ސީލައިފްގެ އެމްޑީ އަންމަޓީ: އޭނާ ދަށު ކޯޓުން ދޫކޮށްލި މައްސަލަ ހައިކޯޓުގައި ވަނީ އިސްތިއުނާފް ކޮށްފައި -- ފޮޓޯ: އަވަސް\nސީލައިފްގެ މެނޭޖިން ޑިރެކްޓަރު އަހްމަދު މޫސާ (އަންމަޓީ) ބަންދުން ދޫކޮށްލި މައްސަލަ ހައިކޯޓުގައި މިއަދު ފަށަން ތާވަލުކޮށްފި އެވެ.\nއަންމަޓީ ބަންދުން ދޫކޮށްލާފައި ވަނީ ދެ ޝަރުތެއް ކުރުމަށް ފަހު އެވެ. އެއީ ޝަރީއަތް ނިމެންދެން މާލެއިން ބޭރަށް ނުދިއުމާއި އަދި ރާއްޖޭއިން ބޭރަށް ފުރައިގެން ނުދިއުމަށެވެ. މި ނިންމުން ރިވިއު ކުރުމުގެ ފުރުސަތު ދައުލަތަށް ލިބިގެންވާ ކަމަށްވެސް އެ މައްސަލަ ބައްލަވާ ގާޒީ ހަސަން ސައީދު ވިދާޅުވެފައި ވެއެވެ.\nޕީޖީ އޮފީހުން ވަނީ އަންމަޓީ ބަންދުން ދޫކޮށްލުމަށް ކްރިމިނަލް ކޯޓުން ނިންމި ނިންމުމާ މެދު އެ އޮފީހުން ހިތްހަމަނުޖެހޭތީ އެ މައްސަލަ ހައިކޯޓުގައި އިސްތިއުނާފް ކޮށްފަ އެވެ. މިއަދު މެންދުރު ފަހު 2:00 ގައި މި މައްސަލައިގެ އަޑުއެހުމެއް ވަނީ ތާވަލު ކޮށްފަ އެވެ.\nމިދިޔަ މަހުގެ 17 ވަނަ ދުވަހު އަންމަޓީގެ ބަންދު މުރާޖައާ ކުރުމަށް ބޭއްވި ޝަރީއަތުގެ މަޖިލީހުގައި ދައުލަތުން އެދުނީ ޝަރީއަތް ނިމެންދެން އަންމަޓީ ބަންދުގައި ބަހައްޓާށެވެ. ސަބަބުގެ ގޮތުގައި ފާހަގަކުރީ މާޒީގައި ވެސް ޝަރީއަތަށް ހާޒިރުވެފައި ނުވާތީ އާއި ފިލައިގެން ދިއުމުގެ ފުރުސަތު އޮތުމާއި ތުހުމަތު ކުރެވޭ މިންވަރަށް ހެކި ހުރުމުންނެވެ. މީގެ އިތުރުން ހެއްކަށް ނުފޫޒު ފޯރުވުމުގެ ފުރުސަތު އޮތް ކަމަށް ވެސް ދައުލަތުގެ ވަކީލު ފާހަގަ ކުރެއްވި އެވެ.\nއެހެންނަމަވެސް އަންމަޓީގެ ފަރާތުން ބުނީ އޭނާ ހެއްކަށް ނުފޫޒު ނުފޯރުވާނެ ކަމަށާއި އަދި ޝަރީއަތަށް ވެސް ނުފިލާނެ ކަމަށެވެ. އޭނާ ލަންކާގައި ހުރިއިރު ވެސް ޝަރީއަތަށް ފިލާފައި ނުވާނެ ކަމަށާއި އޭރުވެސް އައީ ތަހުގީގަށް އެއްބާރުލުން ދެމުން ދިޔަ ކަމަށެވެ. އަދި އޭނާގެ ބަލި ހާލަތު ހުރި ގޮތުން، ބަންދުގެ އަމުރަށް ލުއި ދިނުމަށް ވަނީ އެދިފަ އެވެ.\nދެ ފަރާތުގެ ވާހަކަތަކަށް ރިއާޔަތްކޮށް ގާޒީ ހަސަން ސައީދު ނިންމެވީ އަންމަޓީގެ ބަންދަށް ލުއި ދޭށެވެ. މި މައްސަލައަކީ އޭނާ ބަންދުގައި ބަހައްޓައިގެން ކުރިއަށް ގެންދަން ޖެހޭ މައްސަލައެއް ނޫން ކަމަށް ވެސް ގާޒީ ވިދާޅުވި އެވެ. އަދި ދެން ޝަރީއަތް ކުރިއަށް ގެންދާނީ ކަމާ ގުޅޭ ހުރިހާ ފަރާތްތަކެއް އެއް މަޖިލީހަކަށް ހާޒިރު ކޮށްގެން ކަމަށް ވެސް ވިދާޅުވި އެވެ.


Fisheries Minister Drama Kulhuvvun Huttavaalavvai Isthufaa Dhevvumah Govaalan - Keyolhu ފިޝަރީޒް މިނިސްޓަރ ޑްރާމާ ކުޅުއްވުން ހުއްޓަވާލައްވައި އިސްތިއުފާ ދެއްވުމަށް ގޮވާލަން – ކެޔޮޅު – Huvadhoo News Fisheries Minister Drama Kulhuvvun Huttavaalavvai Isthufaa Dhevvumah Govaalan - Keyolhu Huvadhoo News\nފިޝަރީޒް މިނިސްޓަރ ޑްރާމާ ކުޅުއްވުން ހުއްޓަވާލައްވައި އިސްތިއުފާ ދެއްވުމަށް ގޮވާލަން – ކެޔޮޅު\nމިނިސްޓަރ އޮފް ފިޝަރީޒް, މެރިން ރިސޯސަސް އެންޑް އެގްރިކަލްޗަރ ޑރ ޙުސައިން ރަޝީދު ޙަސަން, ޑްރާމާ ކުޅުއްވުން ހުއްޓަވާލައްވައި އިސްތިއުފާ ދެއްވުމަށް ގޮވާލައްވާ ކަމަށް މަޝްހޫރު ކެޔޮޅު އަދި މިހާރު ތިނަދޫ ޕަބްލިކް ވޯރކްސްގެ ސީނިއަރ އެކްޒެކްޓިވް ޑިރެކްޓަރ މުހައްމަދު ހަސަން ވިދާޅުވެއްޖެއެވެ.\nމުހައްމަދު ޙަސަން މިހެން ވިދާޅުވީ, މަސްވެރިން ބާނާ މަސް ކިރޭނެ ގޮތެއް ނެތުމުގެ ސަބަބުން މަސްވެރިންގެ ކަންބޮޑުވުންތައް އަޑުއައްސަވަން ފިޝަރީޒް މިނިސްޓަރ މިހާރު ކޫއްޑޫއަށް ވަޑައިގެން އުޅުއްވާތީއެވެ. އެގޮތުން މުހައްމަދު ހަސަން ވިދާޅުވީ, މަގާމުގައި އެއް އަހަރު ވެގެން ދިޔައިރު މަސްވެރިންނަށް ދިމާވާ މައްސަލަތައް ހައްލު ނުކޮށް މިނިސްޓަރ ކުރައްވަނީ ކޮންކަމެއްތޯއެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އަދި މަޖިލީހުގެ ރައީސް މުހައްމަދު ނަޝީދުވެސް ޓެގް ކުރައްވައި މުހައްމަދު ހަސަން ކުރެއްވި ޕޯސްޓެއްގައި ވިދާޅުވީ, މަސްވެރިކަމުގެ ސިނާއަތު ކުރިއަރުވަން ބޭނުންވަނީ މޮޅުވާހަކަ ނުދައްކަވައި, ހައްލު ކަމުގައެވެ. އަދި އެކަމަކަށް ވަގުތެއް ނެތް ކަމަށެވެ.\nދެކުނަށް މަސްކިރާގޮތް ބައްލަވައިލެއްވުމަށް ފިޝަރީޒް މިނިސްޓަރ ކޫއްޑޫއަށް\nމުހައްމަދު ހަސަން މިހެން ވިދާޅުވެފައިވާއިރު, މިނިސްޓަރ މިއަދު ވަނީ, ރާއްޖޭގެ ދެކުނަށް މަސްކިރާގޮތް ބަލައި މަސްވެރިންގެ ޝަކުވާ އަޑުއެހުމަށް ކޫއްޑޫގައި ކަމަށްބުނެ, މަސްވެރިންނާއެކު ނަގާފައިވާ ފޮޓޯތަކެއް ހިއްސާކޮށް ޓުވީޓެއް ކޮށްފައެވެ.\nދެކުނުގެ އަތޮޅުތަކަށް މަސްވެރިކަން ރަނގަޅުވެ ގިނަ އަދަދަކަށް މަސްކިރުމަށް ދޯނި އަންނަމުންދާތީ މިފްކޯއިން ވަނީ ކޮންމެ ދޯންޏަކުން5ޓަނު މަސް ނަގާގޮތަށް ހަދައި, މަސްގަތުން ކޮންޓްރޯލް ކޮށްފައެވެ.\nކިތަންމެ މޮޅު ވެރިޔަކު އަޔަސް ބާނާ މަސްކޮޅު އުކަން ނުޖެހޭނެ ޒަމާނެއް ނާންނާނެ ކެޔޮޅާ!!!\nމަސްބާނާނެ ކަމަށް ހާހުން މުވައްޒަފުން އިތުރެއްވެސް ނުކުރެވޭނެ… ކެޕޭސިޓީ އެއްވެސް ނުގެނެވޭނެ…\nމަސްނުބާނާ އެބަދޭ ތިން ހަތަރުމަސްވެސް ބައެއްފަހަރު އެދުވަސްވަރު މީހުންގެ މުސާރަޔާ އެހެނިހެން ހަރަދު ބަލަހެއްޓޭނެ ގޮތެއްނޯންނާނެ!!!\nގެ ގަނެވޭނެ ކޮއްކޯ!


Messi aai Ronaldo: ihuthiraamaai thaureef | Mihaaru\nޔުއެފާ އެވޯޑް ހަފްލާގެ ތެރެއިން ރޮނާލްޑޯ (ކ) އާއި މެސީ.-- ފޮޓޯ: އޭއެފްޕީ\n30 އޯގަސްޓް 2019 - 13:45 10 comments\nރޮނާލްޑޯ އާއި މެސީއާ ވާދަކޮށް ޔޫރަޕްގެ އެންމެ މޮޅު ކުޅުންތެރިޔާގެ މަގާމު ހޯދީ ލިވަޕޫލްގެ ނެދަލެންޑްސް ޑިފެންޑަރު ވާޖިލް ވެން ޑައިކް އެވެ. މިއީ ފަހަކަށް އައިސް ރޮނާލްޑޯ އާއި މެސީ އަށް މި އެވޯޑް ނުލިބި ދިޔަ ދެ ވަނަ ފަހަރެވެ. އެންމެ ފަހުން މި އެވޯޑް ހޯދީ ރެއާލް މެޑްރިޑްގެ ކްރޮއޭޝިއާ މިޑްފީލްޑަރު ލޫކަ މޮޑްރިޗް އެވެ.\nރޭގެ އެވޯޑް ހަފްލާގައި ވާހަކަ ދައްކަމުން މެސީ ބުނީ ރޮނާލްޑޯ ސްޕެނިޝް ލީގުގައި ކުޅުމަކީ އެ ގައުމުގެ ފުޓްބޯޅަ އަށް ވެސް ރަނގަޅެއް ކަމަށާއި އޭގެ ސަބަބުން އޭނާ އަށް ވެސް ފައިދާތަކެއް ކުރި ކަމަށެވެ.\n"ވަރަށް ރަނގަޅު ކަންތައްތަކެއް ކުރިމަތިވި ކްރިސްޓިއާނޯ (ރޮނާލްޑޯ) ލަލީގައި ކުޅުނީމަ. ހާއްސަކޮށް އޭނަ ރެއާލަށް ކުޅުނީމަ. މިހާރު އޭނަ އެ ކުޅެނީ އެހެން ވަރުގަދަ ކްލަބަކަށް އަހަރެމެން މިހާރު އޭނަގެ މެޗުތައް ބަލަނީ ސްޕެއިނުގައި ތިބެ،" މެސީ ބުންޏެވެ.\nރޮނާލްޑޯ އާއި މެސީ މި ޖީލުގެ އެންމެ މޮޅު ދެ ކުޅުންތެރިންގެ އިތުރުން ފުޓްބޯޅައިގެ ތާރީހުގައި އެންމެ މޮޅު ދެ ކުޅުންތެރިންގެ ތެރޭގައި ހިމެނޭނެ ދެ ތަރިންނެވެ. ރޮނާލްޑޯ ކުރިން ކުޅެމުން އައީ މެސީގެ ބާސެލޯނާއާ ވާދަވެރި ރެއާލް މެޑްރިޑަށް ކަމަށް ވުމުން، ވާދަވެރިކަން ވަރަށް ބޮޑުވި އެވެ. އެކަމަކު ރޮނާލްޑޯ ޔުވެންޓަސް އަށް ބަދަލުވުމުން ފޯރިވަނީ ކޮންމެވެސް ވަރަކަށް ކެނޑިފަ އެވެ.\nދާދި ފަހުން ރޮނާލްޑޯ ވަނީ އޭނާގެ ކެރިއަރު މެސީ އަށް ވުރެ ފުރިހަމަވަނީ ގިނަ ކްލަބްތަކެއްގައި ހޯދި ކާމިޔާބީ އިތުރުވުމުން ކަމަށް ބުނެފަ އެވެ. އެކަމަކު މެސީއާ އޮތް ވާދަވެރިކަމުގެ ސަބަބުން ފުޓްބޯޅަ އަށް ވެސް ގިނަ ފައިދާތަކެއްކުރިކަމަށް ރޮނާލްޑޯ އޭރު ބުންޏެވެ.\nއެވޯޑް ހަފްލާގެ ތެރެއިން މެސީ އާއި ރޮނާލްޑޯ ވާހަކަ ދައްކަނީ.\nރޭގެ އެވޯޑް ހަފްލާގައި ވެސް އުމުރުން 34 އަަހަރުގެ ރޮނާލްޑޯ ވަނީ މެސީ އަށް އިހުތިރާމްކޮށް ވާހަކަ ދައްކައިފަ އެވެ.\n"ވަރަށް ހައިރާންކަމާ އެކު ވެސް ގަބޫލުކުރަންޖެހޭ ކަމަކީ 15 އަހަރުގެ ބޮޑު ވާދަވެރިކަމަކަށް ފަހު ވެސް އަހަރެމެން ދެ މީހުންގެ ގުޅުން ރަނގަޅުކަން. އަހަރަމެން އެކުގައި އަދި މިހާތަނަށް ކެއުމަކަށް ނުދިޔަ ނަމަވެސް މުސްތަގުބަލުގައި އެވެސް ވެދާނެ ކަމެއް،" ރޮނާލްޑޯ ބުންޏެވެ.\nރެއާލުގައި ރޮނާލްޑޯ ނުވަ އަހަރު ހޭދަކުރިއިރު މެސީއާ ބޮޑު ވާދަވެރިކަމެއް އޮތެވެ. މިދިޔަ 13 ވަރަކަށް އަހަރު ދުނިޔޭގެ ފުޓްބޯޅައިގެ އެންމެ ޝަރަފްވެރި އެވޯޑްތައް ލިބިފައިވަނީ މެސީ ނޫނީ ރޮނާލްޑޯ އަށެވެ. ރޮނާލްޑޯ ބުނީ އެ ވާދަވެރިކަން އަަބަދުވެސް އުފަލާ އެކު ފާހަގަކުރާނެ ކަމަށެވެ.\n"ސްޕެއިނުގައި ކުޅުނު މަތިން އަހަރެން އަދިވެސް ހަނދާންވޭ. މެސީއާ އަހަރެންގެ ވާދަވެރިކަން ވަރަށް ފުރިހަމަ. އެކެއް އަނެކަކު މޮޅުވާން އަހަރެމެންނަށް ނޭނގުމެއްގެ ތެރޭގައި ވެސް އެހީވެވުނު. އަހަރެމެންގެ ވާދަވެރިކަމަކީ ފުޓްބޯޅަ ތާރީހުގައި ވެސް އޮތް އެންމެ ފުރިހަމަ ވާދަވެރިކަން،" ރޮނާލްޑޯ ބުންޏެވެ.\nދެ ކުޅުންތެރިން ވެސް އަމާޒުހިފާފައިވަނީ ކުރިއަށް އޮތް ސީޒަނުގައި ޔޫރަޕްގައި ކާމިޔާބު ހޯދުމަށެވެ. ރޭގެ އެވޯޑް ހަފްލާގައި ރޮނާލްޑޯ އަށް އެވޯޑެއް ނުލިބުނު ނަމަވެސް މެސީ އަށް ވަނީ އެންމެ މޮޅު ފޯވާޑްގެ މަގާމު ލިބިފަ އެވެ. މޮޅު ކުޅުންތެރިޔާ ހޮވުމުގައި ވެން ޑައިކް އެއް ވަނަ އަށް ދިޔައީ 305 ޕޮއިންޓް ހޯދައިގެންނެވެ. ދެ ވަނަ އަށް ދިޔައީ 207 ޕޮއިންޓާ އެކު މެސީ އެވެ. އަދި ތިން ވަނަ ހޯދީ 74 ޕޮއިންޓާ އެކު ރޮނާލްޑޯ އެވެ.


Raajje akee Saqib Saleem ah huvafeneh | Mihaaru\nމުނިފޫހިފިލުވުން / ދިވެހިރާއްޖެ\nދިވެހިރާއްޖޭގައި އުޅޭއިރު ހީވަނީ ހުވަފެނެއްހެން: ސާގިބް\n23 ނޮވެމްބަރ 2020 - 07:53\nމި ވަގުތު ރާއްޖޭގައި ޗުއްޓީ ހޭދަކުރަމުން އަންނަ އިރު ހީވަނީ ހުވަފެނެއްގެ ތެރޭގައި އުޅެވުން ކަހަލަ ގޮތަކަށް ކަމަށް ބޮލީވުޑްގެ ޒުވާން އެކްޓަރު ސާގިބް ސަލީމް ބުނެފި އެވެ.\n"ރޭސް 3" އާއި "މޭރޭ ޑޭޑް މަރޫޓީ" އަދި "ޑިޝޫމް" ފަދަ ފިލްމުތަކުން ފެނިފައިވާ 32 އަހަރުގެ އެކްޓަރު ޗުއްޓީ ހޭދަކުރަމުން އަންނަނީ ބ. އަތޮޅުގައި ހިންގާ ފިނޮޅު ރިސޯޓްގަ އެވެ. އެތަނުގައި ނަގާފައިވާ ބައެއް ފޮޓޯތަކާއި ވީޑިއޯތައް އިންސްޓަގްރާމްގައި ހިއްސާކޮށް ސާގިބް ރާއްޖޭގެ ރީތި ކަމަށް ވަރަށް ބޮޑަށް ތައުރީފު ވެސް ކޮށްފައިވެ އެވެ.\nސާގިބަކީ ބަތަލާ ހުމާ ގްރޭޝީގެ ކޮއްކޮ އެވެ.\nދެހާސް އެގާރަ ވަނަ އަހަރު ފިލްމު "މުޖްސޭ ފްރާންޑްޝިޕް ކަރޯގޭ" އިން ބޮލީވުޑަށް ނުކުތް ސާގިބްގެ ކުރިއަށް އޮތް އެންމެ ބޮޑު ފިލްމަކީ އަންނަ އަހަރު ކުރީކޮޅު ރިލީޒްކުރަން ހަމަޖެހިފައިވާ ރަންވީރު ސިންގް އާއި ދީޕިކާ ޕަދްކޯންގެ ކްރިކެޓް ފިލްމު "83" އެވެ. ސާގިބްގެ އެންމެ ފަހުގެ ފިލްމަކީ މިދިޔަ މަހު ޒީ5 އިން ޕްރިމިއާކުރި "ކޮމެޑީ ކަޕްލް" އެވެ.\nއޭނާ ކުޅުނު ވެބް ސީރީޒްތަކުގެ ތެރޭގައި "ރަންގްބާޒް" އާއި "ޕިޔާރު އެކްޗްލީ: ރިއަލް އިޒްް ރެއާ" އަދި "ކްރެކްޑައުން" ހިމެނެ އެވެ.\nއާ އަހަރަކާ ކުރިމަތިވަމުން އަންނަ އިރު އިންޑިއާގެ ވަރަށް ގިނަ ފިލްމީ ތަރިން މި ދުވަސްކޮޅު އަންނަނީ ރާއްޖެ އަށް ޗުއްޓީ އަށް ޒިޔާރަތްކުރަމުންނެވެ. ރާއްޖެ އަށް އަންނަ ޓޫރިސްޓުންގެ ތެރެއިން ގިނަ ބަޔަކީ މިހާރު އިންޑިއާގެ މީހުންނެވެ.\nދިވެހިރާއްޖެ ބޮލީވުޑް އިންޑިއާ ޓޫރިސްޓުން ޓޫރިޒަމް ސެލެބްރިޓީން\nމިސޮރު ހޭލައްވަބަލަ މީހެކޭ\nއަހުންނަށް ހީވަނީ ނަރަކައިގަ އުޅެވޭހެން\nމިތާ އުޅޭ އެންމެންނަށްވެސް ތިހެން ހީވެޔޭ..\nއާނ، މިތާ ދިރިއުޅޭ ދިވެހިންވެސް ތިބީ ނުހޭލެވޭ ހުވަފެނެއްގެތެރޭ.\nމިއީ ދިވެހިންގެ މޮޅުކަމެއްނޫނެވެ. މިއީ މާތް ﷲ ގެ ކުޅަދުންވަންތަވެރިކަމުގެ މަތިވެރިކަމެވެ. ޢަދި މާތް ﷲ ދިވެހިންނަށް ދެއްވި ފުރިހަމަ ނިއުމަތެކެވެ.


Adeeb bandhu kuran court gai edhen dhaulathun nimmaifi | Mihaaru\nޕީޖީ ބިޝާމް: އަދީބު ބަންދުގައި ބަހައްޓަން އެދެން ދައުލަތުން މިހާރު ވަނީ ނިންމާފައި --ފޮޓޯ/މިހާރު\nއަދީބުު ބަންދު ކުރަން ދައުލަތުން އެދުމުން ކޯޓަށް ހާޒިރުކޮށްފި\n02 ޖޫން 2019 - 14:29 13 comments\nރިޔާސީ ލޯންޗްކޮޅު ފިނިފެންމާގައި އެއްޗެއް ގޮއްވާލި މައްސަލާގައި އަދީބު 15 އަހަރަށް ޖަލަށްލާން ކްރިމިނަލް ކޯޓުން ކުރި ހުކުމް ބާތިލްކޮށް، އެ މައްސަލަ އަލުން ބަލަން ހައި ކޯޓުން އޮތީ އަމުރުކޮށްފަ އެވެ. އަދި އަދީބު 15 ދުވަހަށް އެ މައްސަލައާ ގުޅިގެން ބަންދުކުރަން އަމުރުކޮށް، އެ މުއްދަތުގައި ބަންދުގައި ބަހައްޓަން އެދޭ ނަމަ އެކަމަށް ދަށު ކޯޓުގައި އެދެވިދާނެ ކަމަށް ހައި ކޯޓުގެ ހުކުމުގައި އޮތީ ކަނޑައަޅައިފަ އެވެ.\nކްރިމިނަލް ކޯޓުން މިދިޔަ ހަފުތާގައި ވަނީ ލޯންޗުކޮޅުގެ މައްސަލަ ވެސް ހިމެނޭ ގޮތުން އަދީބަށް ދައުވާކުރާ އެހެން ބައެއް މައްސަލަތައް ވެސް އަނބުރާ ފޮނުވާލަން ނިންމައިފަ އެވެ. އެކަމަކު، އެ މައްސަލަ އަނބުރާ އަދި ޕްރޮސިކިއުޓާ ޖެނެރަލްގެ އޮފީހަށް އަދި ނުފޮނުވުވާ ކަމަށް ވެ އެވެ.\nއަދީބު، ކަރެކްޝަނަލް ސާވިސްގެ އޮފިސަރަކާ އެކު ވަޑައިގަންނަވަނީ.\nޕްރޮސެކިއުޓާ ޖެނެރަލް އާއިޝަތު ބިޝާމް ވިދާޅުވީ، އިސްތިއުނާފް ކޯޓަކުން ނިންމާ ނިންމުންތަކަށް ދަށު ކޯޓުތަކަށް ގޮތް ނިންމޭނެ ކަމަށް ގަބޫލު ނުކުރައްވާ ކަމަށެވެ. އަދި ލޯންޗުކޮޅުގެ މައްސަލާގައި އަދީބުގެ ބަންދާ މެދު ދަށު ކޯޓުން ގޮތެއް ނިންމަން ޖެހޭނެ ކަމަށް ހައި ކޯޓުން ކަނޑައަޅާފައި އޮތުމުން އެގޮތަށް އަމަލު ކުރައްވާނެ ކަމަށާއި އެހެންވެ، އެ މައްސަލާގައި ބަންދުގައި ބަހައްޓަން އެދިވަޑައިގަންނަވާނެ ކަމަށް ބިޝާމް ވިދާޅުވި އެވެ.\nބިޝާމް ވިދާޅުވީ އަދީބުގެ އެހެން ބައެއް މައްސަލަތަކެއް ވެސް ކޯޓުން އަނބުރާ ފޮނުވާލިޔަސް، އެ މައްސަލަތަކާ މެދު އަމަލު ކުރާނެ ގޮތެއް އަދި ނުނިންމަ އެވެ. މިވަގުތު މަސައްކަަތް ކުރަމުންދަނީ ހައި ކޯޓުން ނިންމި މައްސަލަތަކާއި ބަންދުގެ މައްސަލައާ ގުޅިގެން ކަމަށް ބިޝާމް ވިދާޅުވި އެވެ.\nއަދީބުގެ މައްޗަށް ތިން މައްސަލައެއްގައި އިއްވި 33 އަހަރުގެ ޖަލު ހުކުމްތަކުގެ ތެރެއިން ފިސްތޯލައެއް ގެންގުޅުނު ކަމަށް ބުނެ އިއްވި 10 އަހަރުގެ ޖަލު ހުކުމް މިދިޔަ ހަފުތާގައި ސުޕްރީމް ކޯޓުން ވަނީ ބާތިލްކޮށްފަ އެވެ. އަދި ލޯންޗް މައްސަލާގައި އިއްވި 15 އަހަރުގެ ހުކުމާއި ޚިޔާނާތުގެ ކުށުގައި އިއްވި އަށް އަހަރުގެ ހުކުމް ބާތިލްކޮށް، އެ މައްސަލަ އަލުން ބަލަން ހައި ކޯޓުން އޮތީ އަމުރުކޮށްފަ އެވެ.\nއިތުރު ލިޔުންތައް ކުށްކުރުން ޕްރޮސެކިއުޓާ ޖެނެރަލް އައިޝަތު ބިޝާމް ކުރީގެ ނައިބު ރައީސް އަދީބު އަހުމަދު އަދީބު ޕީޖީ އޮފީސް


90 aharugai Masters Degree eh!\n90 އަހަރުގައި މާސްޓާސް ޑިގްރީއެއް!\nލޯނާ އޭނާގެ ސެޓިފިކެޓް ބަލާ ސްޓޭޖަށް ދަނީ\nއުމުރުން 90 އަހަރުގައި މީހަކު މާސްޓާސް ޑިގްރީ ފުރިހަމަ ކުރުމުގެ ވާހަކައަކީ ކޮންމެ ދުވަހަކު އިވޭ ކަހަލަ ވާހަަކައެއް ނޫނެވެ. ލޯނާ ޕްރެންޑަގާސްޓް، ޔުނިވާސިޓީ އޮފް މެލްބަން އިން މާސްޓާސް އޮފް އޭޖިން، އޭނާގެ އުމުރުން 90 އަހަރުގައި ފުރިހަމަކޮށް ސެޓްފިކެޓް ހާސިލްކޮށްފައިވާ އިރު އޭނާގެ މާސްޓާސް ބިނާ ކުރީ ޑިމެންޝިއާ ހުންނަ މީހުންނަށް މިއުޒިކުން ލިބޭ ވަގުތީ ހައްލުގެ މައްޗަށްށެވެ.\nދޮށީ އުމުރުގައި، ޑިސްޓެންސްކޮށް ކިޔަވަން ނިންމުމުން ޒަމާނީ ޓެކްނޮލޮޖީއަށް ހޭނުން ގޮންޖެހުމަކަށް ލޯނާއަށް ވެގެން ދިޔައެވެ. ނަމަވެސް ޓެލެޕޯނިސްޓެއް އަދި ލައިބްރޭރިއަންއެއްގެ ގޮތުގައި މަސައްކަތްކޮށްފައި ހުރުމުން ލޯނާއަށް މިކަމާއި ކުރިމަތިލައި ކާމިޔާބު ކުރެވުނެވެ. މި ޑިގްރީ ހާސިލް ކުރުމުގައި އޭނާ ބުނި ގޮތުގައި ފޮޓޯ ނެގުމާއި ޕްރެޒެންޓޭޝަން ހެދުމަށް އިތުރު ވަގުތު ތަކެއް ދިޔައެވެ. އަދި މި މަސައްކަތުގައި ޔުނިވާސިޓީގެ މުވައްޒަފުންގެ އެއްބާރުލުން އޭނާއަށް ލިބުނެވެ.\nލޯނާ: އުމުރުން 90 އަހަރުގައި މާސްޓާސް ޑިގްރީ ހާސިލްކުރި\nލޯނާގެ ޕްރޮފެސަރު މެކެންޒީ ވިދާޅުވި ގޮތުގައި ލޯނާގެ ކިބައިގައި މުޅި އުމުރަށް އުގެނުމުގެ ލޯބި ހުރިކަން އޭނާ ދައްކުވައިދީފައި ވެއެވެ. އަދި އޭނާ ފަހުރުވެރި ކަމާއެކު ފުރިހަމަ ކުރި ޕްރޮގްރާމަކީ އޮންލައިން ގްރެޖުއޭޓް ޕްރޮގްރާމެއް ކަމުން އެނާ ވަނީ ޓެކްނޮލޮޖީ އާއި ޑިޖިޓަލް ޑިސްޓަންސް ވެސް މާސްޓާކޮށްފަ އެވެ.\nދޮށީ އުމުރުގައި އަލުން ކިޔެވުމަށް އޭނާ ގަސްދުކުރީ 64 އަހަރު ވަންދެން ކައިވެނި ކޮށްގެން އުޅުނު ޖިމް ނިޔާވެ ހުވަފަތް ވުމުންނެވެ. ލޯނާގެ ޑިގްރީ މި ދާއިރާއަށް ބިނާ ކުރުމަށް ގަސްދު ކުރީ އޭނާ ދިރިއުޅޭ ނާސިން ހޯމްގައި ތިބޭ ޑިމެންޝިއާ ޕޭޝަންޓުންނަށް މިއުޒިކުން ލިބުނު ވަގުތީ ހައްލު ތަޖުރިބާ ކުރެވުމަށްފަހު އެވެ.


SunOnline: Faseyha molhakaa eku Juventus ah7point ge lead eh\nފަސޭހަ މޮޅަކާއެކު ޔުވެންޓަސްއަށް ހަތް ޕޮއިންޓްގެ ލީޑެއް\nޢަބްދުﷲ އައިމަން 27 Jun 2020, 12:24\nއިޓާލިއަން ލީގުގައި ޔުވެންޓަސްއާއި ލެއްޗޭ ކުޅުނު މެޗުގެ ތެރެއިން: އެ މެޗު 0-4 އިން ކާމިޔާބު ކުރީ ޔުވެންޓަސް --- ފޮޓޯ/ ލައިވްސްކޯ\nއިޓާލިއަން ލީގުގައި ރޭ ލެއްޗޭ އަތުން ހޯދު ފަސޭހަ މޮޅާ އެކު ޔުވެންޓަސް ތާވަލުގެ އެއްވަނައިގައި ހަތް ޕޮއިންޓްގެ ލީޑަކާއެކު ހަމަޖެހިލައިފި އެވެ.\nޔުވެންޓަސްގެ އެލަޔަންޒް ސްޓޭޑިއަމުގައި ރޭ ކުޅުނު އެ މެޗުން ލެއްޗޭ އަތުން ހޯމް ޓީމު ކުރި ހޯދީ 0-4 ގެ ނަތީޖާއަކުންނެވެ. އެ މެޗުން ލިބުނު ތިން ޕޮއިންޓާ އެކު ޔުވެންޓަސް ތާވަލުގެ އެއްވަނައިގައި އޮތީ 28 މެޗުން 69 ޕޮއިންޓް ހޯދައިގެންނެވެ. ދެ ވަނައިގައި އޮތް ލާޒިއޯ އަށް 27 މެޗުން 62 ޕޮއިންޓް ލިބިފައިވާ އިރު އެ ދެ ޓީމާއެކު ޗެމްޕިއަންކަމަށް ވާދަކުރާ އިންޓަ މިލާން ތިން ވަނައިގައި އޮތީ 27 މެޗުން 58 ޕޮއިންޓާއެކު އެވެ.\nރޭގެ މެޗުން ބަލިވި ލެއްޗޭ 28 މެޗުން ލިބުނު 25 ޕޮއިންޓާއެކު ރެލިގޭޝަން ޒޯނުގައި އޮތް އިރު އެ ޓީމު މިހާތަނަށް މޮޅުވެފައިވަނީ އެންމެ ހަ މެޗުންނެވެ. ތާވަލުގެ 18 ވަނައިގައި ލެއްޗޭ އޮތް އިރު އެ ޓީމުން ރެެލިގޭޝަން ޒޯނުން ކުރިއަށް ޖެހިލުމަށް ބޭނުން ވަނީ އެންމެ ޕޮއިންޓެކެވެ. އެއީ 17 ވަނައިގައި އޮތް ގެނޯއަށް ވެސް 25 ލިބިފައި ވުމާ އެކީގަ އެވެ.\nމެޗު ފަށައިގެން ދެ ޓީމުގެ ފަރާތުން ވެސް ވާދަވެރި ކުޅުމެއް ފެނިގެން ދިޔަ އިރު، މެޗުގެ 31 ވަނަ މިނެޓުގައި ލެއްޗޭގެ ފަބިއޯ ލުސިއޯނީ އަށް ރަތްކާޑެއް ދެއްކުމުން އެ ޓީމުން މެޗުގެ ބޮޑުބައި ކުޅުނީ އެއްކުޅުންތެރިއަކު މަދުކޮށެވެ. އެއާއެކު ޔުވެންޓަސްގެ ކުޅުން ވަރުގަދަކޮށް އެ ޓީމުން ވަނީ ދެވަނަ ހާފުގެ ތެރޭގައި ހަތަރު ގޯލު ޖަހައިފަ އެވެ.\nއެގޮތުން ފުރަތަމަ ގޯލު ކޮރޯނާގެ ޝިކާރައަކަށްވި ޕައޮލޯ ޑީބަލާ ޖެހިއިރު، ދެ ވަނަ ލަނޑު ޕެނަލްޓީއަކުން ކާމިޔާބުކުރީ ކްރިސްޓިއާނޯ ރޮނާލްޑޯ އެވެ. މިއީ ރޮނާލްޑޯ މިފަހަރުގެ ލީގުގައި ޖެހި 23 ވަނަ ގޯލެވެ. ފަހު ދެ ގޯލް ޖެހީ ގޮންޒާލޯ ހިގުއައިން އާއި މަތިއަސް ޑި ލީޓް އެވެ.\nލީގުގައި ކޮންމެ ޓީމަކަށް ވެސް ބާކީ 10 ވަރަކަށް މެޗު އޮތް އިރު ޔުވެންޓަސްއާ އެކު ތަށްޓަށް އެންމެ ވާދަކުރާ ލާޒިއޯ މިރޭ ފިއޮރެންޓީނާ އަތުން މޮޅުވެގެން، ޔުވެންޓަސްއާ ހަތަރު ޕޮއިންޓަށް އަނެއްކާ ވެސް ފަރަގު ކުޑަކުރެވޭނެ އެވެ.


04 ޑިސެމްބަރ 2019 - 09:157comments\nދިރިއުޅުމެއް ފަށައިގެން ހަ މަސް ވީއިރު ވެސް އަހަރުމެންގެ ލޯބި ކުޑައަޑި ނުވެއެވެ. ފުރަތަމަ ފެނުނު ދުވަހެކޭ އެއްގޮތެވެ. ނިދަމުން "ގުޑްނައިޓް" ކިޔަމެވެ. ހޭލައިފައި "ގުޑްމޯނިންގް" ކިޔަމެވެ. ވަކިވަމުން "އައިލަވްޔޫ" ބުނަމެވެ. އިނގެރޭސި ފިލްމުތަކުން ފެންނަ ހުރިހާ ބިދޭސީ އާދައެއް އަހަރުމެން ދެމެހެއްޓީމެވެ. އަހަރުމެންގެ ނަޒަރުގައި އެއީ ލޯބީގެ ކާނާއެވެ. ނާރުތަކުގެ ދިރުމެވެ. އެއިން ދޭހަކޮށްދެނީ އަހަރުމެން އެކަކުއަނެކަކު ދެކެ ކިހާ ލޯބިވާކަމެވެ. އެ ލަފުޒުތައް ދަމަހައްޓާހާ ހިނދަކު އަހަރުމެންގެ ލޯބި ދެގޮތެއް ނުވާނެއެވެ.\n"އެބަ އަންނަން އިނގޭ!" މުހުސިން ބުންޏެވެ.\n"ކޮބާ ލައިފް ކިހިނެއް؟" އާމިރު އެހިއެވެ.\n"މުހުސިނަކީ އަހަރެންގެ ލައިފްގަ އަހަންނަށް ލިބުނު އެންމެ ބޮޑު އުފާ،" އަހަރެން ބުނެލީމެވެ. "ހިޔެއްނުވޭ އެހާ ލޯބިވާ މީހަކު އަހަންނަށް ލިބޭނެހެނެއް."\n"ވަރަށް އުފާވެއްޖެ!" އުފާވެރިކަމަށް ކަރުނައިން ހެކިދައްކަމުން އާމިރު ބުންޏެވެ. "ހިތަށްއަރަނީ ދުނިޔެއަކީ އަޖައިބެއް ކަހަލަ ތަނެކޭ."\n"މުހުސިން!" އަހަރެން ވަރަށް ލޯބި ގޮވައިލީމެވެ. "ގުޑް މޯނިންގް!"\n"ކިހާ ބޮޑު ****!" އެއީ މުހުސިންގެ ފުރަތަމަ ލަފުޒެވެ.\n"މޯނިންގް!" މުހުސިން އާންމުކޮށް ވާހަކަދައްކާ އޯގާތެރި ރާގުގައި ބުންޏެވެ. އަހަންނަށް ކަށަވަރުވި އެއްޗަކީ، ކުރިން އަހަންނާ ބައްދަލުވީ އެހެން މީހެއްކަމެވެ. އެ މީހާގެ އަޑާއި، ރާގާއި، މޫނަށް ޖައްސައިގެން އޮތް ވައްތަރު އެއީ މުޅީން އެހެން މީހެކެވެ. އަހަރެން ހުއްޓުންއަރައިފައި ހުރީމެވެ. ހިތަށްއެރިއެވެ. އެ ވާހަކަ މުހުސިން ގާތުގައި ބުނަންވީ ހެއްޔެވެ؟ ބިރުވެރި ހުވަފެނަކަށް ހަދައިފައި ހަނދާންނައްތައިލަންވީ ހެއްޔެވެ؟ ދެވަނަ ފަހަރަށް އެ މުހުސިން އަތުވެއްޖެއްޔާ ދެން އަހަރެން ކަންތައް ކުރަންވީ ކިހިނެއް ހެއްޔެވެ؟\n"މީ ކޮން ރެނދެއްކަން މުހުސިނަށް އެނގޭތަ؟" މުހުސިންގެ ރުޅިގަނޑު މައިތިރިވުމުން އަހަރެން އެހީމެވެ.\n"ސޮރީ!" މުހުސިން ބުންޏެވެ.\n"އެއީ އަހަރެންގެ ހުންނަ މައްސަލައެއް!" މުހުސިން ތެދަށް ބުންޏެވެ. "ދޭތެރެދޭތެރެއިން އެހެންވާނީ."\n"ހިނގާ ޑޮކްޓަރަށް ދައްކަން!" މުހުސިން ރަނގަޅަށް ހުރި ވަގުތެއްގައި އަހަރެން އެދުނީމެވެ.\n"އެއީ ބައްޔެއް ނޫނޭ!" މުހުސިން ވަރަށް ހަމަޖެހިލައިފައި ބުންޏެވެ. "ޓެންޝަން މާ ބޮޑުވީމަ ވާ ގޮތެއް."


ހޯރަފުށި އެއަރޕޯޓް މަރާމާތުކޮށްފި، އަންގާރަދުވަހު ދަތުރުތައް ފަށަނީ ހޯރަފުށި އެއަރޕޯޓް މަރާމާތުކޮށްފި، އަންގާރަދުވަހު ދަތުރުތައް ފަށަނީ\nހޯރަފުށި އެއަރޕޯޓް މަރާމާތުކޮށްފި، އަންގާރަދުވަހު ދަތުރުތައް ފަށަނީ\nއުދަ އަރާ ހޯރަފުށީ އެއަރޕޯޓްގެ ރަންވޭއަށް ވެލިއެރުމުގެ ސަބަބުން، ވެލި ނަގަނީ. ފޮޓޯ:އެމްޓީސީސީ\nއުދަ އަރާ ހޯރަފުށީ ޓަރމިނަލްގެ ދޮރުތަށް މަރާމާތުކޮށްފަ. ފޮޓޯ:އެމްޓީސީސީ\nމޫސުން ގޯސްވުމާއި އުދަ އެރުމުގެ ސަބަބުން ހޯރަފުށީ އެއަރޕޯޓަށް ލިބުނު ގެއްލުންތައް މަރާމާތުކޮށް ނިންމާ އަލުން ބޭނުންކުރަން ފަށަން ތައްޔާރުވެއްޖެއެވެ. އެއަރޕޯޓަށް ލިބުނު ގެއްލުންތައް މަރާމާތުކުރުމުގެ މަސައްކަތް ކުރީ އެއަރޕޯޓް ތަރައްޤީކުރި މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ އެމްޓީސީސީންނެވެ.\nމިިދިޔަ މަހު ރާއްޖެއަށް ކުރި ހުޅަނގު މޫސުމުގެ ވިއްސާރާގައި ވައިގަދަވެ އުދައެރުމުގެ ސަބަބުން ހޯރަފުށީގެ އެއަރޕޯޓަށް ބޮޑެތި ގެއްލުންތަކެއް ލިބި، އެރަށަށް ކުރަމުން އައި ވައިގެ ދަތުރުތައް ހުއްޓާލީ މޭމަހުގެ 14 ވަނަދުވަހުއެވެ. ގަދަ ވަޔާއިއެކު ޓަރމިނަލްގެ ވެއިޓިން އޭރިއާގެ ދޮރުތަށް ވެއްޓި އިމާރާތައް ވަނީ ބޮޑެތި ގެއްލުންތަކެއް ލިބިފައެވެ. އަދި އުދައެރުމުގެ ސަބަބުން ރާޅާއެކު ރަންވޭގެ ބޮޑުބަޔަކަށް ވަނީ ވެލި އަރާފައެވެ. އެންމެ ބޮޑު ގެއްލުމެއް ލިބުނީ ހޯރަފުއްޓާ އެއަރޕޯޓާ ގުޅޭ ހައިވޭއަށެވެ. ހިއްކައިގެން ހަދާފައިވާ ހައިވޭގެ ފަސްގަނޑު ދަމައިގަނެ، މަގުގެ އަރިމަތީގައި ޖަހާފައިވާ ލައިޓްތައްވެސްވަނީ ވެއްޓިފައެވެ.\nހޯރަފުށީ އެއަރޕޯޓަށް އެހާ ބޮޑު ގެއްލުމެއް ލިބުނީ، ހިއްކި ބިމުގެ ބައެއް ސަރަޙައްދު ޙިމާޔަތްކުރުމަށް ތޮށިލާފައި ނެތުމުންނެވެ. ހޯރަފުއްޓަށޤ ވިއްސާރަކޮށް ބޮޑެތި ގެއްލުންތަކާއި ކުރިމަތިލާން ޖެހުނީ މި މަސައްކަތް ކުރުމަށް ހަވާލުކޮށް އެ މަސައްކަތް ނުފެށި ވަނިކޮށްކަމަށް ކަމާއި ބެހޭ އިދާރާތަކުން ވަނީ ހާމަކޮށްފައެވެ.\nމުސުން ގޯސްވެ ހޯރަފުއްޓަށް އުދައަރާފަ.\nމުސުން ގޯސްވެ ހޯރަފުށި އެއަރޕޯޓަށް ގެއްލުންވެފަ.\nއެމްޓީސީސީން ބުނީ ލިބުނު ހުރިހާ ގެއްލުންތަކެއްގެ މަރާމާތުގެ މަސައްކަތްތައް މުޅިން ނިންމާ، ރީޖަނަލް އެއަރޕޯޓްސާއި ތަން ހަވާލުކޮށްފައިވާކަމަށެވެ. މަރާމާތުގެ މަސައްކަތް އެމްޓީސީސީން ކުރިއަށް ގެންދިޔައީ، ރީޖަނަލް އެއަރޕޯޓާއެކު 1 އަހަރުގެ މުއްދަތަށް ހަދާފައިވާ ވޮރަންޓީ ކޮންޓްރެކްޓްގެ ދަށުންނެވެ. މި މަސައްކަތުގެ ޚަރަދުތަށްވެސް ބަލަހައްޓާފައިވަނީ އެމްޓީސީސީން ނެވެ. އެ އެއަރޕޯޓް ތަރައްޤީކުރުމުގެ ހުރިހާ މަސައްކަތެއްވެސް ކުރިއަށް ގެންދިޔައީ އެ ކުންފުނިންނެވެ.\nއެއަރޕޯޓް މަރާމާތުކޮށް ހަވާލުކުރުމުގެ ކުރިންވަނީ އުދައިގެ ސަބަބުން ރަންވޭއަށް ގެއްލުމެއް ލިބިފައިވޭތޯ ބެލުމަށް ސަރވޭއެއްކޮށްފައެވެ. ޕީއެސްއެމްއަށް މަޢުލޫމާތުދެއްވަމުން ރީޖަނަލް އެއަރޕޯޓްސްގެ މެނޭޖިން ޑައިރެކްޓަރ މުޙައްމަދު ރިޒްވީ ވިދާޅުވީ ރަންވޭގައި އެއްވެސް ގެއްލުމެއް ނެތްކަން ސަރވޭއިން ޔަގީން ކޮށްފައިވާކަމަށެވެ. ރިޒްވީ ވިދާޅުވީ އަންނަ އަންގާރަ ދުވަހު އެއަރޕޯޓަށް އަލުން ދަތުރުތަށް ފެށުމަށް ވާންޖެހޭ ތައްޔާރީތައް ވެ ނިމިފައިވާކަމަށެވެ.\nހޯރަފުށީ އެއަރޕޯޓު / ފޮޓޯ:ޕީއެސްއެމް ނިއުސް\nހޯރަފުށީ އެއަރޕޯޓް ތަރައްޤީކޮށްފައިވަނީ އެރަށު ފަޅުން 16 ހެކްޓަރުގެ ބިން ހިއްކައިގެންނެވެ. އަދި އެއަރޕޯޓް، ރަށާ ގުޅާލީ ކޯޒްވޭއަކުންނެވެ.\nއެތެރޭގެ އުދުހުންތަކަށް ޚާއްސަކޮށްފައިވާ އެ އެއަރޕޯޓްގެ ރަންވޭއަކީ 1200މީޓަރު ދިގު 35މީޓަރު ފުޅާ ރަންވޭއެވެ. އެއަރޕޯޓްގެ ހުރިހާ މަސައްކަތެއް ނިންމާ އެމްޓީސީސީން އެއަރޕޯޓް ސަރުކާރާ ހަވާލުކުރީ މިދިޔަ އަހަރުގެ ނޮވެމްބަރު 6ވަނަ ދުވަހުއެވެ. އެއަރޕޯޓަށް ޝެޑިއުލް ދަތުރުތަށް ފެށީ ނޮވެމްބަރު 26ގައެވެ.


Vaahaka : Inthizaaruge Nimun-02 އިންތިޒާރުގެ ނިމުން-02 – Huvadhoo News Vaahaka : Inthizaaruge Nimun-02 Huvadhoo News\nވާހަކަ : އިންތިޒާރުގެ ނިމުން-01\nފުރަތަމަ ބައިގެ ތެރެއިން….. ގޭގައި ކައްކާ ހަދާނެ މީހަކު ނެތުމުން ގޭގެ މަސައްކަތް ކުރުމަށް ޒިޔާން ވަނީ މީހަކު ހަމަޖައްސާފައެވެ.\nމިއަދަކީ ނުޒޫ އަންނަން ބުނެފައި އޮތް ދުވަސްކަމުން ޒިޔާން އަވަސް އަވަހަށް ހޭލައިގެން ރީތިވެލިއެވެ. ސައިވެސް ނުބޮއި އަވަސް އަވަހަށް ސައިކަލަށް އަރާ ނައްޓާލިއެވެ. ބާރު ސްޕީޑެއްގައި ދުއްވަމުންދިޔަ ސައިކަލުގެ ދުވެލި މަޑޫކޮށްލީ ފެރީ ޓާމިނަލަށެވެ.\n“އަދިވެސް ފެރީ ނާންނަނީތަ؟” އަތުކުރީ އޮތް ގަޑިޔަށް ބަލަމުން ޒިޔާން ދެކޮޅުހޯދާލިއެވެ.\nނުޒޫއަށް ގުޅާނަމޭ ހިތާ ޖީބުގައި އޮތް ފޯނު ނަގަން ބަލާލިއިރު ޒިޔާންއަށް އާދެވުނީ ފޯނު ގޭގައި ބާއްވާފައެވެ. އިރުކޮޅަކު ދެކޮޅަށް ހިގާލަހިގާލާ ހުރެފައި އެތާނގައި ހުރި މީހަކު ކައިރިން ޒިޔާން އަހާލިއެވެ.\n“އަތޮޅުތަކުގެ ފެރީ މިއަދު ނާންނަނީތަ؟”\n“ފެރީތައް އައި އެކަމަކު ހއ.އިން އަންނަ ފެރީ ވީނުވީތަނެއް ނޭގުނު. ކަނޑުގަދަ ކަމުން ވިއްސާރައިގައި ޖެހުނީ.” ޒިޔާންއަށް ހީވީ ފައިދަށުން ބިންގަނޑު ދެމުނުހެންނެވެ. ނުޒޫ އަންނަން ބުނެފަ އޮތީ އެފެރީންނެވެ.\n“ގެއްލުނު ފެރީ ފެނިއްޖެޔޯ. މީހުން އެބަގެންދޭ ހޮސްޕިޓަލަށް.” އެހެން މީހަކު ވާހަކަ ދެއްކި އަޑަށް ޒިޔާން ސިއްސައިގެން ގޮސް އެމީހާ ކައިރިން އަހާލިއެވެ.\n” ކީކޭ. ކޮން ހޮސްޕިޓަލަކަށް؟”\nހޭވެެރިކަމެއްނެތި ޒިޔާން މިސްރާބް ޖަހާލީ ހޮސްޕިޓަލަށެވެ. ސައިކަލު ދުއްވަމުން ދިޔައިރު ޒިޔާން އިދެވުނީ ރޮވިފައެވެ. ހޮސްޕިޓަލަށް އާދެވުމާއެކު ޒިޔާން ދުވަމުންގޮސް އެތެރެޔަށް ވަނެވެ. އަވަސްފަރުވާދޭ ކޮޓަރިތަކަށް ވަދެ ހޯދާވެސް ނުޒޫއެއް ފެންނާކަށް ނެތެވެ. އެންމެ ފަހުން ރިސެޕްޝަނަށް ގޮސް މައުލޫމާތު ސާފުކުރުމަށްފަހު ޒިޔާން ހިނގައިގަތީ އައިސީޔޫ އާ ދިމާލަށެވެ. އެތާނގަވެސް ނުޒޫއެއް ނެތެވެ.\n“ނުޒޫ ކޮބާ!” އަނެއްކާ އެފެރީން ނުޒޫ އައިބާ.” މިހެން ހިތާ ބޯގޮވާފަ ހުއްޓާ ޒިޔާންގެ އާއިލާ ކުއްޖަކާ ދިމާވިއެވެ. އެކުއްޖާގެ ފޯނުން ޒިޔާން ނުޒޫގެ ފޯނަށް ގުޅާލިއެވެ. ނުޒޫގެ ފޯނަށް ގުޅޭނެ ގޮތެއް ނުވިއެވެ. އެންމެ ފަހުން ނުޒޫގެ ގެޔަށް ގުޅުމުން އެކޮޅުން ވާހަކަދެއްކީ ނުޒޫގެ ދައްތައެވެ.\n“ހަލޯ” އެކޮޅުން ވާހަކަ ދެއްކަމުން ދިޔައިރު ގޭތެރެއިން ބަޔަކު ރޯއަޑުވެސް އިވެއެވެ.\n“ހަލޯ. ނުޒޫ އުޅޭތަ؟”\n“ނުޒޫ މިއަދު…” މިހިސާބަށް ބުނެވުނުތަނާ ދައްތައަށް ރޮވުނީއެވެ.\nއިޚްތިޔާރަކާނުލާ ޒިޔާންގެ އަތުން ދޫވެގެން ފޯނު ވެއްޓުނީއެވެ. ދެކަކޫ މައްޗަށް ތިރިވުމާއެކު ޒިޔާން އަޑުން އަޑުނަގާ ރޯންފެށިއެވެ. ޒިޔާންއަށް ހީވީ ހަތަރު އުދަރެސް ފެނުޖެހުނީހެންނެވެ.\n“ޒިޔާން ސިއްސުވާލީ ފިނި އިހުސާސަކުންނެވެ. ޒިޔާން ކޮނޑުގައި މީހަކު ހިފާލުމުންނެވެ. އެހިނދު ޒިޔާން ލޯހުޅުވާލިއެވެ. ކޮޅަށް ތެދުވަމުން ދެދޮލުން އޮހޮރެމުންދިޔަ ކަރުނަތައް ފޮހެލިއެވެ. އޭނަގެ ކަރުނަތައް ބައްޕައަށް ނުދެއްކުމަށްޓަކައެވެ. އާދައިގެ މަތިން ކޮންމެ ރެޔަކުވެސް އޭނަގެ ބައްޕަ އޭނަ ހޯދަން އެތަނަށް އަންނާނެއެވެ. ޒިޔާން ފަސްއެބުރި ބައްޕައަށް ބަލާލީ ހިނިތުންވުމަކާއެކުގައެވެ. އެވަގުތު ހައިރާންވެފައި ބަލަހައްޓައިގެން ހުރެވުނީއެވެ. މިރޭ އޭނަ ހޯދަނ އައީ ބައްޕައެއް ނޫނެވެ. އެހެން މީހެކެވެ. އެއީ ކާކު ހެއްޔެވެ. އަދިރިކަމުން ކާކު ކަމެއް ނޭގެއެވެ. އެކަމަކު އެއީ ބައްޕަ ނޫންކަން ޒިޔާންއަށް އެގެއެވެ.\nކުރިމަތީގައި ހުރީ އިސްކޮޅުން ޒިޔާންއަށްވުރެ ކުރު އަންހެން ކުއްޖެކެވެ. އިސްތަށިގަނޑު ވަޔާކުޅެމުންދާތީ އެއީ އަންހެންކުއްޖެއްކަން އެގެއެވެ. އަދިރިކަމުން ސިފަވަކިކުރާކަށް ނޭގުނެވެ. ކުއްލިއަކަށް ވިދާލިއެވެ. ޒިޔާންއަސް ބަލާލެވުނީ އުޑުމައްޗަށެވެ. ދެން އެރީތި މޫނަށެވެ. ފެނުނު މަންޒަރު ޤަބޫލުކުރަންވެސް ދަތިވިއެވެ. ދިގު މުއްދަތަކަށްފަހު ޒިޔާންގެ ތުންފަތް މަތިން ހިނިތުންވުމެއްގެ އަސަރު ފެނިގެންދިޔައެވެ. މިލާ މޯޅިވެފައިވާ މޫނު އަލިވެގެންދިޔައެވެ.\n“ނުޒޫ!” މަޑުމަޑުން ބުނެލެވުނެވެ.\n“އާ ޒިޔާން. ނުޒޫ. މީ ޒިޔާންގެ ނުޒޫ!” ނުޒޫ ހުރީ ވާރެޔާ ތެމިފޯވެފައެވެ.\n“ނުޒޫ..” ޒިޔާން ނުޒޫގެ ގައިގައި ބާރަށް ބައްދައިގަތެވެ.\n“ނުޒޫ. ކޮންތާކުން ތިއައީ. މިހާ ގިނަ ދުވަހު ނުޒޫ އުޅުނީ ކޮންތާކު. ނުޒޫ އަހަރެން މަތިން ހަދާންނުވޭޓަ. މީހުން ބުނީ ނުޒޫ މިދުނިޔޭގައި ނެތޭ. އެކަމަކު އަހަރެންގެ ހިތްބުނީ ނުޒޫ އަހަރެން ދޫކޮށްފަ ނުދާނޭ. ނުޒޫ އަދި އަންނާނޭ. ނުޒޫ… އަހަރެން ވަރަށް އެކަނިވެރިވެއްޖެ..ނުޒޫ….ދެން ދުވަހަކުވެސް އަހަރެން ދޫކޮށްފަ ނުދާތި. ނުދާތި..!” ޒިޔާންގެ ހިތުގެ އުދާސްތައް އެއްފަހަރާ ބޭރުކޮށްލިއެވެ.\nނުޒޫ ތަންކޮޅެއް ދުރަށް ޖެހިލަމުން އޭނައަށް ދިމާވި ކަންތައްތަކުގެ ވާހަކަ ކިޔައިދޭން ފެށިއެވެ.\n“އެދުވަހު އަހަރެން މާލެދާން ފުރަން އުޅުމުންވެސް މަންމަ ވަރަށް މަސައްކަތް ކުރި އަހަރެން ނުފޮނުވަން. ވިއްސާރަ ދުވަހަކަށްވާތީ. ކަނޑުވެސް ގަދަވާނެކަމަށް ޓީވީން ގޮވަމުންދާތީ މަންމަ ކަންބޮޑުވި އަހަރެން އެކަނި ފޮނުވަންވެސް. އެކަމަކު އަހަރެން ޒިޔާން ކައިރީވެފައި އޮތް ވައުދުގެ މަތިން އަންނަން ބޭނުންވެގެން އައީ. ވަރަށް ކަނޑުގަދަ. ވަކިހިސާބަކަށް އާދެވުނުތަނާ ފެރީގެ ތެރެޔަށް ބޮޑު ރާޅެއް ބިންދާލީ. އެރާޅާއެކީ ފެރީ ބަންޑުންޖަހާލީ. ކަންދިމާކުރިގޮތުން އެދުވަހު ފެރީން ދަތުރުކުރީ މަދު ބަޔަކު. ފަތަން ދަންނަ މީހުން ސަލާމަތްވީ. އަހަންނަކަށް އެހާ ރަނގަޅަށް ފަތާކަށް ނޭގެ. އަހަރެން ގެބެން ފެށުމުން ސަލާމަތަށް އެދި ރޮއި އާދޭސްކުރިން. އެކަމަކު އެވަގުތު އެމީހުން އުޅުނީ އެމީހުންގެ އަމިއްލަ ނަފްސު ސަލާމަތް ކުރަން. މީހަކާ މީހަކާ ނޫޅޭ. ބޯކޮށް ވާރޭ ވެހޭ. އެއްވެސް ތަނެއް ދޮރެއް ނުފެނޭ. ޖަހާ ކޮންމެ ރާޅަކާއެކު އަހަރެން ގެންދިޔައީ ފެރީއާ ދުރަށް. އިރުކޮޅަކުން ވީނުވީއެއް ނޭގުނު. ހޭޅެވުނުއިރު އޮވެވުނީ ސިއްޙީ މަރުކަޒެއްގައި. ނުދަންނަ ރަށެއްގައި ނުދަންނަ ބަޔެއްގެ ތެރޭގައި. ޑޮކްޓަރު އެންގީ އެންމެ މަދުވެގެން 2މަސް ވަންދެން ހިނގާ ބިނގާ ނޫޅެން. އަހަރެންގެ ފަޔަށް ވަނީ ވަރަށް އަނިޔާ ލިބިފައި. އެރަށުގައި އަހަރެން އުޅުނީ މުސްކުޅި ދެމަފިރިއެއްގެ ގޭގައި. އެގޭގައި އަހަރެން އުމުރުފުރައިގެ އަންހެން ކުއްޖަކުވެސް އުޅުނު. އަހަރެންގެ ހުރިހާ ކަމެއް ބެލެހެއްޓީ އޭނަ. އެއީ ކުޑަކުޑަ ރަށެއް އާބާދީވެސް އެހާ މަދު. ފޯނުގެ އެއްވެސް ޚިދުމަތެއް ލިބޭ ރަށެއްނޫން. އާއިލާ މީހުންނަށް އަންގާނެ އެއްވެސް ގޮތެއް ނެތި އަހަރެން އެރަށުގައި އުޅުނީ ހަމައެކަނި ޒިޔާންގެ ހަދާނުގައި.\nޒިޔާންއާ ވަކިން އަހަރެން މިހޭދަކުރި ދެމަސްދުވަސް އަހަންނަށް ވެގެންދިޔައީ ދެގަރުނަށް. ޒިޔާންގެ ހަދާން އާނުވާ އެއްވެސް ހިނދެއް ނާދެ. ޒިޔާންއާ ނުލާ އަހަންނަށް އުލެވުނީކީއެއް ނޫން. ފައި ރަނގަޅުވެ ހިގެންފެށުމުން އަހަރެން މިއައީ ޒިޔާން ކައިރިޔަށް. ދެން ދުވަހަކުވެސް އަހަރެން ޒިޔާން ދޫކޮށްފަ ނުދާނަން.” ނުޒޫގެ ލޮލުން ފައިބަމުންދިޔަ މުތީތަކެއްފަދަ ކަރުނަތިކިތައް ޒިޔާން ފޮހެދިނެވެ.\nޒިޔާންއަށް ހީވީ މުޅި ކާއިނާތު އޭނައަށް މިލްކުވީހެންނެވެ. ދެމީހުން ތިބީ ވާރެޔާތެމިފޯވެފައެވެ. ވިދާލުމާއެކު ގުގުރަން ފެށުމުން ޒިޔާން ނުޒޫގެ އަތުގައި ހިފާ ގެޔާ ދިމާލަށް ދުއްވައިގަތެވެ. ގޭތެރެޔަށް ވަދެވުމާއެކު ދެކުދިންނަށްވެސް ލިބުނީ ހައިރާންކަމެކެވެ.\n“މަންމާ!” ނުޒޫ ދުވެފަ ގޮސް މަންމަގެ ގައިގައި ބައްދައިގަތެވެ.\n“ދަރިފުޅާ ނުޒޫ.” މަންމައަށްވެސް ރޮވުނެވެ.\n“މަންމަ މިހުންނަނީ އުއްމީދުވެސް ކަނޑާލައިގެން ދެން މަންމައަށް ދަރިފުޅު ފެންނާނެ ކަމަށްވެސް.”\n“މަންމާ! މީ ޒިޔާން” ނުޒޫ އޭނަ މަންމައަށް ޒިޔާން ތައާރަފްކޮށްދިނެވެ.\n“މަންމައަށް އެގޭ. މަންމަ ގަސްތުކުރަނީ ދަރިފުޅުމެންގެ ކައިވެނި ވީހާވެސް އަވަސްކޮށްލަން. މިކަމާ ދަރިފުޅުމެންގެ އެއްވެސް މައްސަލައެއް އެބައޮތްތަ؟”\nމަންމަ މިހެން ބުނުމުން ނުޒޫ ލަދުރަކި ގޮތަކަށް ޒިޔާންއަށް ބަލާލިއެވެ. ދެހަފްތާތެރޭ އެކުދިންގެ ކައިވެނީގެ ކަންތައް ނިމިއްޖެއެވެ. މާމުއި ހަނދުގެ ދުވަސްތައް ފެށުނީއެވެ.\nޒިޔާންގެ އިންތިޒާރު ނިމުނީއެވެ. އިންތިޒާރުގެ މޭވާ ފޮނިއެވެ.\nފޭދިގެން ނުމެދޭ ހަނދާންތައް، ލިބުނުހާ ލޯތްބާ އުފާތައް\nހުއްޓަކަސް ދުރުގާ ތިބާޔާ، ކައިރިއޭ ކަލާ އެހާވެސް\nހިތުގާވެޔޭ ޔަޤީންކަން، ދޫކޮށް އަޅާ ދުނިޔެއަށް\nބިކަހާލުގާ ޖައްސާފަކާ، ނުމެދާނެޔޭ މިތުރާ މަގޭ\nފުރިހަމަ މަގޭ އުއްމީދުވީ، ޔާރާ އަރިހަށް މަގޭ އައީ\nއިންތިޒާރުގެ ނިމުން ވާހަކަ


ޗައިނާގެ ވޫހާން ސިޓީން އުފަންވެގެން އައި ކޮވިޑް-19 ވައިރަސް މުޅި ދުނިޔޭގައި ފެތުރެމުންދާއިރު، މި ބަލީގެ ނުރައްކާތެރިކަން އެންމެ ފުރަތަމަ އަދި އެންމެ ބޮޑަށް ފެނުނު ގައުމުތަކުގެ ތެރޭގައި ޗައިނާ ހިމެނެ އެވެ. އަދި ވަކުން ހާއްސަކޮށް އެތަނެއްގައި މި ބަލި އުފަންވި ވޫހާން ސިޓީ އޮތީ ބޮޑު ބިރުވެރިކަމެއްގެ ތެރޭގަ އެވެ.\nކޮވިޑް-19 ޖައްސާ ކޮރޯނާވައިރަސް އެންމެ ފުރަތަމަ ފެނި އަދި އެންމެ ނުރައްކާ ބޮޑުވި ޗައިނާގެ ވޫހާން ސިޓީން އިއްޔެ އަލަށް އެ ބަލި ޖެހުނު އެއްވެސް މީހަކު ރިޕޯޓްކޮށްފައި ނެތް ކަމަށް ބުނެފި އެވެ.\nޗައިނާގައި ކޮވިޑް-19 ފެތުރެން ފެށި ބާރުމިނުގައި ހޮސްޕިޓަލްތައް ފުރި، ވަގުތީ ހޮސްޕިޓަލްތައް ހަދަން ޖެހުނެވެ. ކޮންމެ ދުވަހަކު އެތައް ހާސް މީހުންނެއް ބައްޔަށް ޓެސްޓްކުރަން ހޮސްޕިޓަލްތަކަށް ދާން ފެށުމުން އުފެދުނީ ބޮޑު ބިރުވެރިކަމެކެވެ. މި ހާސްކަމުގެ ތެރޭގައި އަލަށް ހެދި ހޮސްޕިޓަލްތަކުގެ ތެރެއިން ބައެއް ތަންތަން މިހާރު ވަނީ، ބަލި...


- ސެކްޝަނަށް ހުށަހެޅޭ މައްސަލަތައް ބަލައިގަތުމާއި މައްސަލައިގެ ފައިލް ތައްޔާރުކުރުން.\n- ޝަރީޢަތް ހިންގުމަށް ޤާޟީ ކަނޑައަޅުއްވާ މައްސަލަތައް ތާވަލުކުރުމަށްފަހު މައްސަލައިގައި ހިމެނޭ ފަރާތްތަކަށް އެސް.އެމް.އެސް ކުރުމަށް ރަޖިސްޓްރޭޝަން ސެކްޝަނާ ޙަވާލުކުރުން.\n- މައްސަލައާ ގުޅިގެން ހުށަހެޅޭ އެންމެހައި ލިޔެކިޔުންތައް ސުޕަވައިޒަރގެ ޢިރުޝާދާއެކު މައްސަލައިގެ ފައިލްގައި ފައިލްކުރުން.\n- މައްސަލައާ ގުޅިގެން ސެކްޝަނަށް ހުށަހެޅޭ އެންމެހައި ލިޔެކިޔުންތަކަށް ސުޕަވައިޒަރ އަންގަވާ ގޮތެއްގެމަތިން ޖަވާބު ތައްޔާރުކުރުން.\n- މައްސަލަ ނިމުމުން، މައްސަލައިގެ ފައިލްގައި ހިމެނޭ ހުރިހާ ލިޔެކިޔުންތައް ސްކޭންކޮށް، އެކަމަށް ކަނޑައެޅިފައިވާ ފޯލްޑަރގައި ސޭވްކުރުން.\n- މައްސަލަތަކާ ގުޅިގެން އިދާރީގޮތުން އަޅަންޖެހޭ އެންމެހައި ފިޔަވަޅުތައް ސުޕަވައިޒަރުގެ ޢިރުޝާދާއެކު އެޅުމާއި ސެކްޝަންގެ އެހެނިހެން އިދާރީ މަސައްކަތްތައް ކުރުން.\n10 ފެބުރުވަރީ 2020 ވާ ހޯމަ ދުވަހުގެ 13:00ގެ ކުރިން.\nސުންގަޑި: 10 ފެބުރުވަރީ 2020 1300


Ge kuyyah dhinumakee kihaavarehge boluga rihumehkan Saif ah engijje!\nގެ ކުއްޔަށް ދިނުމަކީ ކިހާވަރެއްގެ ބޮލުގަ ރިހުމެއްކަން ސައިފް އަށް އެންގިއްޖެ!\n10 އޮކްޓޯބަރ 2021 - 09:22:10\nގެ ކުއްޔަށް ދިނުމަކީ ކިހާވަރެއްގެ ބޮލުގަ ރިހުމެއްކަން މިހާރު އެނގިއްޖެ ކަމަށް ބޮލީވުޑްގެ ކާމިޔާބު ތަރި ސައިފް އަލީ ހާން ބުނެފިއެވެ.\nމި ހަފްތާގެ “ދި ކަޕިލް ޝަރްމާ ޝޯ” ގެ ޕްރޮގްރާމުގައި މެހެމާނެއްގެ ގޮތުގައި ބައިވެރިވެގެން ދެކެވުނު ވާހަކައެއްގައި ސައިފް ވަނީ ގެ ކުއްޔަށް ދިނުމުން ކުއްޔަށް ހިފާ ފަރާތުގެ އުނދަގޫ ޖެހޭ ވަރާއި ގުޅޭގޮތުން ވާހަކަ ދައްކާފަ އެވެ.\nސައިފް އާއި އޭނާގެ އަންހެނުން ކަރީނާ ކަޕޫރު ކުރިން ދިރިއުޅުނު ގެ ދޫކޮށްލައި އާ ގެއަކަށް މިއަހަރުގެ ކުރީ ކޮޅު ވަނީ ބަދަލުވެފަ އެވެ. ސައިފް އާއިލާ އާއިއެކު ކުރިން ދިރިއުޅުނު ގެ މީގެ ދެތިން މަސް ކުރިން ވަނީ ކުއްޔަށް ދީފަ އެވެ.\nއެހެން ނަމަވެސް ގެ ކުއްޔަށް ދިނުންވީ ސައިފް އަށް ބޮލުގެ ރިހުމަކަށެވެ. ޕްރޮގްރާމުގައި ވާހަކަ ދައްކަމުން ސައިފް ބުނީ ކޮންމެސް މައްސަލައެއް އުޅޭތީ ގެ ކުއްޔަށް ހިފައިގެން އުޅޭ ފަރާތުން ކޮންމެ ދުވަހަކުހެން ގުޅާ ކަމަށެވެ. ސައިފް އިތުރަށް ބުނީ އޭސީ ހަލާކުވެގެން، ނުވަތަ ކޮންމެސް ތަނެއްގައި ލީކެއް އުޅޭތީ ގުޅާފާނެ ކަމަށެވެ. އެހެންކަމުން ގެ ކުއްޔަށް ދިނުމުގެ ހުރި ބޮލުގަ ރިހުން މިހާރު އެނގޭ ކަމަށް ސައިފް ބުންޏެވެ.\nސައިފް ބުނީ އެ މައްސަލަތައް ހައްލު ކުރަން މި ވޭތުވެދިޔަ ދުަވަސްތަކުގައި މީހުން ހޯދައި މަސައްކަތް ކުރުވުމުގައި އިސްކޮށް އުޅުނީ އޭނާ ކަމަށެވެ. އެހެންނަމަވެސް އެކަމަށް ހައްލެއް ނުލިބުމުން އެ ގޭގެ ކަންކަން ހަމަޖައްސަން މެނޭޖަރެއް ހަމަޖައްސައި، މިހާރު ވަޒީފާ ދީފައިވާ ކަމަށެވެ.\nއިންޑިއާގެ މުމްބާއީގެ އެންމެ އަގުބޮޑު ހިސާބު ކަމަށްވާ ބަންދްރާގައި ހުންނަ ސައިފް އަދި ކަރީނާ ކުރިން އުޅުނު އެ ގެ މިއަހަރު ނިމެންދެން ކުއްޔަށް ދީފައިވަނީ މަހަކު 3.5 ލައްކަ އިންޑިއަން ރުޕީސް އަށެވެ. ތިން އަހަރަށް ކުއްޔަށް ދީފައިވާ އެގެއަށް އަންނަ އަހަރު މަހަކު ދައްކަން ޖެހެނީ 3.67 ލައްކަ ރުޕީސް އެވެ. އަދި ޖެހިގެން އަންނަ އަހަރު 3.87 ލައްކަ ރުޕީސް މަހަކު ދައްކަން ޖެހެ އެވެ. އެ ގެއަކީ 1،500 އަކަފޫޓުގެ ގެއެކެވެ.\nސައިފް އަލީ ހާންކަރީނާ ކަޕޫރް"ދަ ކަޕިލް ޝަރްމާ ޝޯ"\n"ބޫތު ޕޮލިސް"ގެ ފަސްޓްލުކް ދައްކާލައިފި\nސައިފް، ތައިމުރް އަދި ކަރީނާގެ ދެވަނަ ދަރިފުޅުގެ ފޮޓޯއެއް\nކަރީނާއަށް އެންމެ ކަމުދަނީ ކޮން ފިލްޓަރެއް؟\nކަރީނާ ވެސް އޮންނަނީ އަބަދު ދަރިފުޅަށް ބަލަން


Kaiveni kuran Vicky aai Katrina Jaipur ah\nކައިވެނި ކުރަން ވިކީ އާއި ކެޓުރީނާ ޖައިޕޫރުގައި\nވިކީ ކޯޝަލް އަދި ކެޓުރީނާ\nކެޓުރީނާ ކައިފް އާއި ވިކީ ކޯޝަލްގެ ކައިވެނީގެ ރަސްމިއްޔާތުތައް މިއަދު ފެށުމަށް ހަމަޖެހިފައިވާއިރު އިއްޔެ އެ ދެ ތަރިން ވަނީ ކައިވެނި އޮންނަ ރަށް ކަމަށްވާ ޖައިޕޫރަށް ފުރާފަ އެވެ. އެމީހުންނާއެކު އާއިލާގެ މީހުންގެ ތެރެއިން ބައެއް މީހުން ފުރަން ދިޔަ މަންޒަރު ވަނީ ފެނިފަ އެވެ. އަދި ބޭރުގައި ތިބި ކެޓުރީނާގެ ކޮއްކޮމެންނާއި އާއިލާގެ މީހުން އިންޑިޔާއަށް ގޮސް ޖައިޕޫރަށް ދާން ފުރަން ގޮސް ތިބި މަންޒަރު ވެސް ފެނިފައި ވެއެވެ.\nތިން ދުވަހަށް ދެމިގެންދާ މި ކައިވެނީގެ ރަސްމިއްޔާތުތަކުގެ ތެރެއިން މިއަދު ބައެއް ރަސްމިއްޔާތު އޮންނައިރު މިއަދާއި މާދަމާ އޮންނާނީ ލަވަޔާއި ނެށުމުގެ ހަފުލާ އަކާއި ހީނާފަތް އެޅުން ފަދަ ކަންކަމެވެ. ކައިވެނިކުރަން ހަމަޖެހިފައި ވަނީ ބުރާސްފަތި ދުވަހު އެވެ.\nކައިވެންޏަށް ވިކީ އާއި ކެޓުރީނާ ފުރަން ދިޔައީ ވަކިންނެވެ. ނަމަވެސް ދެ މީހުން ހެދުން އަޅައިގެން ތިބީ ވަރަށް ވަރަށް ގުޅޭ ގޮތަށެވެ. އަދި ކެޓުރީނާ ލައިގެން ހުރީ ކައިވެނީގެ ރަސްމިއްޔާތުތަކަށް ތައްޔާރުވާއިރު އިންޑިޔާ މީހުން އަޅާ ވައްތަރުގެ ހެދުމެކެވެ.\nއެމީހުންގެ ގޭގެ ވަށައިގެން ތިބި ޕަޕަރާޒީންނަށް މި ދެ ތަރިން ވެސް ވަރަށް ރީތިކޮށް ހިނިތުންވެލާ ސަލާން ކޮށްލާފައި ވެއެވެ.\nނޫސްވެރިން ފާހަގަ ކޮށްފައިވާ ގޮތުގައި ކެޓުރީނާ އާއި ވިކީ ތިބީ ވަރަށް ބޮޑަށް ހެވިފަ އެވެ. އެމީހުން އެހާ ސިއްރުން ކުރަން އުޅޭ ކަންތައް ފަޅާ އަރައިގެން ހެވުނީ ހެން ހީވާ ފަދަ ގޮތަކަށެވެ.\nމި ދެ ތަރިންގެ ގާތް އެކުވެރިއަކު އީ ޓައިމްސްއަށް މައުލޫމާތު ދީފައިވާ ގޮތުގައި ކައިވެންޏާ ގުޅޭ ގޮތުން ނޫސްތަކުން ފަތުރާ ބައެއް ދޮގު ޚަބަރުތައް ކިޔާފައި ކެޓުރީނާ އާއި ވިކީ ކައިރިއަށް ވެސް ވަރަށް ހިނި އާދެ އެވެ. ސަބަބަކީ ބައެއް ވާހަކަ ތަކަކީ އެ ވާހަކަތަކުގައި އެއްވެސް ހަގީގަތެއް އެކުލެވޭ ވާހަކަތަކަށް ނުވާތީ އެވެ.\nމިސާލަކަށް ޕާޓީގެ ފޮޓޯނަގަން ޑްރޯން އުދުއްސުން މަނާ ކުރި ވާހަކަ އާއި ކައިވެނީގެ ރަސްމިއްޔާތަށް ފޯނު ގެންދިއުން މަނާ ކުރުން ފަދަ ވާހަކަ ތަކެވެ.\nކައިވެނީގައި ބައިވެރިވުމުގެ ދައުވަތު ދީފައި ވަނީ ދެ ފަރާތުގެ އާއިލާ އާއި ގާތް އެކުވެރިންނަށް އެކަންޏެވެ. ފަހުން މުމްބައީއަށް އައިސް ހަމަޖެހިލައިގެން ބޮލީވުޑްގެ އެކުވެރިންނަށް ދައުވަތުދީގެން ބޮޑު ރިސެޕްޝަނެއް ބާއްވަން ހަމަޖެހިފައިވާ ކަމަށް ވެއެވެ.


Nudhakkai thibeveykah nei!\nކުޑަހުވަދޫ ދާއިރާގެ މެމްބަރު އާމިރުގެ ބައްޕަ ނިޔާވެއްޖެ\nތިން ހަފުތާ ފަހުން ކުޑަހުވަދޫ އަނެއްކާވެސް މޮނީޓަރިންގެ ހާލަތަށް\nފުޓްސަލް މުބާރާތާއި، ހޭންޑް ބޯލް މުބާރާތުގައި ބައިވެރިވުމަށް ހުޅުވާލައިފި\nހޭންޑްބޯލް ކޯޗިން ކޭމްޕެއް ބާއްވަނީ\nކުޑަހުވަދޫ އިން އޮމިކްރޯން ފެނިއްޖެ\nކުޑަހުވަދޫގެ މޮނީޓަރިންގެ ހާލަތު އުވާލައިފި\nމަންތާ އެއަރ އެޕްރެންޓިސްޝިޕް ޕްރޮގްރާމް "މަންތާ ވިންގްސް" އިފްތިތާޙްކޮށްފި\nހަބަރު ޝާއިރު ކުރަން ބޭނުން !\nޖަޕާނުން ރާއްޖެ އަށް 2.7 މިލިއަން ޑޮލަރު ދީފި\nދިވެހި ރާއްޖޭގެ ސިއްހީ ދާއިރާގެ ކުރިއެރުމަށް ޖަޕާނުން ރާއްޖެއަށް 2.7 މިލިއަން އެމެރިކާ ޑޮލަރުގެ އެހީއެއް ދީފިއެވެ.\nނަފްސާނީ ގޮތުން ބަލިކަށި މީހަކު ކައުބާގައި އަމިއްލައަށް މަރުވެއްޖެ\nމައްކާގައި ހުންނަ އެންމެ މާތް ބިން ކަމުގައިވާ ކައުބަތުﷲ ގެފުޅު (ހަރަމްފުޅު) ހުންނަ ސަރަޙައްދުގައި އަނެއްކާވެސް މީހަކު އަމިއްލައަށް މަރުވެއްޖެއެވެ.\nޖަޕާނަށް ބާރުގަދަ ބިންހެލުމެއް އަތުވެއްޖެ\nޖަޕާނުގެ އޮސާކާއަށް މިއަދު ހެނދުނު ބާރުގަދަ ބިންހެލުމެއް އަތުވެ ތިން މީހަކު މަރުވެ 200 މީހުންނަށް އެކި ވަރުގެ އަނިޔާވެއްޖެ އެވެ.\nނުދައްކައި ތިބެވޭކަށް ނެތް!\n21 ވަނަ ޤަރުނުގެ ތަރައްޤީގެ ވާހަކަ އަކީ މިއަދު އައު ވާހަކައަކަށް ނުވާނެކަން ގައިމެވެ. އެއްބަޔަކު އުސްއިމާރާތްތަކާއި ތަފާތު އެކި ޑިޒައިންތަކުގެ ޕާކުތަކާއި އެއާރޕޯޓުތަކާއި ބުރިޖުތައް އެޅުމަކީ މި ދެންނެވި\nއަނެއްބަޔަކު މިކަންކަމާ އިދިކީލި ވިސްނުންހުރެއެވެ. ކޮންމެ އަކަސް އަޅުގަނޑުގެ ސަމުގާގެ އަމާޒަށް އޮޑި ހޭރިޔާ ކޮށްލާނަމެވެ.\nއާނއެކެވެ! އިހުތިބީންގެ ދުވަސްވަރުގައިވެސް ތަހުޒީބީ ކުލަތައް ޖެއްސޭތޯ މަސައްކަތްނުކޮށް ނުހުންނާނެއެވެ.\nއެޒަމާނުގެ ޢިމާރާތްކުރުމާއި ފަންނުވެރި މަސައްކަތްތަކަކީ އެކަމަށް ހެއްކަކަށް ފުދޭނޭ ކަންކަމެވެ. ޚުދު ކުޑަހުވަދޫގައި 300 ވަރަކަށް އަހަރުވެފައިވާ ބައު ހުކުރު މިސްކިތުން މިބުނި ކަންކަން ފެންނަން އެބަހުއްޓެވެ.\nރަށުގެ ތަރައްޤީއާއި ކުރިމަގަށް އެކި ދުވަސްވަރު އެކި ފެންވަރުގައި ކުރެވިފައިވާ މަސައްކަތްތަކުގެ ނަތީޖާ މިއަދު ފެނެއެވެ.\nމެދު ރާއްޖެތެރޭގައި އޮތް އެންމެ ތަރައްޤީ ރަށަކީ ކުޑަހުވަދޫ ކަމާމެދަކު މީހަކު ދެބަސްނުވާނެއެވެ.\nއޮޑިދޯނިފަހަރަށް ރަނގަޅު ބަނދަރެއް އޮތްއިރު ވައިގެ މަގުން ދަތުރުކުރެވޭނޭ އެންމެ ރަނގަޅަށް\nތަރައްޤީކުރެވިފައިވާ ޑޮމިސްޓިކް އެއާރޕޯޓެއް މިއަދު އެބައޮތެވެ. ރަށުގެ ބޮޑެތި މަގުތަކުގައި ވަނީ\nޒަމާނީ ފެންވަރަށް ތާރުއެޅި\nދުއްވާ މީހުންނަށާއި ހިނގާ މީހުންނަށް ފަޞޭޙަ ކުރެވިފައެވެ. މަގުތައް ނަލަވެފައި ހިތްގައިމެވެ.\nމިއީ މީގެ 20 ނުވަތަ 30 އަހަރު ކުރިޔަށް ނަޒަރު ހިންގާލުމުން ކުޑަހުވަދޫއިން ފެންނަން ހުރި ތަރައްޤީގެ ކުރެހުމެއް ނޫނެވެ. އޭރުގެ މަގުތަކަށް ނަޒަރު ހިންގާލަމާތޯއެވެ. އޭރުގައި މަގުތައް، މިހާރުހާ ފުޅަލެއްނޫނެވެ. ގިނަ މަގުތަކަކީ ހަނި މަގުތަކެވެ.\nމަގުތަކުގައި ތާރު އަޅާފައި ނެތެއްކަމަކު\nސާފުވެފައި ހިތްގައިމެވެ. އޮމާނެވެ. ކުނީގެ އަސަރެއް ނުހުރެއެވެ. ސަބަބަކީ ކޮބައިތޯއެވެ؟\nކޮންމެ ގެއެއްގެ މީހުން އެގެއެއްގެ މަގު\nކުނިކަހައި ސާފުކުރަމުން ދިޔައީ ބަޔަކު އަންގައިފައި އޮތަތީއެއް ނޫނެވެ. ފަރުދީ ޒިންމާއެއްގެ ގޮތުންނެވެ.\nދެން އެޒަމާނުގެ އިޖުތިމާޢީ ސަރަހައްދުތައް ތޯއެވެ! އިޖުތިމާޢީ ސަރަހައްދުތައް މިހާރެކޭ އެއްގޮތަށް އޭރުވެސް އައީ ސާފުކުރެވެމުންނެވެ. ކުޑަހުވަދޫގައި އޭރު އެކަން ކުރެވުނުގޮތް އެނގޭ ކިތައްމެ ބަޔަކު އަދިވެސް ދުނިޔޭގައި އެބަތިއްބެވެ. އޭރުގައި އިޖުތިމާޢީ ސަރަހައްދު ސާފުކުރުމަށް ރަށް އޮންނަނީ ހަތަރު ނަންބަރަށް ބަހާފައެވެ.\nފިރިހެނުންވެސް އަންހެނުންނެކޭ އެއްވަރަށް ސާފުކުރުމުގެ މަސައްކަތް ކުރެއެވެ.\nކޮންމެ ނަންބަރެއްގެ ބަޔަކު އެބަޔަކާ ހަވާލުވެވިފައިވާ ސަރަހައްދު ރަނގަޅަށް ސާފުކޮށް ބަލަހައްޓައެވެ.\nމިހާ ފުރިހަމައަށް އެންމެން ގުޅިގެން ކުރެވޭ މަސައްކަތެއްގެ ނަތީޖާ ފޮނިވާނޭވަރު ތަސައްވަރުކޮށްލައްވާށެވެ.\nކޮންމެ ދުވަސްވަރެއްގައިވެސް އިޖުތިމާޢީ އަޚްލާޤުން ބޭރު، ވިސްނުމުގެ މީހުން އުޅޭނެމެއެވެ. ނޭނގިނަމަވެސް ކަންކަމުގައި ބަލަންޖެހޭ މިންވަރަށް ނުބަލާ މީހުން އުޅެއެވެ. މަގުތައް ރީތީ ތާރު އެޅީމާ އެކަންޏެއް ނޫނެވެ. ހަމައެހެންމެ މަގުތައް ރީތިވަނީ ކުނިކަހާ ސާފުކުރާނޭ ބަޔަކު، މަގު ސާފުކުރަން ލެވުނީމަ އެއްނޫނެވެ. މަގު، ރީތި ސާފު ތަނެއްގޮތުގައި ދެމިހުންނާނީ މަގުގައި ހިނގާ ބިނގާވެ ދުއްވާ އުޅޭ މީހުންގެ ވިސްނުމާއި ފިކުރު\nތަރައްޤީކޮށްގެންނެެވެ. ތިމާގެ އަމިއްލަ ތަނެއްގެ ގޮތުގައި ދެކިގެންނެވެ.\nއިހުތިބީންވެސް ދުފިއެވެ. އޭގެތެރެއިން އެއްބަޔަކު މަގަށް ކުޅުޖަހައިވެސް އުޅުނެވެ.\nވަރަށް ފަކުރުވެރި ގޮތަށް އެކަންކުރާ މީހުންވެސް އުޅުނެވެ. ހަމައެހެންމެ ކުޅުޖެހުމަށްފަހު ފަސްއަޅާ ފޮރުވާލާ މީހުންވެސް އުޅުނެވެ.\nއަދިކިއެއް މީހުންނަށް އުނދަގޫ ނުވާނޭ ގޮތަށް އެއްފަރާތަކަށް ކުޅުޖެހުމަށްފަހު ފަސްއަޅާ ފޮރުވާލާ ސުލޫކު ރަނގަޅު މީހުންވެސް އުޅުނެވެ.\nމަގުތަކުގައި އޭރު ތާރެއް ނެތެވެ. އެހެނަސް ހުރިހާ ބާވަތެއްގެ ވިސްނުމުގެ މީހުން އުޅެފައިވާކަން މި ޢަމަލުތަކުން އެނގި ސާބިތުބެއެވެ.\nއާދޭހެވެ! ނުދައްކައި ތިބެވެން ނެތް ވާހަކައަކީ މިއީއެވެ. ތާރު އެޅުމަކުން އެގެނެވުނީއަކީ މުޅިއަކުން 100% ތަރައްޤީއެއް ނޫނެވެ. އެއީ ތަރައްޤީގެ 50% އިންސަތަނަމަ ބާކީ 50% އަކީ މީހާގެ ބުއްދިއަށް، ވިސްނުމަށް، ފިކުރަށް ގެންނަންޖެހޭ ތަރައްޤީއެވެ.\nކުޑަހުވަދޫގެ ރީތި ނަލަ ހިތްގައިމު މަގުތަކުން މަދުންނަމަވެސް ދުފާފައިވާ ހައްޕުޑާއި މަގުމައްޗަށް އަޅަންނުޖެހޭ ކުނީގެ ބާވަތްތައް ބައެއްމީހުން އަޅާމަންޒަރު ފެންނަމުން ދިއުމީ ހިތާމަހުރި ކަމެކެވެ. ޒުވާނުން ދަޅު ފުޅި ބޮއިފައި\nމަގުމައްޗަށް އެދޫކޮށްލާ މަންޒަރަކީ ދެރަ މަންޒަރެކެވެ. މިއީ ޙައްލެ ބޭނުންވެފައިވާ ކަންކަމެވެ. މުޅި ދިވެހި މުޖުތަމަޢުއަށް\nޖެހިފައިވާ އިޖުތުމާޢީ ބަލިމަޑުކަމެކެވެ.\nމަގުމައްޗަށް ކުޅުޖެހުމާއި، މީހުން އެއްވެ އުޅޭ ތަންތަނަށް ކުޅު އަދި ކުނިއެޅުން ހުއްޓުވުމަށް ކުރެވިދާނެ ބައެއް ކަންކަން ފާހަގަ ކޮށްލުމީ މުހިއްމު ކަމެއްގެ ގޮތުގައި ދެކެމެވެ. އެގޮތުން އިސްލާމް ދީނުގައި ސާފުތާހިރުކަމަށް ބާރު އަޅާފައިވާ މިންވަރު އަންގައިދޭ ޕޯސްޓަރު އިޖުތިމާޢީ\nސަރަހައްދުތަކުގައި ބެހެއްޓިދާނެއެވެ. އަދި ހަމަ އެހެންމެ ސިއްޙީގޮތުން އެކަން އޮންނަގޮތް ޕޯސްޓަރުގައި ހިމެނިދާނެއެވެ.\nއިޖުތިމާޢީ ސަރަޙަދުތަކުގައި ޑަސްޓްބިން ބެހެޓިދާނެއެވެ. ގޭބީސީތަކަށް އެވެއާނެސް ލީފްލެޓް ބެހިދާނެއެވެ.\nއެއީ ހޭލުންތެރިކަން އިތުރު ކުރުމަށެވެ. މިކަންކަމީ ނުކުރެވޭނެ ކަންކަމެއް ނޫނެވެ. އަދި މިއާއިއެކު ފަރުދީޒިންމާ އަދާކުރުމަށް ބާރުއެޅިދާނެއެވެ. ޒުވާނުން ޚާއްސަގޮތެއްގައި މިކަންކަމަށް ސަމާލުކުރުވާންޖެހެއެވެ.\nކުޑަހުވަދޫގެ ސާފުވެށި މަދުބައެއްގެ ކޮށިވިސްނުމާއި، ނާތަހުޒީބު ޢަމަލުން މިއަދު ސަލާމަތްކުރަން ނޫޅެއްޖިނަމަ،\nމާދަމަަ އަތްނުފޯރާ ފަށަށްގޮސް ޙައްލުކުރަން ދަތި މައްސަލައަކަށްވެދާނެއެވެ. މިވާހަކަ ނުދައްކައި ތިބެވެންނެތީ މިހެންވެއެވެ.\nހުރިހާ ޙައްޤުތަކެއް ރައްކާކުރެވިފައި © 2017\nފަރުމާކޮށް ތައްޔާރުކުރީ ޝާރިފް ޙަލީލް


Zam Zam fenugaivaa ilaahee kulhadhunvanthakamuge hekithah\nޒަމްޒަމް ފެންފޮދުގެ ކިއުބިކް ސެންޓިމީޓަރެއްގެ ތެރެއަށް އާދައިގެ ފެން އަޅައި، އެއް ލީޓަރު ފެން (1000 ކިއުބިކް ސެންޓިމީޓަރ) ހަމަކުރި އެވެ. އެއަށްފަހު އެފެން ގަނޑުކުރުމުން އޭނާއަށް ނަތީޖާއެއް ލިބުނެވެ. އ\nކ. މާލެ | 15 ޖެނުއަރީ 2018 | ހޯމަ 13:00 | 12,020\nޒަމްޒަމް ފެން ތަޙުލީލުކޮށް ބަލަހައްޓަނީ ޖިއްދާގައި ހުންނަ ޖިއަލޮޖިކަލް ސެންޓަރުންނެވެ. ޒަމްޒަމް ފެނުގައި ކެލްސިޔަމް އާއި މެގްނީޒިޔަމް އެކުލެވިގެންވާ މިންވަރު މަތިކަމަށް އެސެންޓަރުން ބުނެއެވެ. - ގޫގުލް\n(12 ޖެނުއަރީ 2018 ވަނަ ދުވަހު ޝާއިޢުކޮށްފައިވާ ލިޔުމާ ގުޅޭ(\nޒަމްޒަމް ވަޅުގައިވާ ﷲ ގެ ކުޅަދުންވަންތަ ކަމުގެ ވަރުގަދަ ހެކި ފާޅުގަދަ ގޮތެއްގައި ފެންނަން ހުއްޓައި މެ، 1971 ވަނަ އަހަރު ޔޫރަޕުގެ ޕްރެސްއަކަށް މިޞްރުގެ ޑޮކްޓަރަކު ފޮނުވި ލިޔުމެއްގައި، ޒަމްޒަމް ފެނަކީ އިންސާނުން ބޯން ކަމުދާ ފެނެއްނޫންކަމަށް ލިޔެފައިވެއެވެ. ކިންގ ފައިޞަލްއަށް މިޚަބަރު އިވިވަޑައިގަތް ހިނދު، މިކަމާ ވަރަށްބޮޑަށް ކޯފާވެވަޑައިގެން ހަމަ ވަގުތުން، ޒަމްޒަމްފެނުގެ ސާމްޕަލް ޔޫރަޕަށް ފޮނުވައިގެން ތަޙްލީލު ކުރެއްވުމަށް، ސަޢޫދީގެ ވޯޓަރ އެންޑް އެގްރިކަލްޗަރ މިނިސްޓްރީއަށް އެންގެވިއެވެ. މި އަމުރާ ގުޅިގެން އެ މިނިސްޓްރީ އިން އެ މަސައްކަތް ޙަވާލުކުރީ ޖިއްދާގައި ހުންނަ ޖިއްދާގެ ފެނާއި ކަރަންޓާއިބެހޭ ކުންފުންޏާއެވެ. އެތަނުން އެ މަސައްކަތާ ޙާވާލުވެ ހުރީ ޠާރިޤް ޙުސައިން ކިޔާ ޖިޔަލޮޖިސްޓެކެވެ. އޭނާއަކީ އެކުންފުނީގައި ފެނުގެ ކޮލިޓީ ކޮންޓްރޯލު ކުރުމާއި، އެފަދަ ކަންކަމާއި ޙަވާލުވެ ހުންނަ އިންޖިނިއޭރެވެ.\nއޭނާ ބުނިގޮތުން އެތައް މިލިޔަން ލީޓަރުގެ ފެން އެތަކެއް މިލިޔަން ޙާޖީންނަށް ފޯރުކޮށްދެވޭ ވަޅުކަމުގައިވާ، ޒަމްޒަމް ފެންއާރުން ލޮލަށް ފެންނަނީ 14 ފޫޓު 18 ފޫޓުގެ ފެންގަނޑެކެވެ. މިންތައް ބަރާބަރަށް ނެގުމުގެ ގޮތުން ވަޅުގެ ފުންމިން ބެލުމަށް ވަޅަށް އެރެން، އޭނާއާއި ޙަވާލު ކުރެވުނު މީހާ ގާތުގައި ބުނިކަމަށް ޠާރިޤު ހާމަކޮށްފައި ވަނީ އެމީހާ ގޮސް ރީތިކޮށް ފެންވަރައިގެން ވަޅަށް އެރުމަށެވެ. ދެން އޭނާ ވަޅަށް ފައިބައި ފެންގަނޑުގެ މެދެއްހާ ހިސާބުގައި ހުއްޓި ހިންދެމިލުމުން ފެންގަނޑު ހުރީ އޭނާގެ ކޮނޑާ ހަމައިގައެވެ. ވަޅަށް ފޭބި މީހާގެ އިސްކޮޅުގައި ހުންނާނީ ގާތްގަނޑަކަށް5ފޫޓް 8 އިންޗިއެވެ. ދެން އެމީހާ ގާތުގައި ބުނެގެން ވަޅުގެ އެއްފަރާތުން އަނެއްފަރާތަށް ފޮނުވައި ވަޅުގެ އެއްވެސްތަނަކަށް އެއްވެސް ކަހަލަ ހޮޅިއެއް ނުވަތަ ފެން ވަންނަ ގޮތެއް ހުރިތޯ ބެލުވީމެވެ. އެއީ ޒަމްޒަމް ވަޅާއި ގުޅިފައި އެއްވެސް ހޮޅިއެއް ނުވަތަ ފެންފާއްދާފަދަ ތަނެއް ފާހަގަކުރެވޭތޯ އެވެ. ނަމަވެސް އެފަދަ ހިލަމެއް އޭނާއަށް ހަމަ އެއްގޮތަކަށް ވެސް ފާހަގައެއް ނުކުރެވުނެވެ.\nހޯދި ހޯދުންތަކުން އެނގުނު ޙަޤީޤަތަކީ، ކެލްސިޔަމް އާއި މެގްނީޒިޔަމް އެކުލެވިގެންވާ މިންވަރު ޒަމްޒަމް ފެނުގައި މަތިކަމެވެ. އަދި ފްލޮރައިޑް އެކުލެވިގެން ވާތީވެ، އެއްވެސް ބާވަތެއްގެ ޖަރާސީމެއް މިފެނުގައި ނުހުންނަކަމެވެ. ވީމާ ހުޅަނގުގެ ޑޮކްޓަރު ދެއްކި ވާހަކައަކީ ޙަޤީޤަތާ ޚިލާފު ވާހަކައެއް ކަން، ޢިލްމީ ހެކިތަކުގެ އަލީގައި ވެސް ވަނީ ސާބިތުވެފައެވެ. މި ދިރާސާގެ އިތުރުން ޢިލްމީ އެހެނިހެން ހެކިތަކަށް ބަލާއިރު ވެސް މި ޢަޖައިބުވަނިވި ފެނާ ގުޅޭގޮތުން ޙައިރާންކުރަނިވި ހޯދުންތައް ހޯދިފައިވެއެވެ. އެގޮތުން ޖަޕާނުގެ ސައިންޓިސްޓެއް ކަމުގައިވާ މަސަރޫ އެމޯޓޯ ވަނީ ޒަމްޒަމް ފެނުގެ ތަޙްލީލުތަކެއް ކޮށްފައެވެ. އޭނާއަށް ޒަމްޒަމް ފެނުން، ކުރެވުނު އާދަޔާ ޚިލާފު ތަޖުރިބާ ދުނިޔެއަށް ޙިއްސާ ކޮށްފައި ވެއެވެ.\nމަސަރޫ ހާމަކުރި ގޮތުގައި އޭނާ، އެކިއެކި ފޮތް ކިޔަމުން ގެންދިޔަ އިރު އޭނާއަށް އެނގުނީ ދުނިޔެ މައްޗަށް ވެއްޓޭ ކޮންމެ ގަނޑުފެން ފޮދެއް ވެސް (ސްނޯފްލޭކް) ހުންނާނީ ތަފާތު ބައްޓަމަކަށެވެ. ހޯދައި ބެލުމަށް ޝައުޤުވެރިކަން ހުންނަ ސައިންސްވެރިއާ، މަސަރޫގެ ސިކުނޑިއަށް މިކަން ޤަބޫލެއް ނުކުރެވުނެވެ. އެއީ ފެން އުފެދިފައި ހުންނަނީ "ހައިޑްރޮޖަން އެޓޮމް" އާއި، "އޮކްސިޖަން އެޓޮމް" އަކާއި އެކުވެގެން ކަމުގައިވާތީ، އުޑުން ފައިބާ ގަނޑުފެންކޮޅުތައް ތަފާތު ބައްޓަންތަކަކަށް ހުންނަން ޖެހޭ ސަބަބު ދެނަގަތުމަށް ޝައުޤުވެރި ވިއެވެ. އަދި މި ސުވާލަށް ޖަވާބު ހޯދުމުގެ މަސައްކަތް ފެށިއެވެ.\nމިއަށް ޖަވާބު ހޯދުމަށް ކުރެވުނު މަސައްކަތުގެ ތެރޭގައި، ޓޯކިއޯގެ ޔުނިވާސިޓީއެއްގައި ތަޢުލީމު ޙާސިލްކުރަމުން ގެންދިޔަ ސަޢުދީ ޢަރަބިއާގެ ދަރިވަރަކާއި ބައްދަލުވި އެވެ. އެ ދަރިވަރާއި މަސަރޫގެ ދިރާސާގެ ވާހަކަ ޙިއްޞާ ކުރިއެވެ. ސަޢޫދީގެ އެ ދަރިވަރު މަސަރޫއަށް ޒަމްޒަމް ފެނުގުޅޭ ވާހަކަތައް އޭނާއަށް އެނގިހުރި މިންވަރުން ކިޔައިދިނެވެ. ޒަމްޒަމް ފެނަކީ ބަރަކާތްތެރި ފެނެއްކަމާއި، އެ ފެނުގައި އާދަޔާ ޚިލާފު ކަންތައްތަކެއް އެކުލެވިގެން ވާ ކަމުގައި ކިޔައިދިނެވެ. އެފެނަކީ ކެއުމަށާއި، ބުއިމުގެ އިތުރުން އޭގައި ޝިފާ އެކުލެވިގެންވާ އެއްޗެއް ކަމުގައި ބުނެ ދިނެވެ. ޒަމްޒަމް ފެނަކީ ސިހުރު ހާހޫރަ އާއި ޖިންނި ޝައިޠާނުންގެ އަސަރު ފޯރުވޭ ފެނެއް ނޫން ކަމުގައި ވެސް އޭނާ މަސަރޫއަށް ކިޔަ ދިނެވެ. އަދި ޒަމްޒަމް ފެން ފޮދެއް ވެސް އެ ދަރިވަރު މަސަރޫ އަށް ދިނެވެ.\nމަސަރޫއަށް ލިބުނު މި މަޢުލޫމާތުގެ އަލީގައި ޒަމްޒަމް ފެން ފޮދު ދިރާސާކުރުމުގެ މަސައްކަތް ފެށިއެވެ. އެގޮތުން އެ ފެންފޮދު ގަނޑުކުރަން މަސައްކަތްކުރިއެވެ. މި މަސައްކަތް ވީ ނާ ކާމިޔާބެވެ. އެއީ އެފެން ގަނޑުކުރުމުގައި ބޭނުންވި ކަންކަން ޙާޞިލް ނުވުމެވެ. ދެން އޭނާ ފެން މިކްސްކޮށް އެއްލީޓަރުގެ ގަނޑުފެން ތައްޔާރުކޮށް އެ ގަނޑުކުރަން މަސައްކަތްކުރިއެވެ. މިގޮތުން ޒަމްޒަމް ފެންފޮދުގެ ކިއުބިކް ސެންޓިމީޓަރެއްގެ ތެރެއަށް އާދައިގެ ފެން އަޅައި، އެއް ލީޓަރު ފެން (1000 ކިއުބިކް ސެންޓިމީޓަރ) ހަމަކުރި އެވެ. އެއަށްފަހު އެފެން ގަނޑުކުރުމުން އޭނާއަށް ނަތީޖާއެއް ލިބުނެވެ. އެއީ އާދަޔާ ޚިލާފަށް އޮތް ދެ ގަނޑުފެންކޮޅެވެ.\nމަސަރޫ އަށް އުފެދުނު ސުވާލުތަކުގެ ތެރޭގައި، އެއް ގަނޑު ފެންކޮޅު އަނެއް ގަނޑުފެންކޮޅުގެ މަތީގައި އޮތުން އެއީ ސުވާލަކަށް ވިއެވެ. އަދި ޖަވާބު ހޯދުމުގެ މަސައްކަތް ފެށިއެވެ. އަދި އޭނާގެ މުސްލިމު އެކުވެރިއަކާ ސުވާލުކޮށް މަޢުލޫމާތު ހޯދަން ފެށިއެވެ. އެގޮތުން ލިބުނު މަޢުލޫމާތުގެ އަލީގައި "ޒަމްޒަމް" މިލަފްޒު އުފެދިފައި ވަނީ ދެބަހުން "ޒަމް" ، "ޒަމް" ކަމަށް އެނގުނެވެ. އަދި އެރަހުމަތްތެރިޔާ ގާތުން، ޒަމްޒަމް ފެން ބަހައްޓައިގެން ޤުރުއާން ކިޔެވުމަށް އެދުނެވެ. ދެން ރިކޯޑަރެއް ގެނެސް ލެބޯޓްރީގެ ތެރޭގައި ޤުރުއާނުގެ އާޔަތްތައް ޖެހުމުން ލިބުނީ އިތުރު ޙައިރާން ކަމެކެވެ. އެއީ އެފެނުން އުފެދުނީ ވަރަށް ރީތި ބައްޓަންތަކަކަށް ހުރި ގަނޑުފެންކޮޅު ތަކެއް ފެނުމުގެ ސަބަބުންނެވެ. އޭގެ ފަހުން އަނެއްކާ އެހެން ތަޙުލީލަކަށް ކުރިމަތިލިއެވެ. އެއީ އެ ފެނުގެ ކައިރީގައި ﷲގެ އުނަސައްތަ އިސްމުފުޅު ރެކޯޑަރުން ޖެހުމުން ނިކުއި ނަތީޖާއެކެވެ. އެފެނުން އުފެދުނީ ތަފާތު އުނަސައްޔަ ގަނޑުފެންކޮޅެވެ. ކޮންމެ އިސްމުފުޅަކަށް ތަފާތު ބައްޓަމަކަށް ފަދަ ގަނޑުފެންކޮޅެކެވެ.


Nasheed ge haalukolhuge furihama mauloomaathu libendhen Majlis ge Jalsa huttaanulaa kuriah gendhan nimmaifi – adduLIVE\nނަޝީދުގެ ހާލުކޮޅުގެ ފުރިހަމަ މައުލޫމާތު ލިބެންދެން މަޖިލީހުގެ ޖަލްސާ ހުއްޓާނުލާ ކުރިއަށް ގެންދަނީ\nMay 06, 2021, 23:33 އަބްދުﷲ ޔާމީން\nރައްޔިތުން މަޖިލީހުގެ ޖަލްސާއެއްގެ ތެރެއިން -- ފޮޓޯ / މަޖިލިސް\nމަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ހާލުކޮޅުގެ ފުރިހަމަ މައުލޫމާތު ލިބެންދެން މަޖިލީހުގެ ޖަލްސާ ހުއްޓާނުލާ ކުރިއަށް ގެންދަން ރައްޔިތުންގެ މަޖިލީހުން ނިންމައިފިއެވެ.\nމަޖިލީހުން މިފަދައިން ނިންމާފައިވަނީ ދެންމެ ބޭއްވި މަޖިލީހުގެ ޖަލްސާގައެވެ. ޖަލްސާގެ ރިޔާސަތުގައި އިންނެވީ މަޖިލީހުގެ ނައިބު ރައީސް އީވާ އަބްދުﷲ އެވެ.\nޖަލްސާގައި ވާހަކަ ދައްކަވަމުން ނައިބު ރައީސް އީވާ ވިދާޅުވީ، ނީލޯފަރު ހިނގުމުގައި ބާރުގަދަ އެއްޗެއް ގޮށްވާލުމާ ގުޅިގެން ރައީސް ނަޝީދަށް ލިބުނު ޒަހަމްތަކަށް އޭޑީކޭ ހޮސްޕިޓަލުގައި ފަރުވާދެމުން އަންނަކަމަށެވެ.\n"ރައީސް މުހައްމަދު ނަޝީދުގެ ފުރާނަފުޅަށް އަމާޒުކޮށް މިރޭ ދީފައިވާ ޓެރަރިސްޓް ހަމަލާ އަޅުގަނޑުގެ އަމިއްލަ ނަމުގަޔާއި މަޖިލީހުގެ މެމްބަރުންގެ ނަމުގައާއި މަޖިލީހުގެ މުވައްޒަފުންގެ ނަމުގައި ހަރުކަށި އިބާރާތުން ކުށްވެރިކުރަން. މި ފިނޑި ޓެރަރިސްޓް ހަމަލާ ރައްޔިތުންގެ މަޖިލީހުން ކުށްވެރިކުރަން." އީވާ ވިދާޅުވިއެވެ.\nއީވާ ވިދާޅުވީ ރައީސް ނަޝީދަށް ލިބިވަޑައިގެންނެވި ޒަހަމްތަކަށް އޭޑީކޭގައި ހާއްސަ ޑޮކްޓަރުންގެ ޓީމަކުން ފަރުވާ ދެއްވަމުން އަންނަކަމަށެވެ.\nއަދި ރައީސް ނަޝީދުގެ ސިއްހީ ހާލުކޮޅާއި ގުޅޭގޮތުން ޑޮކްޓަރުން އަދި ހޮސްޕިޓަލުން މައުލޫމާތު ހިއްސާކުރާ މިންވަރަކުން އެ މައުލޫމާތު މެމްބަރުންނާއި ހިއްސާކުރާނެ ކަމަށް އީވާ ވިދާޅުވިއެވެ. މި މައްސަލަ ފުލުހުންނާއި އެމްއެންޑީއެފުން ތަހުގީގު ކުރަމުން އަންނަކަން ފާހަގަކޮށް އީވާ ވިދާޅުވީ، އެ މައުލޫމާތުތައްވެސް ލިބެމުން އަންނަވަރަކަށް މެމްބވަރުންނާއި ހިއްސާކުރާނެ ކަމަށެވެ.\nޖަލްސާގައި ވާހަކަ ދައްކަވަމުން އީވާ ވިދާޅުވީ ރައީސް ނަޝިދުގެ ސިއްހީ ހާލުކޮޅުގެ ފުރިހަމަ މައުލޫމާތު ލިބެންދެން މަޖިލީހުގެ ޖަލްސާ ހުއްޓާނުލާ ކުރިއަށް ގެންދިއުމަށް ނިންމަވާކަމަށެވެ. މަޖިލީހުގައި މިވަގުތު ބަހުސެއް ހިންގަން ބޭނުންނުވާކަމަށާއި، އެހެންނަމަވެސް މައުލޫމާތު ލިބޭވަރަކުން ހިއްސާ ކުރާނެކަމަށެވެ. އަދި ޖަލްސާ މެދުކަނޑާލި ނަމަވެސް ނިންމާ ނުލާނެ ކަމަށް ވިދާޅުވިއެވެ.


ރައީސް އިބޫގެ ކެބިނެޓް ނަޒާހަތްތެރިތަ؟ – Nilandhe\nރައީސް އިބްރާހީމް މުޙަންމަދު ސޯލިޙްގެ ކެބިނެޓް ހުވާކުރުމުގެ ރަސްމިއްޔާތުގެ ތެރެއިން\n15 އޮކްޓޫބަރު 2015 ވަނަ ދުވަހު އޭރުގެ އިންތިޚާބީ ރައީސް، އާދެ! މިހާރުގެ ރައީސުލްޖުމްހޫރިއްޔާ އިބްރާހީމް މުޙަންމަދު ސޯލިހް ސަން އޮންލައިންއަށް ދެއްވާފައިވާ އިންޓަވިއުއެއްގައި އެމަނިކުފާނުގެ ކެބިނެޓުގައި ހިމެނޭނީ ރައްޔިތުންނަށް ޚިދުމަތްކުރެވޭ، ޤާބިލް، ނަޒާހަތްތެރި، ތެދުވެރި، އަމާނާތްތެރި ބޭފުޅުން ކަމަށެވެ. އެޚަބަރަކި ހަމަގައިމުވެސް ދިވެހި ވަރަށް ގިނަ ރައްޔިތުންތަކެއް އެކަމަކަށް އިންތިޒާރުކުރާނެ ޚަބަރެކެވެ. އަދި ރައީސް އިބޫގެ ސަރުކާރާމެދު ކުރެވޭ އުންމީދުތައް ވަރަށް ބޮޑުތަނުން އިތުރުވެގެންދާނެ ޚަބަރެކެވެ.\nމިހާހިސާބުން ދެން ކުރެވޭ ސުވާލަކީ އައްޔަންކޮށްފައިވާ އެމަނިކުފާނުގެ ކެބިނެޓުގައި ތިއްބެވީ ނަޒާހަތްތެރިންތޯ އުފެދޭ ސުވާލެވެ. މި ސުވާލު އުފެދެނީވެސް ކެބިނެޓް އިއުލާންކުރި ހިސާބުން ރައްޔިތުންގެ އެކިފަންތީގެ މީހުން އަދި އެކި ވިސްނުމުގެ މީހުން ރައީސް އިބޫގެ ކެބިނެޓާއިމެދު ފާޅުކުރަމުންދާ ކަންބޮޑުވުންތަކާއި ގުޅިގެންނެވެ. ކަފިކަފިވެފައިވާ ޚިޔާލުތަކުގެ ތެރެއިން އެއްބަޔަކު ބުނަނީ ރައީސް އިބޫގެ ކެބިނެޓުގައި ތިއްބެވި ގިނަ ފަރާތްތަކަކީ އާމޫނުތަކެއް ނޫންކަމަށެވެ.\nއެގޮތުން، ޢަލީ ވަޙީދު، މާރިޔާ އަޙްމަދު ދީދީ، ޢަބްދުﷲ ޝާހިދު، ޢަބުދުﷲ އަމީން، މަލީޙް ޖަމާލް، ސިދާތާ ޝަރީފް ފަދަ ބޭފުޅުންގެ ނަންފުޅުތައް ފާހަގަކުރަމުން ގެންދެއެވެ. ޢަލީ ވަޙީދަކީ ރައްޔިތުންގެ މަޖިލީހުގެ މެންބަރު ކަމުގައި ޑީއާރޕީން އެމްޑީޕީއަށް ބަދަލުވުމަށްފަހު މާލެއިން ގޯއްޗަކާއި ރާއްޖެއިން ބޭރުން ފްލެޓްތަކެއް ނުޙައްގު ފައިސާއިން ބައްލަވާގެންފައިވާކަމަށް ތުހުމަތު ކުރެވޭ ބޭފުޅެކެވެ. މާރިޔާ އަޙްމަދު ދީދީއަކީ އެމްޑީޕީގެ ވެރިކަމުގެ އެންމެ ބާރުގަދަ ދުވަސްވަރު މެގަރމޯލްޑިވްސް ކިޔާ އޭވިއޭޝަން ކުންފުންޏެއް ބޭރުގެ ބަޔަކާއި ގުޅިގެން އުފައްދަވައިގެން ވިޔަފާރި ކުރެއްވި ބޭފުޅެކެވެ. ހަމަ އެހެންމެ ޤައުމީ ދިފާޢީ ބާރުތަކަށް ވަރަށް ބޮޑެތި ދުއްތުރާތައް ކުރައްވާފައި ހުންނެވި ކަނބަލެކެވެ. ޢަބުދުﷲ ޝާހިދުއަކީ ރައީސް މައުމޫންގެ ވެރިކަމުގައި ކޮރަޕްޝަންގެ އެތައް ތުހުމަތުތަކެއް ކުރެވި ފަސްބައި ކިލަނބުވެފައިވާ ބޭފުޅެކެވެ. އަމީންއާއި މަލީޙްގެ ޙާލަކީވެސް އެއީއެވެ. ސިދާތާ ޝަރީފަކީ އިބްތިހާލުގެ މަރުގެ މައްސަލާގައި އިހުމާލުވިކަމަށް އިނގިލި ދިއްކުރެވޭ އެންމެ ޒިންމާދާރު މަގާމުގައި އޭރު ހުންނެވި ކަމަނާއެވެ.\nމީގެ އިތުރުން، ކެބިނެޓުގެ މަގާމުތައް ބަހާލާފައިވާ ގޮތަށް ބަލާލިޔަސް މިކަން ސިފަވާނެއެވެ. ފެންނަ ފެނުމަށް އިންސާފުވެރި ބެހުމަކުން ބަހާފައިއެވަނީ ކާންބޭނުންވާ ވަރަށް ކެވޭގޮތަށެވެ. ހެޔޮވަރަކަށް ވައްކަން ކުރެވޭގޮތަށެވެ. އޭގެ ހެއްކަކީ، ޖުމްހޫރީ ޕާޓީގެ ލީޑަރުގެ ވިޔަފާރިއާއި ގުޅުންހުރި ހުރިހާ މިނިސްޓްރީތަކެއް އެމަނިކުފާނަށް ދެއްވާފައިވުމެވެ. ޓޫރިޒަމް، ޓްރާންސްޕޯޓް، ސިވިލް އޭވިއޭޝަން އަދި އެންވައިރަމަންޓްއެވެ.\nރައީސް އިބޫގެ ކެބިނެޓް އައްޔަން ކުރުމުގައި މި ސިފަތައް އެކުލެވިފައިވުމާއެކު، އެއީ އެމަނިކުފާނު ވަޢުދުވެވަޑައިގެންނެވިފަދަ ނަޒާހަތްތެރި ކެބިނެޓަކަށްވުރެ ހަޑިމުޑުދާރު އެތައް ޢަމަލުތަކެއް ކޮށްފައިވާ ބޭފުޅުންތަކެއް ހިމެނޭ، އަދި ނުރަނގަޅު ކަންތައްތަކެއް ކުރުމަށް މަގުފަހިވާގޮތަށް އައްޔަންކުރައްވާފައިވާ ކެބިނެޓެއްގެ ސިފަ ޖެހިގެންދާކަމަށް ރައްޔިތުންގެ ތެރެއިން ގިނަ ބަޔަކު އެއްބަސްވެއެވެ.\nރައީސް އިބޫގެ ކެބިނެޓް


އެމް.ސީ.އެސް ގެ އޮފިސަރުންނަށް ކުރިއަށް ގެންދިޔަ ފަޔަރ ފައިޓިންގ ކްލާސްތައް ނިންމާލައިފި\nފަޔަރ ކްލާސް ތަކުގެ ތެރެއިން---- ފޮޓޯ: އައިކޯސްޓް\n04 އޭޕްރިލް 2017\nމޯލްޑިވްސް ނޭޝަނަލް ޑިފެންސް ފޯސްގެ ފަޔަރ އެންޑް ރެސްކިއު ސަރވިސް އާއި މޯލްޑިވްސް ކަރެކްޝަނަލް ސަރވިސްގެ އިންސްޓިޓިއުޓް ފޮރ ކަރެކްޝަނަލް ސްޓަޑީޒް ގުޅިގެން ޕްރިޒަން އޮފިސަރުންނަށް ކުރިއަށް ގެންދިޔަ ފަޔަރ ފައިޓިންގ ކްލާސްތައް ނިންމާލައިފިއެވެ.\nމާފުށީ ޖަލުގެ ޓްރެއިނިންގ ގްރައުންޑްގައި ކުރިއަށް ގެންދިޔަ މި ކްލާސްތަކުގައި ޖަލުގައި ހިނގާފާނެ ބޮޑެތި އަލިފާނުގެ ހާދިސާތަކުގައި އަމަލުކުރާނެ ގޮތުގެ ހުނަރު ދަސްކޮށްދީ އެކަމަށް ހޭލުންތެރި ކުރުމުގެ ގޮތުން ގިނަ ކަންތައްތަކެއް ވަނީ ދަސްކޮށްދީފައެވެ. އަދި އަލިފާން ނިވުމުގައި ހަރަކާތްތެރި ވާއިރު އެންމެ ރައްކާތެރިކަމާއެކު އެކަން ކުރުމަށްވެސް މި ކްލާސްތަކުގައި ބައިވެރިންނަށް ވަނީ ދަސްކޮށް ދީފައެވެ.\nމި ކްލާސްތަކަކީ ޕްރިޒަން އޮފިސަރުންގެ ތެރެއިން އިމަޖެންސީ ސަޕޯރޓް ގްރޫޕްގައި މަސައްކަތްކުރާ އޮފިސަރުންނަށް ކުރިއަށް ގެންދިޔަ ކްލާސް ތަކެކެވެ. މި ކްލާސްތައް ކުރިއަށް ގެންގޮސްފައިވަނީ ތިއަރީ ކްލާސްތަކާއި ޕްރެކްޓިކަލް ކްލާސްތައް ހިމަނައިގެންނެވެ. އަދި މި ކްލާސްތަކުގައި ފަޔަރ ޕަމްޕް ބޭނުންކުރާނެ ހުނަރުތަކާއި ޑްރިލްތަކުގެ އިތުރުން ކޮމާންޑްތައްވެސް ބައިވެރިންނަށް ވަނީ ދަސްކޮށްދީފައެވެ. އަދި ހޮޅި އަޅާނެގޮތާއި ރައްކާތެރިކަމާއެކު އަލިފާން ނިއްވުމަށް ބޭނުންކުރާނެ ތަފާތު ހުނަރުތައް މި ކްލާސްތަކުގައި ބައިވެރިންނަށް ވަނީ ކިޔައިދީ އުނގަންނައިދީފައެވެ.


Champion katai , Ronaldo ge huvafenthah fenah\nރޮނާލްޑޯގެ ހުވަފެންތައް ފެނަށް، ޕޯޗުގަލް ރަށަށް\nކްރިސްޓިއާނޯ ރޮނާލްޑޯގެ އެންމެ ފަހު ޔޫރޯ ކާމިޔާބު ކުރުމުގެ ހުވަފެން ފެނަށް ދުއްވާލުމަށްފަހު ބެލްޖިއަމުން ޕޯޗުގަލް ކަޓުވާލައިފި އެވެ.\nސްޕެއިންގެ ލަކާޓުޖާ ސްޓޭޑިއަމްގައި ކުޅުނު މިމެޗު ބެލްޖިއަމުން ކާމިޔާބު ކުރީ 1-0 ގެ ނަތީޖާ އަކުންނެވެ. ފުރަތަމަ ހާފުގައި ދެޓީމުން ފެނުނީ ދާދި އެއްވަރެއްގެ ކުޅުމެކެވެ. ދެ ޓީމުންވެސް މަސައްކަތް ކުރީ ބައިކޮޅަށް ގޯލެއް ވަނަ ނުދީ ހިފަހައްޓައިގެން އިދިކޮޅުގެ ގޯލަށް ނުރައްކާ ކުރުމަށެވެ.\nލިބުނު ހިލޭ ޖެހުމަކުން ރޮނާލްޑޯ ފޮނުވާލި ބާރު ބޯޅަ ބެލްޖިއަމްގެ ކީޕަރު ކޯޓުވާ ވަނީ ހުށިޔާރު ކަމާއި އެކު މަތަކޮށްފަ އެވެ. މެޗުގައި ލީޑު ފުޅާ ކުރުމުގެ އިތުރުން، ޕޯޗުގަލް ޓީމަށް 110 ލަނޑު ޖަހައިދީ ރެކޯޑު ހަދަން ލިބުނު ފުރުސަތުގެ ބޭނުން ރޮނާލްޑޯއަށް ހިފޭގޮތެއް ނުވި އެވެ.\nފުރަތަމަ ހާފު ނިމެނިކޮށް ބެލްޖިއަމަށް ލީޑު ނަގައިދިނީ އެޑެން ހަޒާޑުގެ ކޮއްކޮ ތޯގަން ހަޒާޑް އެވެ. މި ގޯލަކީ މުނިއޭ ދިން ބޯޅަ އަކުން އޭރިއާގެ ބޭރުގައި ހުރެފައި ހަޒާޑު ކާމިޔާބު ކުރި ލަނޑެކެވެ. ބާރު ރޮކެޓެއްހެން އޭނާ ފޮނުވާލި ބޯޅަ ގޯލަށް ވަނީ ޕޯޗުގަލް ކީޕަރުގެ އިނގިލި ކުރީގައި ހޭކިލާފަ އެވެ. މިއާއި އެކު ޕޯޗުގަލުން ގޯލެއް ޖަހަން އަވަސްވެގަތް ނަމަވެސް ފުރަތަމަ ހާފު ނިމުނީ 1-0 އިން ބެލްޖިއަމް ކުރީގައި އޮވެގެންނެވެ.\nދެވަނަ ހާފުގައި ޓީމު ކުރިއަށް ޖައްސައި ޕޯޗުގަލުން ވަނީ ގިނަ ހަމަލާތަކެއް އުފައްދާފަ އެވެ. ނަމަވެސް ބެލްޖިއަމުން ވަނީ ބޯޅަ ގޯލަށް ވަނަނުދީ ދިފާއު ކޮށްފަ އެވެ. އެގޮތުން ޕެނަލްޓީ އޭރިއާ ބޭރުން ރޮނާލްޑޯ ފޮނުވާލި ބާރު ހަމަލާއަށް ބެލްޖިއަމްގެ ޑިފެންޑަރު ވާލަމް ހުރަސް އެޅި އިރު، ސަންޗޭޒް ނަގައިދިން ހުރަހެއް ފީލިކްސް ބޮލުން ޖަހާ ގޯލަށް ފޮނުވާލި ނަމަވެސް ބެލްޖިއަމްގެ ކީޕަރު ކޯޓުވާ ވަނީ ދިފާއު ކޮށްފަ އެވެ. އަދި އޭރިއާ ބޭރުން ބްރޫނޯ ފެނާންޑޭޒް ފޮނުވާލި ބޯޅަ ދިޔައީ ގޯލާއި އަމާޒުނުވެ އެވެ.\nބެލްޖިއަމް ޓީމުން ވަނީ މެޗުގެ އޮއެވަރު ވަރަށް ބޮޑަށް ނަގައިގަނެ ކުޅުން ލަސް ކޮށްފަ އެވެ. އަދި ޕޯޗުގަލް ޓީމު ޕްރެޝަރަށް ވައްޓާލުމަށް ބެލްޖިއަމުން ކުރި މަސައްކަތުގެ ނަތީޖާ މެޗުގެ ފަހު ފަހު ވަގުތު ވަރަށް ރަނގަޅަށް ފެނުނެވެ. އަނެއް ކޮޅުން ޕޯޗުގަލް އިން އުފައްދަމުން ދިޔަ ހަމަލާތަކަށް ވަރަށް ބޮޑަށް ސަމާލުވެ ބެލްޖިއަމްގެ ޑިފެންސް ލައިނާއި ކީޕަރު ވަނީ އެބޯޅަތަށް ދިފާއު ކޮށްފަ އެވެ.\nމި ނަތީޖާ އާއި އެކު އެންމެ ފަހުގެ ޗެމްޕިއަން ޕޯޗުގަލް މުބާރާތް ނިންމާލަން ޖެހުނީ މުބާރާތުގެ ދެވަނަ ބުރުންނެވެ. ކުއާޓާ ފައިނަލުގައި ބެލްޖިއަމް ބައްދަލު ކުރާނީ އިޓަލީއާ އެވެ.


Kunin hakatha ufehdhumuge mashroou ge kick-off meeting miadhu baahvaifi\n10 އޮކްޓޯބަރ 20192years ago\nމިނިސްޓްރީ އޮފް އެންވަޔަރަމަންޓުގެ ފަރާތުން އައްޑޫސިޓީ ހިތަދޫގައި ކުރިއަށް ގެންދާ ކުނިން ހަކަތަ އުފެއްދުމުގެ މަޝްރޫޢު "ސްމޯލް ސްކޭލް ވޭސްޓް ޓު އެނަރޖީ" ޕްރޮޖެކްޓު ފެށުމުގެ ގޮތުން މިއަދު ކިކްއޮފް މީޓިންގ ބާއްވައިފިއެވެ.\nކައުންސިލްގެ އިދާރާގައި މިއަދު ބޭއްވުނު މިބައްދަލުވުމުގައި މިނިސްޓަރ އޮފް އެންވަޔަރަމަންޓް ޑރ. ހުސައިން ރަޝީދު އަޙްމަދު އާއި މަޝްރޫޢުގެ މަސައްކަތް ހަވާލުކުރެވިފައިވާ ލޮޓަސް-ކުންވާ ޖޮއިންޓް ވެންޗަރ ގެ ބޭފުޅުން ވަނީ ބައިވެރިވެވަޑައިގެންފައެވެ.\nމިމަޝްރޫޢުގެ ދަށުން ދެކުނުގެ އަތޮޅުތަކުގައި އުފެދޭ ކުނި މެނޭޖްކުރުމަށްޓަކައި ރީޖަނަލް ވޭސްޓް މެނޭޖްމަންޓް ފެސިލިޓީއެއް ޤާއިމުކުރުމަށް ވަނީ ހަމަޖެހިފައެވެ. އަދި މިފެސިލިޓީއަށް ޖަމާކުރެވޭ ކުނި ބޭނުންކޮށްގެން 1.5 މެގަވޮޓްގެ ކަރަންޓު އުފެއްދޭނެ ކަމަށް މިނިސްޓްރީން ބުނެފައިވެއެވެ.\nގްރީން ޓެކްސް ފަންޑުން ހިންގާ މިޕްރޮޖެކްޓުގެ އަމަލީ މަސައްކަތް މިއަހަރުގެ ޑިސެމްބަރު މަހު ފެށޭނެއެވެ. މަސައްކަތް ފުރިހަމަކޮށް ނިންމުމަށް ހަމަޖެހިފައިވަނީ އަންނަ އަހަރުގެ ފަހުކޮޅުގައެވެ.


Qaumy team in JOMA Dhookoh KELME brand beynunkuran fashaifi - vNews.mv\nގައުމީ ޓީމުން ޖޯމާ ދޫކޮށް، ކެލްމޭ ބްރޭންޑް ބޭނުންކުރަން ފަށައިފި\nއިސްމާޢީލް ޝާހު 09 September 2019, 09:15\nދިވެހި ގައުމީ ފުޓްބޯޅަ ޓީމުން ބޭނުން ކުރަމުން އައި ޖޯމާ ބްރޭންޑް ހަތަރު އަހަރު ފަހުން ދޫކޮށްލުމަށްފަހު ސްޕޭންގެ ކެލްމޭ ބްރޭންޑަށް ރޭ ބަދަލުކޮށްފި އެވެ.\nވޯލްޑް ކަޕް ކޮލިފައިންގައި އަންނަ އަންގާރަ ދުވަހު ޗައިނާ އާއި ދެކޮޅަށް ކުޅޭ މެޗަށް ތައްޔާރުވުމުގެ ގޮތުން ރޭ ގަލޮޅު ދަނޑުގައި ބޭއްވި ފަރިތަކުރުންތަކުގައި ގައުމީ ޓީމުން ބޭނުން ކޮށްފައިވަނީ ކެލްމޭގެ އުފެއްދުންތަކެވެ.\nރާއްޖޭގެ ގައުމީ ފުޓުބޯޅަ ޓީމުން ޖޯމާ ބްރޭންޑް ބޭނުންކުރަން ފެށީ 2015 ވަނަ އަހަރުގެ ޖޫން މަހުގެ ތެރޭގަ އެވެ. ގައުމީ ޓީމުން ސްޕޭންގެ ޖޯމާ ބްރޭންޑް ބޭނުން ކުރަން ފެށިފަހުން އެއްވެސް މެޗެއްގައި ޖޯމާ ނޫން ބްރޭންޑެއް އެޓީމުން ބޭނުންކޮށްފައި ނުވެ އެވެ.\nވީސްޕޯޓްސް ޕްރޮގްރާމްގައި ވާހަކަދައްކަވަމުން އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ކެލްމޭ ބޭނުންކުރަން ފެށީ ޖޯމާ އާއެކު ހަދާފައިވާ އެއްބަސްވުން ހަމަވުމާއި ގުޅިގެން ކަމަށާއި ދިގު މުއްދަތަކަށް ޖޯމާ ބޭނުންކުރީ އެ ޖާޒީ ރަނގަޅުވުމުން ކަމަށެވެ. އަދި ކެލްމޭ އަކީވެސް މޮޅު ބްރޭންޑެއް ކަމަށާއި ކުރިއަށް އޮތް ދުވަސްތަކުގައި ގައުމީ ޓީމުން ބޭނުންކުރާނީ ކެލްމޭ ބްރޭންޑުގެ ކިޓު ކަމަށެވެ.\nއަދި ގައުމީ ޓީމު ކިޓުގެ ސްޕޮންސަރަކަށް ވުމަށް އަލުން ހުޅުވާލި ފުރުސަތުގައި ކެލްމޭ އިން ހުށަހެޅީ ރަނގަޅު ހުށައެޅުމެއް ކަމަށާއި ބްރޭންޑް ބަދަލުވިކަމުގައިވީ ނަމަވެސް ގައުމީ ޓީމުން އަލަށް ފަރުމާކުރި ޖާޒީއާއި ތަފާތެއް ނުހުންނާނެ ކަމަށްވެސް ބައްސާމު ވިދާޅުވި އެވެ. އަދި ހޯމް އެންޑް އަވޭ ޖާޒީވެސް ހުންނާނީ ހަމަ ކުރީގެ ފަރުމާއަށް ކަމަށްވެސް ބައްސާމް ވިދާޅުވި އެވެ.\nކެލްމޭ އާއި ފުޓްބޯލް އެސޯސިއޭޝަން އޮފް މޯލްޑިވްސްއާއި ދެމެދު ވެފައިވަނީ ދެ އަހަރު ދުވަހުގެ އެއްބަސްވުމެކެވެ. މި އެއްބަސްވުމުގެ ދަށުން ޖޫނިއާ އަންހެން އަދި ފިރިހެން ގައުމީ ޓީމުގެ އިތުރުން ސީނިއާ އަންހެން އަދި ފިރިހެން ގައުމީ ޓީމުން ބޭނުންކުރާނީ ކެލްމޭ ބްރޭންޑެވެ.\nކެލްމޭ އަކީ 1963 ވަނަ އަހަރުން ފެށިގެން ކުޅިވަރުގެ ހުރިހާ ސާމާނެއް އުފައްދަމުން އަންނަ ސްޕެއިންގެ ކުންފުންޏެކެވެ. އަދި ޖޯމާ އަކީވެސް ސްޕެއިންއަށް ނިސްބަތްވާ ކުންފުންޏެކެވެ.


Quran hithudhaskuri6aharuge Aman ah hiyvaru dheefi\nގުރުއާން ހިތުދަސްކުރި ހަ އަހަރުގެ އަމަންއަށް ހިތްވަރު ދީފި\nއަމަން އަހްމަދު އާތިފްއަށް ރައީސްގެ ދެކަނބަލުން ހިތްވަރު ދެެއްވުން --\nއުމުރުން އެންމެ ހަ އަހަރާއި ނު މަހުގައި ކީރިތި ގުރުއާން ހިތުދަސްކުރި އެކްސެލް އިންޓާނޭޝަނަލް ސްކޫލްގެ ދަރިވަރު އަމަން އަހްމަދު އާތިފްއާ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ދެ ކަނބަލުން ފަޒުނާ އަހްމަދު ބައްދަލު ކުރައްވައިފި އެވެ.\nރައީސުލްޖުމްހޫރިއްޔާގެ ދެކަނބަލުން ވަނީ އަމަން އަހްމަދު އާތިފަށް ހޫނު މަރުހަބާއެއް ވިދާޅުވެފައެވެ. އަދި އެހާ ޅަ އުމުރެއްގައި އަމަން، ކީރިތި ގުރްއާން ހިތުދަސްކުރީތީ އެކަމަށް ތައުރީފް ކުރައްވައި އެކަމާ ވަރަށް ބޮޑަށް އުފާފުޅު ކުރައްވާ ކަމަށްވެސް ރައީސުލްޖުމްހޫރިއްޔާ ވިދާޅުވިއެވެ. އަދި އަމަންގެ މައިންބަފައިން އެކަމަށްޓަކައި ކުރެއްވި މަސައްކަތްތައް ފާހަގަކުރައްވާ އަމަންގެ މަންމަ ލުބާނާ މުހައްމަދަށާއި ބައްޕަ އަހްމަދު އާތިފަށްވެސް ރައީސުލްޖުމްހޫރިއްޔާ ޝުކުރު އަދާކުރެއްވިއެވެ.\nމިބައްދަލުކޮށްލެއްވުމުގައި ކީރިތި ގުރުއާން ހިތުދަސްކުރުމަށް އަމަން ޝައުގުވެރިވިގޮތާގުޅޭގޮތުން ރައީސުލްޖުމްހޫރިއްޔާ މަޢުލޫމާތު އޮޅުންފިލުއްވިއެވެ.\nއަމަން އަހްމަދު އާތިފް ކީރިތި ގުރުއާން ހިތުދަސްކުރުމާ ގުޅިގެން އެކްސެލް އިންޓާނޭޝަނަލް ސްކޫލްގެ ފަރާތުން ދިން ތަށްޓާއި ހަނދާނީ ލިޔުން މި ބައްދަލުކުރެއްވުމުގައި އަމަންއާ ހަވާލުކޮށްދެއްވީ ރައީސުލްޖުމްހޫރިއްޔާއެވެ. އަދި އަމަންގެ މަސައްކަތަށް ހިތްވަރު ދެއްވުމުގެ ގޮތުން ހާއްސަ އިނާމެއް އޭނާއަށް ރައީސުލްޖުމްހޫރިއްޔާ ދެއްވިއެވެ.\nއަމަންގެ މަންމަ ލުބާނާ މުހައްމަދާއި ބައްޕަ އަހްމަދު އާތިފް ދެއްކެވި ވާހަކައިގައި އަމަންއަކީ ވަރަށް ކުޑައިރުއްސުރެ ކީރިތި ގުރުއާން އަޑުއެހުމަށް ވަރަށް ބޮޑު ޝައުގުވެރިކަމެއް ބަހައްޓަމުން ގެންދިޔަ ކުއްޖެއްކަން ފާހަގަކުރެއްވިއެވެ. އަދި އަމަންއާ ބައްދަލުކުރައްވައި އެކަމުގެ އަގު ވަޒަންކުރެއްވި ކަމަށްޓަކައި ރައީސުލްޖުމްހޫރިއްޔާގެ ދެކަނބަލުންނަށް ޝުކުރު ދެންނެވިއެވެ.\nއަމަން، ކީރިތި ގުރްއާން ހިތުދަސްކުރި ހާފިޒެއްގެ ގޮތުގައި ރަޖިސްޓްރީކުރުމަށްޓަކައި ހާފިޒު ކަމުގެ އިމްތިހާނުގައި ބައިވެރިކުރެއްވުމަށް އެކްސެލް އިންޓާނޭޝަނަލް ސްކޫލުން މިހާރު ވަނީ ކީރިތި ގުރުއާނާބެހޭ ގައުމީ މަރުކަޒަށް ހުށަހަޅުއްވާފައެވެ.\nއެކްސެލް އިންޓާނޭޝަނަލް ސްކޫލަކީ 2013 ވަނަ އަހަރުގެ ޖަނަވަރީ މަހުގެ ތިން ވަނަ ދުވަހުން ފެށިގެން މިނިސްޓްރީ އޮފް އެޑިޔުކޭޝަންގައި ރަޖިސްޓްރީ ކޮށްގެން އެމެރިކާގެ ކަރިކިޔުލަމަކަށް ކިޔަވައިދެމުން އަންނަ ސްކޫލެކެވެ. އަދި ކޯ ކަރިކިޔުލަމްގެ ގޮތުގައި ކީރިތި ގުރުއާން އާއި އިސްލާމް އާއި އަރަބި އަދި ދިވެހިބަސް މި ސްކޫލުގައި ކިޔަވައިދެމުން ގެންދެއެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް ކީރިތި ގުރުއާން\nއުނިކުރި މުސާރަ ދޭނެ ކަމަށް ޕައިލެޓުންނަށް އަންގައިފި\n"އެއޯސިސްއަކީ ބަދަލު ގެނެވޭފަދަ ބާރެއް"


August mahu aamdhanee ge gothugai 1.71 billion rufiyaa - One Online\nއޮގަސްޓް މަހު އާމްދަނީގެ ގޮތުގައި 1.71 ބިލިއަން ރުފިޔާ\nމިދިޔަ އަހަރުގެ ޖުލައި މަހު ދައުލަތަށް ލިބުނު އާމްދަނީއަށްވުރެ މިއަހަރުގެ ޖުލައިމަހު ދައުލަތަށް ލިބުނު އާމްދަނީ 97.6 ޕަސެންޓް އިތުރުވެފައިވާ ކަމަށް ދައުލަތުގެ ޓެކްސް އިދާރާ، މީރާގެ ހިސާބުތަކުން ދައްކައިފިއެވެ.\nމީރާ އިން މިއަދު އާންމުކުރި ތަފާސް ހިސާބުތަކަށް ބަލާއިރު މިދިޔަ މަހު މީރާ މެދުވެރިކޮށް ލިބުނު 1.71 ބިލިއަން ރުފިޔާގެ ތެރެއިން ޓެކްސްގެ ގޮތުގައި ލިބުނީ 1.5 ބިލިއަން ރުފިޔާ އާއި ޓެކްސް ނޫން ގޮތުގައި ލިބުނު 142 މިލިއަން ރުފިޔާއެވެ. އަދި މިދިޔަ މަހު ޑޮލަރުން 21.67 މިލިއަން ލިބުނެވެ.\nއޮގަސްޓް މަހު ލިބުނު އާމްދަނީ އިތުރުވި ނަމަވެސް، މިއަހަރުގެ ޖުލައި މަހާއި މެއި މަހު ވެސް ދައުލަތުގެ އާމްދަނީ ވަނީ ވަރަށް ބޮޑުތަން ދަށްވެފައެވެ. އެގޮތުން ޖޫން މަހު ލިބުނީ 656 މިލިއަން ރުފިޔާއެވެ. އަދި ޖޫން މަހު ލިބުނީ 276 މިލިއަން ރުފިޔާއެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިންކަމް ޓެކްސް އިގްތިސޯދު


Rehendhi school COVID positive case thakeh fenijje – Iru\nރެހެންދި ސްކޫލުން ކޮވިޑް ޕޮޒިޓިވް ކޭސްތަކެއް ފެނިއްޖެ\nހުޅުމާލެ ރެހެންދި ސުކޫލުގައި ތައުލީމު ހާސިލްކުރަމުންދާ ދެ ދަރިވަރަކާއި އެސުކޫލްގެ ޓީޗަރަކު ކޮވިޑް-19 އަށް ޕޮސިޓިވް ކޭސަތަކެއް މިއަދު ފެނިއްޖެއެވެ.\nއޮންލައިން ނޫހެއްގައި ބުނެފައިވާ ގޮތުގައި ރެހެންދި ސްކޫލުން ޕޮޒިޓިވް ވެފައި ވަނީ ގްރޭޑް9އަދި 10 ގެ ދަރިވަރަކާއި އެ ސްކޫލަގުއި ކިޔަވައި ދެމުން ދާ ޓީޗަރެއް ކަމަށެވެ. އަދި އެ ދެ ކުދިންނާއި ޓީޗަރު ޕޮޒިޓިވްކަން އެނގިފައި ވަނީ މިއަދުއެވެ. މިހާރު އެ ސްކޫލްގައި ކޮންޓެކްޓް ޓްރޭސިންގެ ހެދުމުގެ މަސައްކަތް ދަނީ ކުރަމުންނެވެ.\nލޮކްޑައުނަށް ލުއި ދިނުމުގެ މަރުހަލާގެ ތެރެއިން ސްކޫލްތަކުގައި ކިޔެވުން ފެށުނު ފަހުން އެކި ސްކޫލްތަކުގެ ބައެއް މުވައްޒަފުން ވަނީ ކޮވިޑަށް ޕޮޒިޓިވްވެފައެވެ. އެ ގޮތުން ހުރަވީ ސްކޫލްގެ ސީނިއާ ސްޓާފަކާއި ދަރުމަވަންތަ ސްކޫލްގެ ސްޓާފަކާއި، ޣިޔާސުއްދީން ސްކޫލުގެ ސްޓާފަކާއި، އިމާދުއްދީނުގެ ސްޓާފެއް ކޮވިޑަށް ޕޮޒިޓިވްވެފައި ވެއެވެ.\nބާ ޓެކްސީތައް އައުކޮށްލަން ލޯނުގެ އެހީ ލިބޭގޮތް ހަމަޖައްސަނީ\nމިހާތަނަށް ރާއްޖެއިން ކޮވިޑަށް ޕޮޒިޓިވް ވެފައިވާ މީހުންގެ އަދަދު ވަނީ 2831 އަށް އަރާފައެވެ. މި ވަގުތު 482 މީހުން ރާއްޖޭގައި މި ބައްޔަށް ފަރުވާ ހޯދަމުންދާ އިރު 2321 މީހުން ވަނީ މި ބަލިން ފަރުވާ ލިބި ރަނގަޅުވެފައެވެ. މިހާތަނަށް މިބަލީގައި ރާއްޖޭގައި 14 މީހަކު ވަނީ މަރުވެފައެވެ. މަރުވި މީހުންގެ ތެރޭގައި ހިމެނެނީ5ބިދޭސީންނާއި9ދިވެހިންނެވެ. އިއްޔެ ޖުމްލަ 30 ކޭސް ފެނިފައިވާ އިރު އޭގެތެރޭގައި ތިބި 29 މީހުންނަކީ ދިވެހިންނެވެ.


Ehme2Dhuvahah Fahu Ba'dhaluvi Dhe Rahumaitherin, Ehmenge Hiy Athulaifi - Vaguthu\nކޮވިޑް-19: ހާލަތު ރަނގަޅުނުވެ، އަދަދުތައް މައްޗަށް - 22 ގަޑިއިރު ކުރިން\nއެންމެ ދެ ދުވަހަށް ފަހު ބައްދަލުވި ދެރަހުމަތްތެރިން، އެންމެންގެ ހިތް އަތުލައިފި\nދެ ދުވަަހަށް ފަހު ބައްދަލުވި ރަހުމަތްތެރިން ދުވެފައި ގޮސް ބައްދާލަނީ\nއެންމެ ދެ ދުވަހަށް ފަހު ބައްދަލުވި ދެ ރަހުމަތްތެރިން އެކަކު އަނެކަކު ފެނުމުން އުފަލުން ބައްދާލައި، އުފާ ކުރާ މަންޒަރު ފެންނަ ވީޑިއޯ ފެނިފައި އެތައް ބައެއްގެ ހިތްތައް އެކުދިން ދަމައިގެންފިއެވެ.\nއެމެރިކާގެ ނިއުޔޯކް ސިޓީގައި ދިރިއުޅޭ އުމުރުން އެންމެ2އަހަރުގެ މެކްސްވެލް އާއި ފިނެގަންއަކީ އެ ކުދިން ވިހެއިންސުރެ އެކުގައި ވަގުތު ހޭދަ ކުރާ ކުދިންނެވެ. މިހެންކަމުން، މިކުދިންގެ ރަހުމަތްތެރިކަމުގެ ގުޅުން ވަނީ ވަރަށް ބޮޑަށް ވަރުގަދަ ވެފައެވެ. އެކަން މިހާރު ދައުރުވަނުން އަންނަ ވީޑިއޯ އަށް ބަލައިލުމުން ސާބިތުވާނެއެވެ.\nއެ ވީޑިއޯ އިން ފެންނަ ގޮތުގައި މި ދެކުން ދެ ދުވަހަށް ފަހު މަގުމަތިން ފެނުމުން ވަނީ އެކަކު އަނެކަކާއި ދިމާލަށް ދުއްވައިގަނެ ބައްދާލާފައެވެ. އަދި އެއަށް ފަހު މެކްސްވެލް ވަނީ ފިނެގަން އަތުގައި އޮތް ކުޅޭ ކުޅޭ ކާރާއި ދިމާލަށް އިނގިލި ދިއްކޮށް، ދެމީހުން އެކުގައި ކުޑަ ރޭހެއްވެސް ޖަހާފައެވެ.\nއެ ކުދިންގެ މައިންބަފައިން އެ ގައުމުގު ނޫސްތަކަށް މައުލޫމާތު ދީފައިވާ ގޮތުގައި ގޭގައި އުޅޭ އިރު އަބަދުވެސް، އެކުދިންގެ "ބެސްޓް ފްރެންޑް" ކޮބައިތޯ އާއި އާއި ބައްދަލު ކުރަން ބޭނުންވާ ވާހަކަ ކިޔައެވެ.\n"މި ދެކުދިން އެކުގައި އުޅޭތާ މިހާރު ވަރަށް ދުވަސްވެއްޖެ. ހުރިހާ ކަމެއްވެސް އެއްކޮށް ކުރާނީ. މި ފެންނަ ވީޑިއޯގައި ދެމީހުން މާ ފޯރި އަރާފައި އެތިބީ އެންމެ ދެ ދުވަސް ފަހުން ބައްދަލުވިކަމަށްޓަކައި" ފިނެގަންގެ ބައްޕަ އިތުރަށް ބުނެފައި ވެއެވެ.\nމިކުދިންގެ ވީޑިއޯ ބަލާފައި އެކުދިން އެކުގައި ތިބޭއިރު ވަރަށް "ކިއުޓް" ކަމަށް ގިނަ ބަޔަކު ދެކެއެވެ.


އިޤްތިޞާދު – Maldivian Democratic Party\nތާހިރު ދިރިއުޅުމެއް ބިނާކުރެވޭނެ، ފޯރުންތެރި އިޤްތިޞާދެއް ބިނާކުރުން\nއެމްޑީޕީ އަކީ ރައްޔިތުންގެ މެދުގައި އިޖްތިމާޢީ ރައްކާތެރިކަމާއި، ހަމަހަމަކަމާއި އިންސާފްވެރިކަން ކަށަވަރުވެފައި އޮންނަ، ‘ސެންޓަރ ރައިޓް’ އިޤްތިސާދީ ނިޒާމެއް\nޤާއިމްކުރަން ވަކާލާތުކުރާ ސިޔާސީ ޕާޓީއެކެވެ. އެމްޑީޕީ ވަކާލާތުކުރަނީ ހުޅުވާލެވިފައިވާ ވިޔަފާރީގެ ނިޒާމަކަށެވެ. ކުދި އަދި މެދު ފަންތީގެ ވިޔަފާރި ކުރިއަރާ، ރައްޔިތުންގެ ދިރިއުޅުމުގެ ފެންވަރު އިތުރުވާ ނިޒާމަކަށެވެ. އިޤްތިސާދުގައި މެދުފަންތީގެ ގިނަ ރައްޔިތުން ގިނަވުމަކީ މިނިޒާމުގެ ބޭނުމެވެ.\nއެމްޑީޕީ ވަކާލާތުކުރަނީ ސަރުކާރުގެ ޚަރަދުތައް، ދަވްލަތުގެ ޚަރަދަށް ޒިންމާވާންޖެހޭ ޤާނޫނުގެ މިންގަޑުތަކަށް ފެތޭ ޒިންމާދާރު މާލީ ސިޔާސަތަކަށެވެ. ރައްޔިތުންގެ އަތުން ޓެކްސްނެގުމުގެ ބޭނުމަކީ، ލިބޭ އާމްދަނީ ބޭނުންކޮށްގެން އިޤްތިސާދު ފުޅާކޮށް ކުރިއަރާނެ އިންވެސްޓްމެންޓްތަކެއް ކުރުމެވެ. މި އިންވެސްޓްމެންޓްތަކުގެ ސަބަބުން އުފެއްދުންތެރިކަން އިތުރުވެ، އާހޯދުންތަކަށް މަގު ފަހިވެގެންދާނެއެވެ. ޓެކްސްގެ ނިޒާމް ވާންޖެހެނީ ވަށާޖެހިފައިވާ އަދުލުވެރިނިޒާމަކަށެވެ. ޓެކްސް ނިޒާމްގެ ތެރެއިން ސަރުކާރުގެ އިޖްތިމާޢީ ރައްކާތެރިކަމުގެ ވިޔުގަ ފުޅާކޮށް ހަރުދަނާކުރަންޖެހެއެވެ.\nއެމްޑީޕީގެ އިޤްތިސާދީ ސިޔާސަތު ބިނާވެގެންވަނީ ޤަވްމީ އުފެއްދުންތެރިކަން ކުރިއަރާ، ދިގު މުއްދަތަކަށް އޭގެ މަންފާ ރައްޔިތުންނަށް ލިބޭނެ ސިޔާސަތުތަކެއްގެ މައްޗަށެވެ. ތަކެތީގެ އަގު އުފުލޭ މިންވަރު ހުންނަން ޖެހޭނީ މެދުމިންވަރެއްގަ، ބޭރުގެ އިންވެސްޓްމެންޓްތައް ރާއްޖެއާއި މެދު ޝަވްޤުވެރިވާނެ ހިސާބެއްގައެވެ. އިންވެސްޓްމެންޓްތައް ވާންޖެހޭނީ ހުޅުވާލެވިފައިވާ ބިޑިންގ ޕްރޮސެސް އެއްގެ ދަށުން، އޭގެ މަންފާ ޤަވްމަށް އެންމެ ބޮޑުވާނެ ގޮތަކަށް ގެނެވޭ އިންވެސްޓްމެންޓްތަކަށެވެ. އެމްޑީޕީ ދެކެނީ ޤަވްމީ އުފެއްދުންތެރިކަން އިތުރުކުރަންޖެހެނީ ހުޅުވާލެވިފައިވާ އިންވެސްޓްމެންޓްތަކުގެ ތެރެއިންކަމަށެވެ. ދަރަނި އިތުރުކޮށްގެން ނޫނެވެ. ދަވްލަތުގެ ދަރަނީގެ ސިޔާސަތުވެސް ބައްޓަންވެ ހުންނަންވާނީ ދަވްލަތުގެ ޚަރަދަށް ޒިންމާވާންޖެހޭ ޤާނޫނުބުނާ މިންގަޑުތަކަށް ފެތޭ މިންގަޑަށެވެ. ޤަވްމީ އުފެއްދުންތެރިކަން އިތުރުވާ މިންވަރަށްވުރެ ކޮންމެ އަހަރަކު ދަރަނި އިތުރުވަމުންދާނަމަ އެއީ ނުރައްކާ ހާލަތެކެވެ.


Airport waterfront jetty beynun kuran fashaifi - One Online\nއެއާޕޯޓްގައި އަލަށް އަޅާފައިވާ ވޯޓާފްރަންޓް އިމާރާތް --- ފޮޓޯ/ އެމްއޭސީއެލް\nއެއާޕޯޓުން ފުރާ ފަސިންޖަރުންނަށް ވޯޓާފްރަންޓް ޖެޓީ ބޭނުންކުރެވޭ ގޮތް ހަދައިފި\nވެލާނާ އިންޓަނޭޝަނަލް އެއާޕޯޓުން ފުރާ ފަސެންޖަރުންނަށް އަލަށް ހުޅުވި ވޯޓާފްރަންޓުގެ ޖެޓީ ބޭނުންކުރަން ފަށައިފިއެވެ.\nއެމްއޭސީއެލްއިން މިއަދު ކުރި ޓްވީޓެއްގައި ބުނެފައިވަނީ އެކްސްޕްރެސް ފެރީގެ އިތުރުން އާއްމުކޮށް ބޭނުންކުރާ ފެރީތައް ވެސް މިއަދުން ފެށިގެން ވޯޓާފްރަންޓް ޖެޓީއިން އޮޕަރޭޓް ކުރާނެ ކަމަށެވެ. އަދި ދެ ފެރީއަށް ވެސް ހިދުމަތް ދިނުމަށް އެތަނުގައި ގާއިމްކޮށްފައިވާ ޓިކެޓް ކައުންޓަރުތައް ވެސް މިހާރު ބޭނުންކުރަން ފަށާފައިވާ ކަމަށް އެމްއޭސީއެލްގެ ޓްވީޓުގައި ވެއެވެ.\nއެމްއޭސީއެލްއިން އިތުރަށް ބުނެފައިވަނީ އެއާޕޯޓުން މާލެ ދިއުމަށް ވޯޓާފްރަންޓްގެ ޖެޓީ ބޭނުން ކުރި ނަމަަވެސް، އަދިވެސް މާލެއިން ހުޅުލެއަށް ގާތް ކުރާ ފެރީ މަޑުކުރާނީ ފުރާމީހުންގެ ގިމަތައާ ދިމާލުގައި ހުންނަ ފެރީ ޖެޓީއަށް ކަމަށެވެ.\nވެލާނާ އިންޓަނޭޝަނަލް ވޯޓާފްރަންޓަކީ އެއާޕޯޓްގެ މަލަމަތި ރީތި ކުރުމުގެ އިތުރުން އެއާޕޯޓުން ދޭ ހިދުމަތްތައް ފުޅާކުރުމުގެ ގޮތުން އެމްއޭސީއެލްއިން އިމާރާތް ކޮށްފައިވާ ފަރުމާ ރީތި ޕްރޮޖެކްޓެކެވެ. އެ އިމާރާތުގައި ހިމެނޭ ދުނިޔޭގެ މަޝްހޫރު ފްރެންޗައިސް ބްރޭންޑްތައް ކަމަށްވާ "ކޮސްޓާ ކޮފީ" އާއި "ކޭއެފްސީ"ގެ އިތުރުން "ޕިއްޒާ ހަޓް" އަދި "ހާވެސް މާކެޓް"ގެ ރެސްޓޯރަންޓްތައް ވެސް އިއްޔެ ވަނީ ހުޅުވާފައެވެ.\nއޭގެ އިތުރުންވެސް އެއާޕޯޓްގައި އަލަށް އެޅި ޒަމާނީ ފެންވަރުގެ ރަންވޭއަށް ވެސް މި ހަފްތާ ތެރޭގައި ވަނީ ފުރަތަމަ ފްލައިޓް ޖައްސާފައެވެ. ރަންވޭގައި ފުރަތަމަ ޖައްސާފައިވާ ފްލައިޓަކީ ދުނިޔޭގެ އެންމެ ބޮޑެތި ފްލައިޓްތަކުގެ ތެރޭގައި ހިމެނޭ އިއްތިހާދު އެއާވޭސްގެ އޭ 380 މަރުކާގެ ފްލައިޓެކެވެ. އެއާޕޯޓްގެ އާ ރަންވޭ ކޮމާޝިއަލް ދަތުރުތައް ކުރާ ފްލައިޓްތަކަށް ހުޅުވާލާނީ އަންނަ ޑިސެމްބަރު މަހުގެ ތެރޭގައެވެ.\nގުޅޭ ޓެގު ވެލާނާ އިންޓަރނޭޝިނަލް އެއަރޕޯޓް


Vaahaka: Furadhan - Vaguthu\nހެނދުނުއްސުރެ ފެން ކަނޑާ ނުލައެވެ.\nއުޑު މަތި ކަޝްފުކޮށްލާފައިވަނީ ރުޅިގަދަ، ބޯ ވިލާތަކަކުންނެވެ. ވައިގައިވާ ތެތްކަން ފެން ހެދިފައިވާ ބިމާއި ވާދަކުރަމުން ދިޔައެވެ. އިރުއިރު ކޮޅާ ފެން ފޮދެއް އޮއްސާލާފައި ވިލާތައް ރެކިގަންނާނެއެވެ. ގަސްތަކުގެ ފަތްތަކާ، ހިމަތޮޅި ގޮފިތައް ޖެހެމުންދިޔަ ވައިގެ ވަސްވާހަށް ހެއްލި، އެކަތި އަނެކައްޗާ ކޯޅޭ އަޑުން މުޅި ސަރަހައްދަށްވަނީ ނާމާންކަމެއް ފެތުރިފައެވެ. ދަންވި ދަންވިހެން ވިއްސާރައިގެ އަަސަރު ދިޔައީ ހަތަރު އުދަރެހަށް ފެތުރެމުންނެވެ.\nނައިނާ ހުރީ އޭނާގެ ކޮޓަރީގެ ކުޑަދޮރު ކައިރީ ހުއްޓިއެވެ. އޭނާގެ ލޯ އަމާޒުވެފައިވަނީ ބިއްލޫރީގައި ޖެހި ފައިބަމުންދިޔަ ވާރޭ ތިކިތަކަށެވެ. ކޮންމެވެސް ޚިޔާލަކަށް ގެއްލިފައިހުރި އިރު، ގަޑިން މިހާ ލަސްވިކަމެއް އޭނާގެ ސިކުނޑިއަށް ރޭކާ ނުލާކަހަލައެވެ. ކުޑަދޮރުން ބޯ ދިއްކޮށްލައިފައި އުޑުމައްޗަށް ނަޒަރު ހިންގާލިއެވެ. އެއާއެކު ކޮޓަރިއަށް ވަދެގެން އައި ފިނިވައި ރޯޅިން ދޮރުފޮތިތަށް ވިހުރެން ފަށައިފިއެވެ. ނައިނާގެ މުޅި ގައިން ހީބިހި ނަގައިގެންދިޔައީ މަދު ސިކުންތުކޮޅެއްގެ ތެރޭގައެވެ. ހަނދުގެ އެއްވެސް ހިލަމެއް އުޑުމަތީގައި ނެތުމުން ފުން ނޭވާއެއް ލާފައި ނައިނާ ކުޑަ ދޮރު ލައްޕާލިއެވެ. ދޮރު ފޮތިތަށް ކަހާލުމަށްފަހު އެނދުގައި އޮށޯވެލިއެވެ. އެއްލި ކަޅިއަކުން ފާރުގައި އެލުވާފައި އިން ބޮޑު ގަޑިއަށް އޭނާގެ ނަޒަރު ހުއްޓުނެވެ.\nގަޑިން ބަރާބަރު 3:00 ޖެހީއެވެ. އެއާ އެކު ނައިނާގެ ދެލޯ މެރި، ފުން ނިންޖަކަށް ގެނބިގެން ދިޔައެވެ.\nކޮންމެ މަހެއްގެ ސާދަ ވިލޭރޭއަކީ ތުރާކުނުގެ ރައްޔިތުންގެ ހިތަށް ބިރުވެރިކަން ގެނެސްދޭ ރެއެކެވެ. ދުވަހުގެ އިރު އޮއްސުމަށްފަހު ގެއިން ބޭރަށް ނިކުމެ އުޅޭނީ ބިރުކުޑަ ރިޔާޒުން އެކަންޏެވެ. ޒަމާނުއްސުރެ މިއީ ތުރާކުނު ރައްޔިތުން ގަބޫލުކުރާ، އެމީހުންގެ ތުންތުން މަތިން އިވި، ދަސްވެފައިވާ ވާހަކައެކެވެ. ފުރަތަަމަ ފަހަރަށް ނައިނާއަށް މި ވާހަކަ ކިޔައިދިނީ އޭނާގެ މާމަ ދުނިޔޭގައި ހުރި އިރު، މާމައެވެ. އޭރު އޭނާގެ އުމުރުން އެންމެ ދިހަ އަހަރެވެ.\nރަމަޟާން މަސް ފިޔަވާ ކޮންމެ މަހެއްގެ ސާދަވިލޭރޭ ޖިންނި ޝައިތާނުންނާއި، ހަންޑިން އެއްވާ މައި ރަށަކީ ތުރާކުނެވެ. އެ ދުވަހުގެ ހެނދުނުގެ އިރު އެރުމާއެކު މުޅި ރަށު މަތީ ނާމާންކަމުގެ ސާލެއް އެޅިގެންދާނެއެވެ. އިރުއޮއްސުމަށްފަހު ގޭގޭގެ ދޮރު ތަޅުލެވޭނެއެވެ. ކުޑަކުދިން އަވަހަށް ނިންދަވާ، މުސްކުޅިން އެނދު ތައްމައްޗަށް އަރާ ކިޔުނުހާ ހެޔޮ އެއްޗެއް ހިތުން ކިޔާނެއެވެ. އެރޭ އެއްވެސް ކަހަލަ އަޑެއް އިވުނަސް، އެ ގެއެއްގެ ދޮރު ނުހުޅުވުމަށް ބޮޑެތި މީހުން ވަނީ ލަފާދީފިއެވެ. ގޭގެ ގިރާކޮޅުން އެންމެ ތަންފުކެއް އެތެރެއަށް ދާން ފުރުސަތު ލިބުނަސް، އެވެރިން ދެން އެގެއަކުން ނުނިކުންނާނެޔޯލައެވެ. ރަށުގެ އަތިރިޔާވީ ފަރާތުގައި ހުންނަ ދޮންސިއްތިބޫ ގޯތި ފަޅުވީ ސާދަ ވިލޭރެއެއްގައި ހެދުނު ޅަ އެއްޗަކުން ކަމުގައި މީސްމީހުން ކިޔާ އުޅެއެވެ. އެ ގެ ކައިރިން ހިނގާލައިފައި ދިޔަޔަސް މަގުމަތި އަޅަޔޭ ބުނެއުޅެއެެވެ.\nމި ވާހަކަތަކުގެ ހަގީގަތެއް ނައިނާއަކަށް ނޭނގެއެވެ. ހަގީގަތް ހޯދާކަށް އޭނާ ބޭނުމެއްވެސް ނުވެއެވެ. މާމަ ދެއްކި ވާހަކައެއްކަމުން އެކަމަށް ގަދަރުކުރެއެވެ. ސާދަވިލޭރޭތަކުގައި އޭނާވެސް އެހެން މީހުންނެކޭ އެއްފަދައިން އަވަހަށް ގެއަށް ވަދެއެވެ. އިރުއޮއްސުމަށްފަހު ބޭރަކަށް ނުނިކުމެއެވެ. ގެއިން ބޭރުން އެއްވެސް އާދަޔާ ޚިލާފުކަމެއް އޭނާއަކަށް ފާހަގައެއް ނުކުރެވެއެވެ. ބައެއް ރޭރޭ ނުނިދިގެން ކުޑަދޮރުން ބޭރު ބަލަން އޮވެއެވެ. އެހެން އޮއްވާ ފަތިސްވާ ފަހަރުވެސް އާދެއެވެ.\nނަމަވެސް ކުރިއަށް އޮތް ސާދަވިލޭރެއާމެދު އޭނާއަށް ވިސްނެއެވެ. ވިސްނަން މަޖުބޫރެވެ.\nރާކިންއާއި ނައިނާއާ ދިމާވީ މީގެ ދެތިން ހަފްތާ ކުރިންނެވެ. ފުރަތަމަ ނަަޒަރުން ލޯބި ނުވެވުނަސް ފުރަތަމަ ނަޒަރުން ނައިނާގެ ލޮލުގައި ރާކިން އަޅައިގަތެވެ. ފައި އޮޅި، ހިނގުން ހުއްޓުނެވެ. ހިތުގެ ވިންދުގެ ރާސްތާއަށް ބަދަލެއް ނަޔަސް، ތެޅުމުގެ ދުވެލި ހަލުވިކޮށްލިއެވެ. ރީތި ވީމައެވެ. ވިދާހާ ކޮންމެ އެއްޗަކީ ރަނެއް ނޫނޭ ބުންޏަސް، ވިދާހާ ކޮންމެ އެއްޗަކަށް ލޯ އަމާޒު ނުވޭހެއްޔެވެ؟ ސަމާލުކަން ނުދެވޭ ހެއްޔެވެ؟ ނައިނާއަށް ވެސް ދެވުނެވެ. ވާހަކަ ދައްކާ ހިތްވިއެވެ. ގުޅުން ބަދަހިކުރަން ބޭނުންވިއެވެ.\nނައިނާ އަކީ 'ކާމިޔާބު' ކުއްޖެކެވެ. އެކަން ރަށުގެ ޒުވާން ކުދިން ފިސާރި ރަނގަޅަށް ދަންނާނެއެވެ. ބުރުގާ އެޅިއެއް ކަމަކު ފަހުގެ ފެޝަންތަކަށް ނައިނާގެ ލޯ ވަނީ ހުޅުވިފައެވެ. މޭކަޕް ކުރަން ދަންނަ، ފިރިހެންކުދިންގެ ހިތްތަކާ ކުޅުމުގެ ހުނަރު ކަށީގައި ހަރުލާފައިވާ ޖިންސުންލަތީފެކެވެ. ހީލުމުގައި ޖާދުވީކަމެއް ވެއެވެ. ހިނގުމުގައި ހިތާކުޅޭލާ ބީޓެއް ހުރެއެވެ. މަށަށް މަށަށް ގޮވާލަ ތިއްބާ ނައިނާގެ ސަމާލުކަން ޖަހައިގަތީ ރަށަށް އައިސް އުޅޭ މާލޭ ސޮރެކެވެ. ރާކިންއެވެ.\nރާކިން ހުންނަ ގޯތި ކަންމަތީ މުގޯލިއަޅަމުންގޮސް އެންމެފަހުން އޭނާއާ ވާހަކަދެއްކޭ ވަރުވިއެވެ. ނަމްބަރު ބަދަލުކުރުމަށްފަހު ރޭގަނޑުގެ ފޫހި ގަޑިއިރުތައް އެކަކު އަނެކަކުގެ ހުނުމުގެ އަޑު އެހުމުގައި ހޭދަކުރަމުން ދިޔައެވެ. ބައެއްފަހަރު ހަވީރު ފިންޏަށް ހިނގާލަން ގޮސް ތުނޑި މަތީއުޅެއެވެ. ރާކިންގެ ކެމެރާގައި ނައިނާގެ ގިނަ ތަސްވީރުތަކެއް ރައްކާކުރެވިއްޖެއެވެ. ދެމީހުން އެކަކު އަނެކަކާ ނުލާހިކު ގަޔާވެއެވެ. ނަމަވެސް ރަށު މީހުންގެ ލޯތަކަށް ރެކިގެން އެކަކު އަނެކަކާ ދިމާކުރެވޭ ވަރެއް ނުވެއެވެ. އެހެންކަމުން، ރާކިންއާއި ނައިނާ ނިންމީ ސާދަވިލޭރޭ މީސްމީހުންގެ ގެތަކުގެ ދޮރު ބަންދުވުމަށްފަހު ނިކުންނާށެވެ.\nރޭ ވެސް ގިނަ ވަގުތުތަކެއް މި ޚިޔާލުތަކާ ހަނގުރާމަކުރުމުގައި ނައިނާ ހޭދަކުރިއެވެ. އަދިވެސް އޭނާގެ ސިކުނޑީގައި އެނބުރެމުން ދަނީ އެންމެ ސުވާލެކެވެ. މި ކުރެވެނީ ރަނގަޅު ކަމެއް ބާވައެވެ؟\nއިރު ދުނިޔެއާއި އަލްވަދާއު ކިޔުމަށްފަހު ސަމަންދަރުގެ ތެރެއަށް ފީނާލައިފިއެވެ. އުޑުމައްޗަށް ފެތުރިގެންދިޔަ ރަތް ކުަލައިގެ ވިލާތަކުގެ ހިޔަނި ދުނިޔެމައްޗަށް އެޅެމުންދިޔައީ ކުރިއަށް އޮތް ގަޑިތަކަށް އިންޒާރުދޭ ޒާތަކަށެވެ. ނާމާންކަން ގަސްތަކުގެ ފަތްތަކުގެ ތެރެއިން އުދަރެހުގެ ތެރެއަށް ފެތެރެން ފަށައިފިއެވެ. ޖެހިލާ ކޮންމެ ވައިރޯޅިއަކާ އެކު އިވިގެންދަނީ ޤުދުރަތުގެ ސިއްރު އިންޒާރުތަކެވެ.\nގޭގޭގެ ދޮރުތައް ލެއްޕެމުންގޮސް، ކޮޓަރިތަކުގެ އަލިތައް ފަނޑުވެއްޖެއެވެ. މަގުތަކުން މީހެއްގެ ހިލަމެއް ނުވާތާ މެއްސެއްހާ ހިސާބުވެސް ދައްކާނުލައެވެ. އުތުރު އަވަށުގެ އެންމެ ކަނުގައި ހުރި ބިޔަ ނިކަގަހުގެ ފުރަގަހުގައި މަޑުކޮށްގެން ހުރި ރާކިން އިރު އިރުކޮޅާ ފޯނަށް ބަލާލައެވެ. ނައިނާގެ އިންތިޒާރުގައި އޭނާ އެތާ ހުންނަތާ ފަނަރަ ވަރަކަށް މިނެޓްވެދާނެއެވެ. ރާކިންގެ މޫނުމަތިން ފާޅުވަނީ ހާސްކަމެވެ. ނަމަވެސް އަހާލައިފިނަމަ އެއްބަހެއް ނުވާނެއެވެ.\nފަހަތުން މީހެއްގެ ހިލަމެއް ވިހެން ހީވެގެން ރާކިން އެނބުރުނެވެ. ކުރިމަތީގައި ހުރީ ނައިނާއެވެ. އާދައިގެ ގޮތަކަށް ބުރުގާގައި ގޮށެއް ޖަހާލައިފައި ހުއްޓަސް ނައިނާ ފެންނަނީ ހޫރެއް ހެންނެވެ. މޫނުމަތީ މޭކަޕްގެ އެއްވެސް އަސަރެއް ނެތެވެ. މަތިން ފެށިގެން ތިރިއަށް ހުރީ ކަޅުކުލައިން ހެދުން އަޅާފައެވެ. މަޑު ހިނގުމެއްގައިގޮސް ރާކިން ނައިނާގެ އަތުގައި ހިފާލިއެވެ. މާ ބައިވަރު ވާހަކަތަކެއް ނުދައްކާ ދެމީހުން ހިނގައިގަތީ އަތިރިޔާ ދިމާލަށެވެ. ފުރަތަމަ ފަހަރަށް ބައެއްގެ ނަޒަރަށް ފިލަން ނުޖެހި މިނިވަން ކަމާއެކު ދެމީހުންނަށް ރަށުގެ ބޮޑު މަގުން ހިނގާލެވުނެވެ. އަނދިރި ގޯޅިތަކަށް އަރަން ހިތަށްވެސް ނާރުވައެވެ. ބަޔަކު ނޫޅޭކަން ދެމީހުންނަށްވެސް ޔަގީންވާ ކަަހަލައެވެ. ނަމަވެސް އިންސާނުންގެ ލޯތައް އަމާޒުވެފައި ނެތަސް މި ދެމީހުންގެ ކޮންމެ ހަރަކާތަކަށް ފާރަލައިގެން އެހެން މަޚްލޫގުންތަކެއް ތިއްބެވެ. ރަނގަޅު ވަގުތަކަށް އިންތިޒާރުގައެވެ.\nގޮނޑުދޮށަށް ރާޅު ބީއްސާ ހިސާބުގައި ގޮސް ދެކުދިން އިށީނދެލިއެވެ. އުޑުމަތީގައި ކުރީ ރޭގެ ވިއްސާރައިގެ ކަންފުޅެއްވެސް ނެތްކަހަލައެވެ. ވިދަމުން ދިޔަ ތަރި ތަކުގެ އަލިން ހުދު ދޮންވެލިގަނޑަށް ވަނީ މަޑު ދިހުމެއް ގެނެސްދީފައެވެ. ރާކިން އާއި ނައިނާ އޮލަ ވާހަކައެއްގައި ތިއްބާ ފުރަތަމަ ފަހަރަށް ދެމީހުންގެ ކަންފަތުގައި އެ އަޑު ޖެހުނެވެ.\nކަންފަތް ކައިރިން ވައި އަޑުން މީހަކު އެއްޗެކޭ ބުނެލިހެން ހީވީއެވެ. ދެމީހުން އެއްފަހަރާ އެކަކު އަނެކަކުގެ މޫނަށް ބަލާލިއެވެ. ޗޮކެއް ކަނޑާލައިފައި އަނެއްކާވެސް ވާހަކަ ދައްކަމުން ދިޔައެވެ. އިރުކޮޅެއް ނުވެ، ރާކިންގެ ކަންފަތް ބުޑުގައި ވައި އަޑުން މީހަކު ވާހަކަ ދައްކާ އަޑު ޖެހިއްޖެއެވެ. މިފަހަރު ބުނި އެއްޗެއް ސާފުކޮށް ރާކިން އަށް އިވުނު ކަހަލައެވެ. ދެ ލޯ ބޮޑުވެ، ރާކިންއަށް ބަލާލެވުނީ ނައިނާގެ މޫނަށެވެ. ސުވާލުން ފުރިފައިވާ ގޮތަކަށް ނައިނާ ރާކިންއަށް ބަލަމުންދިޔައެވެ.\nރާކިން ބޭނުންވީ އެތަނުން ދާށެވެ. ދުވާލު ގަޑީގައި ކޮންމެވެސް ގޮތަކުން ދިމާކުރާށެވެ. ނަމަވެސް ނައިނާ އެއްބަހެއް ނުވިއެވެ. މީހުން ވާހަކަދައްކާނެއެވެ. ތުންތުން މަތިން އަޑު ފެތުރިގެންދާނެއެވެ. ގޯސް ނަޒަރަކުން ދެމީހުންނަށް ބަލަން ފައްޓަފާނެއެވެ. ވަރަށް އާދޭހާއެކު ރާކިން އިން ތަނުގައި މަޑު ކުރުވައިފިއެވެ. ނައިނާ ރާކިން އާއި އާދަޔާ ޚިލާފަށް ގާތަށް ޖެހިލިއެވެ. އެއާ އެކު ކައިރީގައި ހުރި ގަސްތަކުގެ ފަތްތައް ބާރު ބާރަށް ހެލެން ފެށިއެވެ.\nރާކިން ފަހަތަށް ބަލާލުމާއެކު ހަމަހިމޭން ވެއްޖެއެވެ. ކަމެއްވިހެންވެސް ހިޔެއް ނުވެއެވެ. ރާކިންގެ ހާސްކަން ފިލުވުމުގެ ގޮތުން، ނައިނާ ރާކިންއާއި ގާތަށް ޖެހިލިއެވެ. އޭނާގެ ކޮލުގައި ބޮސްދިނުމަށްފަހު ރާކިންގެ ދެ ލޮލަށް ފުންކޮށް ބަލާލިއެވެ. އޭނާގެ ލޮލުގައި ވަނީ ބިރުވެރިކަމުގެ އަސަރެވެ. ހާސްކަން އެ ގަދަ މުށި ކަޅީގައި ނަށަމުން ދިޔައެވެ. ރާކިންގެ ހިތުގެ ވިންދު އަވަސްވެފައި ތެޅުމުގެ އަޑު ބާރެވެ. ރަށު މީހުން ދައްކާ ފުލޯކު ވާހަކަ ތަކަކީ އޭނާ ގަބޫލުކުރާ ވާހަކަތަކެއް ނޫން ކަމަކު، މިރޭ އޭނާ އެ އިނީ ބިރުން ކުރާނެ ކަމެއް ނޭނގިފައެވެ. ނައިނާގެ ޖަޒުބާތީ ހަރަކާތްތަކަށް ސަމާލުކަން ދެވެނީވެސް ކިރިޔާއެވެ.\nއެކަކު އަނެކަކުގެ ފަރާތުން އުފާ ހޯދުމުަގައި މަސްޣޫލުވެ ތިިބި ދެމީހުންގެ ހަރަކާތްތަކަށް ހުއްޓުމެއް އައީ ރާކިންގެ ފޯނަށް އައި މެސެޖަކުންނެވެ. މެސެޖް ފޮނުވާފައި އިން ނަމްބަރު ފެނުމުން ރާކިން ހައިރާންވިއެވެ. ތުރުތުރު އަޅަމުންދިޔަ އަތަކުން މެސެޖް ހުޅުވާލިއެވެ. ނޭވާ ހީވީ ކަރުނޮޅީގައި ހަރުލިހެންނެވެ. މެސެޖް ފޮނުވާފައި ވަނީ ނައިނާގެ ފޯނުންނެވެ. އޭގައި ވަނީ މަންމައަށް ވަގަށް ނިކުމެވެން ނެތް ވާހަކައާއި، ހެނދުނުވުމުން ދިމާކުރާނެ ވާހަކައެވެ.\nރާކިން އަތުން ފޯނު ވެއްޓުނީ އަތް ތުރުތުރު އަޅަމުން ދިޔަ ވަރުންނެވެ. ހިތް ދިރުވާލުމަށްފަހު ބޯ ހިއްލާލިއެވެ. ކުރިމަތިން ފެނުނު މަންޒަރަކުން ރާކިންގެ ހޭވެރިކަން ގޮއްސިއެވެ. ކުރިމަތީ އިން މީހާގެ މޫނެއް ނެތެވެ.\nޖޫން 3, 2018 - 10:58


SunOnline: Gaumu Fahuruverikohdhin IOIG ge baiverinah dhivehin kee hoonu maruhabaa eh\nގައުމު ފަޚުރުވެރިކޮށްދިން އެތުލީޓުންނަށް ދިވެހިން ކީ ހޫނު މަރުހަބާއެއް\nޢަބްދުﷲ އައިމަން 29 Jul 2019, 22:58\nއައިއޯއައިޖީގެ ރަންވަނަ ހޯދި ޓީމުގެ ކުޅުންތެރިން މާލެ އައުމުން ދިވެހިން ކީ ހާއްސަ މަރުހަބާގެ ތެރެއިން --- ސަން ފޮޓޯ// ފަޔާޒް މޫސާ\nމޮރިޝަސްގައި ކުރިއަށް ދިޔަ އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގައި ރާއްޖެއަށް ރަން ވަނަތަކެއް ހޯދައިދިން އެތްލީޓުން މާލެ އައުމުން ހޫނު މަރުހަބާއެއް ކިޔައިފި އެވެ.\nބައިނަލް އަގުވާމީ މުބާރާތެއްގައި ހޯދި އެންމެ ބޮޑެތި ކާމިޔާބީތަކާ އެކު ޖުމްލަ 15 މެޑަލް ކަރަށް މަހާލައިގެން ރާއްޖޭގެ ހުނަރުވެރި އެތުލީޓުން މިއަދު ހަވީރު މާލެ އައ އިރު މުޅި ޖުމްހޫރީ މައިދާން ވަނީ ގައުމީ ދިދައިގެ ކުލަތަކުގައި ތިބި ދިވެހީންވެގެން ފުރާލައިފަ އެވެ. މުބާރާތް ބޭއްވި މޮރިޝަސް އިން ފުރައިގެން ހަތަރު ގަޑިއިރުގެ ދަތުރަކަށް ފަހު ރާއްޖޭގެ ކޮންޓިންޖެންޓް މިއަދު 4:45 ހާއިރު ރާއްޖެ އައީ ގައުމީ އެއާލައިން، މޯލްޑިވިއަންގެ ޗާޓަރު ފްލައިޓެއްގަ އެވެ.\nގައުމު ފަޙުރުވެރިކޮށްދިން މި އެތުލީޓުން ބަލައި މޯލްޑިވިއަނުން ދިޔައީ މަރުހަބާ ކިއުމަށް ތައްޔާރުވެގެންނެވެ. އެގޮތުން މުޅި ބޯޓުގެ ހުރިހާ ކުރޫއިން ވެސް ތިބީ ދިވެހި ޖާޒީގަ އެވެ. އެއަށްފަހު ދަތުރު މަތީގައި ވެސް އައިއޯއައިޖީގެ ބައިވެރިންނަށް އިތުރު މަރުހަބާއެއް ކިއުމުގެ ގޮތުން ހާއްސަ ކޭކެއް ވެސް ވަނީ މޯލްޑިވިއަންގެ ޓީމުން ފަޅާފަ އެވެ.\nފޯރިއާއެކު ދިވެހި ގައުމީ ލަވަތަކެއް ކިޔަމުން އައިއޯއައިޖީގެ ޓީމް ހުޅުލޭ އެއާ ޕޯޓަށް މަޑުކޮށްލުމާ އެކު ފެނިގެން ދިޔައީ އަދި މާ ތަފާތު މަންޒަރެކެވެ. ސަރުކާރުގެ އިސްވެރިންނާއި، ސްޕޯޓްސް މިނިސްޓްރީގެ އިސްވެރިންނާއި، ކުޅިވަރު އެސޯސިއޭޝަންތަކުގެ އިސްވެރިންނާއި ކުޅިވަރު ދާއިރާގެ އެކި އެކި ބޭފުޅުން ދިވެހި ޓީމަށް ވަނީ ރަތްދޫލައިގެ މަރުހަބާއެއް ކިޔާފަ އެވެ.\nވެލާނާ އިންޓަނޭޝަނަލް އެއާޕޯޓުން ޓީމަށް ދެއްކި މަރުހަބާއަކުން ނިންމާލަން ދިވެހިން ބޭނުމެއް ނުވި އެވެ. ގައުމީ ކުލަތަކުން ޖަރީ ކޮށްފައި އޮތް ފެރީތަކަކަށް އަރައިގެން ޓީމު ގޮސް އެއް ނަންބަރު ފާލަން ގާތަށް މަޑު ކޮށްލުމުން ދެން ފެނުނީ އަދި މާ ހާއްސަ މެހެމާންދާރީއެއް ޓީމަށް ދިން ތަނެވެ.\nމިހާރުގެ ރައީސް އިބްރާހިމް ސޯލިހުއާއި ކުރީގެ ރައީސް މައުމޫން އަބްދުލް ގައްޔޫމް އަދި މުހައްމަދު ނަޝީދު ފަދަ ބޭބޭފުޅުންގެ މަރުހަބާ ކިއުމަކުން ގައުމީ ކުޅުންތެރިންނަށް ތަހުނިޔާ ވިދާޅުވި އިރު ގިނަ އަދަދެއްގެ ބަޔަކު ވަނީ އެސަރަހައްދައް ރަތާއި ހުދު އަދި ފެހި ކުލައިގެން ހެދުން ލައިގެން އެއްވެފަ އެވެ.މިކަމުގެ ސަބަބުން ގައުމީ ޓީމުތަކުގައި ހިމެނުނު ކުޅުންތެރިންނަށް ކުރެވުނީ ވަރަށް ވެސް އުފާވެރި އިހުސާސްތަކެއް ކަމަށް އެ ހުރިހާ ކުޅުންތެރިން ވެސް ބުނަމުން ދިޔަ އިރު އެ ހުރިހާ އެތުލީޓުންނަށް އެންމެ ހާއްސަ ކަމަކަށްވީ އެ ތަނުން އެ އެންމެންގެ އާއިލާތަކާ ދިމާވުމުންނެވެ. ގިނަ ދުވަސްތަކެއް ވަންދެން ގައުމުން ބޭރުގައި މި ކުރި މަސައްކަތުގެ ފޮނި މީރުކަން ދިވެހިންގެ ކަރުތަކުގައި ވެސް ލައިފި އެވެ.\nދެން އޮތީ އަންނަ ފަހަރުގެ މި މުބާރާތައް ތައްޔާރުވުމެވެ. ނަމަވެސް އަންނަ ފަހަރަށް ރާއްޖޭގެ ޓީމުން ކުރަނީ މިފަހަރު މި ކުރި ވަރެެއް ވުރެން މާ ބޮޑު އުންމީދުތަކެކެވެ. ސަބަބަކީ އަންނަ ފަހަރުގެ މި މުބާރާތް ބާއްވާނީ ދިވެހި ފަސްގަނޑުގައި ކަމަށް ވާތީ އެވެ.\nއައިއޯއައިޖީއަށް ތައްޔާރުވުމަށް ގޮތެއް ކަނޑައަޅާނީ ކޮމިޓީން


Raajjetv roakolun: Insaafu libeyne kamuge umeedhugai theibeythaa 6...\nރިޕޯޓު - ރާއްޖެޓީވީ ރޯކޮށްލުން\nރާއްޖެޓީވީ ރޯކޮށްލުން : އިންސާފު ލިބޭނެކަމުގެ އުންމީދުގައި ތިބޭތާ6އަހަރު!\nޖަރީމާ ހިންގާފައިވަނީ 2013 ވަނަ އަހަރު\nމާސްކު އަޅައިގެން ތިބި ފަސް މީހުން ރާއްޖެޓީވީ ހުރި އިމާރާތަށް ވަދެ ސްޓޫޑިއޯ ރޯކޮށް އަޅިއަށް ހަދާލީ\nކ. މާލެ | 8 އޮކްޓޯބަރ 2019 | އަންގާރަ 00:10 | 7,346\nރާއްޖެޓީވީގައި ރޯކޮށްލުން - ރާއްޖެއެމްވީ\nރާއްޖެޓީވީ ރޯކޮށްލި ބިރުވެރި ނާމާން ޖަރީމާ ހިންގާފައިވަނީ 2013 ވަނަ އަހަރުގެ އޮކްޓޯބަރު7ވަނަ ދުވަހުގެ ފަތިހު 04:45 ގައެވެ. ރާއްޖެޓީވީގެ ސްޓޫޑިއޯ ހިންގަމުން ދިޔަ ބީކޭޓީ އިމާރާތުގައި އަލިފާން ރޯކޮށްލާ ހުރިހާ އިކުއިޕްމެންޓެއް އަންދައި އަޅިއަށް ހަދާލާފައިވަނީ، ރާއްޖެޓީވީއަށް ހަމަލާދޭން އުޅޭކަމުގެ މައުލޫމާތު ލިބި، އެކަން ފުލުހުންގެ ސަމާލުކަމަށް ގެނެސްފައިވަނިކޮށެވެ.\nމާސްކު އަޅައިގެން ތިބި ފަސް މީހުން ރާއްޖެޓީވީ ހުރި އިމާރާތަށް ވަދެ ސްޓޫޑިއޯ ރޯކޮށް އަޅިއަށް ހަދައިލިތާ ހަ އަހަރު ފާއިތުވެގެން ދިޔައިރުވެސް އެކަމުގައި ރާއްޖެ ޓީވީއަށް އިންސާފު ލިބިފައެއް ނެތެވެ. އެ ޓެރަރިސްޓު ހަމަލާގައި ރާއްޖެޓީވީގެ އެތައް މުދަލަކާއި މުވައްޒަފުންގެ އަގު ބޮޑުމުދާތައް އަނދާ ހުލިވިއެވެ.\nއެ ދުވަހު މުވައްޒަފުންނަށް ކުރި އިހްސާސްތައް ވެސް ބަޔާންކުރަން ދަތިއެވެ.\nއޮފީހުން ފަތިހު ގުޅާފައި ބުނީ ރޯވެގެން އެބަ އުޅެޔޭ އަވަހަށް އަންނާށޭ، އޭރު ޤަބޫލެއް ނުކުރެވުނު އެވާހަކަތަކެއް އެކަމަކު އެދިމާލަށް ގޮސް ދުންގަނޑު ފެނުމުން މީހާގެ ނިދި ވެސް ފިލި. އޮފީސް މައްޗަށް އަރާ ބެލީ އެކަކަށް ވެސް އަނިޔާވިތޯ. އޭރު ބައެއް ސްޓާފުން ނިދާނެ އޮފީހުގައި. ހީވި ކަހަލަ ދެވަނަ ގެ އަންދާލީއޭ، ވަރަށް ގިނަ ހަނދާންތައް އެ އޮފީހާއި ގުޅިފައި ވަނީ. ލާ ކޯޓު ވެސް އަދައިގެން ދިޔަ. ލިބުނު ހިތާމައިގެ އިތުރަށް ލިބުނު ޝޮކް މާބޮޑު އަސްލު އެދުވަހު\n~ އޭރު އެޑްމިންގައި މަސައްކަތް ކުރި (މިހާރު ނޫސްވެރިއެއްގެ ގޮތުގައި މަސައްކަތްކުރާ) ޒުނާނާ ޒާލިފް ބުންޏެވެ.\nދައުލަތުގެ ބައެއް މުއައްސަސާތަކާއި ވެރިންގެ އިހުމާލު އޮތް މި މައްސަލައިގައި ބަދަލު ނަގައި ދިނުމަށް ސިވިލް ކޯޓަށް ހުށަހެޅި މައްސަލަ، އެ ކޯޓުން ބޭރުކޮށްލާފައިވާއިރު، ނެޝަނަލް އިންޓެގްރިޓީ ކޮމިޝަނަށް ހުށަހެޅި މައްސަލަ ވެސް ވަނީ ހުއްޓިފައެވެ. މިދިޔަ އަހަރު ރާއްޖެޓީވީގެ ފަރާތުން ވަނީ ރާއްޖެ ޓީވީ ރޯކޮށްލި މައްސަލަ އަލުން ރިވިއު ކޮށްދެއްވުމަށް ޕްރޮސެކިއުޓަރ ޖެނެރަލްގެ އަރިހުން ވެސް އެދިފައެވެ. އެހެންނަމަވެސް މިއަދާއި ހަމައަށް އައިރު އެކަމުގައި އަލިމަގެއް ފެންނާކަށް ނެތެވެ.\nރާއްޖެ ޓީވީ ރޯކޮށްލި މައްސަލަ އަލުން ރިވިއު ކޮށްދެއްވުމަށް ޕްރޮސެކިއުޓަރ ޖެނެރަލްއާ ބައްދަލުކުރުން\nއެ ޓެރަރިސްޓް ހަމަލާ އާ ގުޅިގެން ތައްޔާރު ކުރި އޮޑިޓް ރިޕޯޓުން ދައްކާ ގޮތުގައި އިމާރާތަށް އެއްމިލިއަން ތިންލައްކަ ސަތާރަހާސް ހަތަރު ސަތޭކަ ތިރީސް ރުފިޔާގެ ގެއްލުން ލިބުނެވެ. ތަކެއްޗާއި ސާމަނަށް ދިހަ މިލިއަން ތިންލައްކަ ތިރީސް ނުވަ ހާސް ހަތަރު ސަތޭކަ ތިން ރުފިޔާގެ ގެއްލުން ލިބިފައިވެއެވެ. އެހެންކަމުން ރާއްޖެ ޓީވީއަށް ލިބުނު ގެއްލުމުގެ ޖުމްލަ ޢަދަދު 11.65 މިލިއަން ރުފިޔާއަށް އަރައެވެ.\nފާއިތުވި ހަ އަހަރު ރާއްޖެޓީވީއަށް އެތައް ގިނަ ގެއްލުންތަކާއި އަދި ފިއްތުންތަކާއި ވަނީ ކުރިމަތިލާން ޖެހިފައެވެ. އެގޮތުން ބްރޯޑްކާސްޓިންގ ކޮމިޝަނުން ވަނީ ރާއްޖެޓީވީ އެކި ފަހަރުމަތިން ޖޫރިމަނާކޮށްފައެވެ. އެންމެ ފުރަތަމަ ރާއްޖެޓީވީ 1 މިލިއަން ރުފިޔާ އާއި2ލައްކަ ރުފިޔާއިން ޖޫރިމަނާކޮށްފައިވާއިރު އޭގެ ފަހުން ޖޫރިމަނާކޮށްފައިވަނީ5ލައްކަ ރުފިޔާ އިންނެވެ.\nރާއްޖެޓީވީ ޖުރިމަނާ ކުރުން\nރާއްޖެޓީވީ ރޯކޮށްލި ޙަމަލާއަކީ ދިވެހި ތާރީޚުގައި މީޑިއާ އަކަށް ދިން އެންމެ ނުރައްކާތެރި އަދި އެންމެ ގެއްލުން ބޮޑު ހަމަލާއެވެ. ޓީވީ ސްޓޭޝަން ރޯކޮށްލި މައްސަލައިގައި އިންސާފު ލިބުން ހުއްޓިފައި އޮތުމަކީ އަދިވެސް އެންމެ މި ސްޓޭޝަނުން އެންމެ ކަންބޮޑުވާ ކަންތަކެވެ.


މި ކޯޕަރޭޝަންގެ ފަރާތުން ދިވެހިރާއްޖެ ޕްރޮމޯޓްކުރުމަށްޓަކައި "ލައިވް އެކްސްޕީރިއަންސް" ނަމުގައި އޮންލައިން އިވެންޓް އެއް ބޭއްވުމަށް ވަނީ ހަމަޖެހިފައެވެ. މިގޮތުން މި އޮންލައިން އިވެންޓް ރާވައި ހިންގައިދޭނެ ފަރާތެއް ހޯދަން ބޭނުންވެއްޖެއެވެ.\nވީމާ، މި މަސައްކަތްކޮށްދެއްވަން ޝައުގުވެރިވެލައްވާ ފަރާތްތަކުން 2021 މެއި5ވާ ބުދަ ދުވަހުގެ މެންދުރު 12:30 އަށް މި ކޯޕަރޭޝަނަށް (ހ.ޒޮނާރިއާ،2ވަނަ ފަންގިފިލާ) ވަޑައިގެން މަޢުލޫމާތު ސާފުކުރެއްވުމަށްފަހު، 2021 މެއި 17 ވާ ހޯމަ ދުވަހުގެ ހެނދުނު 11:00 އަށް ވަޑައިގެން އަންދާސީ ހިސާބު ހުށައެޅުއްވުން އެދެމެވެ. މަޢުލޫމާތު ސާފުކުރުމަށް ވަޑައިނުގަންނަވާ ފަރާތްތަކުގެ އަންދާސީ ހިސާބު ބަލައިނުގަނެވޭނެ ވާހަކަ ދަންނަވަމެވެ.\nމި އިޢުލާން އާއި އެކު މަޢުލޫމާތު ކަރުދާސް އެޓޭޗް ކުރެވިފައި ވާނެއެވެ. އަދި އިތުރު މަޢުލޫމާތު ސާފުކުރައްވަން ބޭނުންވާ ފަރާތްތަކުން 2021 މެއި 11 ވާ އަންގާރަ ދުވަހުގެ ހެނދުނު 11:00 ގެ ކުރިން ތިރީގައި ބަޔާންކުރެވިފައިވާ އީމެއިލް އެޑްރެސް އަށް އީމެއިލް ކުރެއްވުން އެދެމެވެ.\nއީމެއިން އެޑްރެސް: [email protected] copy to [email protected]\n17 ރަމަޟާން 1442\nސުންގަޑި: 05 މޭ 2021 1230\n- Information Sheet - Production of Experiences Live Stream Event


ރައްޔިތުން މާޔޫސްވެފައި! | | Sangu News\n20 ސެޕްޓެމްބަރ 2019 - 04:05\n20 ސެޕްޓެމްބަރ 2019\nރައީސް އިބްރާހިމް މުހައްމަދު ސާލިޙްއާއި ޝޭޙް އިމްރާން އަބްދުﷲ\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ވެރިކަން ނިމުމަކަށް ގެނައުމަށްޓަކައި މިހާރުގެ ސަރުކާރުން އެންމެ އަޑުހަރުކޮށް ދެއްކި އެއް ވާހައަކީ ރައީސް ޔާމީންގެ ސަރުކާރުން ރައްޔިތުންނަށް އަދުލްއިންސާފު ގާއިމް ނުކޮށްދޭ ވާހަކައާއި ޝަރުޢީ ދާއިރާއަށް ސަރުކާރުން އަތްބާނާ ވާހަކައާއި އަނިޔާވެރި ކަމާއި ވައްކަމާއި ކޮރޮޕްޝަން އާންމުވެފައިވާ ވާހަކައެވެ. މިއަދުގެ ސަރުކާރުން ވަޢުދުވީ މިދެންނެވި ހުރިހައި ކަމެއް ނިމުމަކަށް ގެނެސް ދެފުށްފެނަ ގޮތަށް ގައުމު ތަރައްގީ ކުރުމަށެވެ.\nއެއީ ރިޔާސީ އިންތިހާބުގެ ވަޢުދެކެވެ. ފަހުން އެ ވަޢުދު ރައްޔިތުންގެ މަޖިލީހުގެ އިންތިޚާބުގެ ވަޢުދަކަށްވެ މަޖިލީހުގެ މެޖޯރިޓީ ސަރުކާރަށް ނުލިބިއްޖެނަމަ ރިޔާސީ އިންތިޚާބުގައި ވެވަޑައިގެންނެވި ވަޢުދު ނުފެއްދޭނެ ކަމަށް ސަރުކާރުން ބުނުމުން ރައްޔިތުން ސަރުކާރަށް މަޖިލީހުގެ މެޖޯރިޓީވެސް ދިނީއެވެ.\nކޮންމެއަކަސް އިންތިޚާބެއްގައި ވާދަކުރާ ފަރާތްތަކުން ރައްޔިތުންނަށް އެތައް ވަޢުދުތަކެއް ވަމުން ދިއުމަކީ ޢާންމުކަމަކަށް މިއަދު މިވަނީ ވެފައެވެ. އެގޮތުން އިންތިޚާބު ކާމިޔާބު ކުރެވިއްޖެނަމަ ހޮވޭ ފަރާތުގެ މަސްއޫލިއްޔަތާއި ޒިންމާއާއި ނުބައްދަލު ވަޢުދުތައް ވަމުންދިއުމުގެ ސަބަބުން މިއަދު ރައްޔިތުން މިވަނީ މިފަދަ އިންތިޚާބީ ވަޢުދުތަކާއިމެދު ފޫހިވެ، މާޔޫސްވެސް ވެ، އެ ވަޢުދުވާ ފަރާތްތަކާއިމެދު ނާއުންމީދުވެފައެވެ.\nއެގޮތުން ބައެއް ފަރާތްތަކުން ޤައުމަށް ނުވަތަ ދާއިރާއަށް ބޮޑެތި ޢުމްރާނީ ތަރައްޤީ ގެނުވާނެކަމާއި، ރައްޔިތުންނަށް ފުރިހަމަވާންޖެހޭ އަސާސީ ޚިދުމަތްތައް ކޮށްދޭނެކަމަށް ފަރުދީގޮތުން ބުނާ ބުނުމަކީ މިއަދު އޭގެ އެއްވެސް ޙަޤީގަތެއް ނުވާކަމެއްކަން ރައްޔިތުންނަށް މިއަދު މިވަނީ ކަށަވަރުވެފައެވެ. އޭގެ އެތައް މިސާލެއް މިއަދު މިސަރުކާރުގެ ތެރެއިން ފެންނަމުންދާކަން ވެސް އެއީ ގަބޫލު ކުރަން ޖެހޭ ހަގީގަތެކެވެ.\nރާއްޖޭގައި ބާއްވާ އިންތިޚާބުތަކުގެ ކެމްޕެއިންތަކުގެ ތެރެއިން ފެންނަ އެހެން މަންޒަރެއް ވެސް ދަންނަވާލާނަމެވެ. ސިޔާސީ ފިކުރު ތަފާތުވުމާއި އެކު އިންތިޚާބު ފަށައިގެން ގޮސް ދިވެހިންގެ ކެމްޕެއިންކުރުމުގެ ރޫޙުގައި ގޮސް އިދިކޮޅު ފަރާތްތަކަށް ހަޑިހުތުރުބަހުން މުޢާމަލާތް ކުރަމުން ގޮސް މިހާތަނަށް ނިކުމެފައިވާ ނަތީޖާއަކީ ކޮންމެވެސް އެއްބަޔަކަށް ފުރުޞަތު ނުދިނުމަށްޓަަކައި ކޯލިޝަން ހަދައިގެން ވެރިކަމަށް ބަޔަކު ގެނައުމެވެ. އޭގެ ސަބަބުން ޙަސަދަވެރިކަމާއި، ރުޅިވެރިކަން އުފެދިފައިވާ ޚިޔާލު ތަފާތު ބައިގަނޑުތައް ހިނދުކޮޅަކަށް އެއްގަލަކަށް އަރައި އިންތިޚާބު ކާމިޔާބުކުރާތަން މިއަދު މިވަނީ ދިވެހި އިންތިޚާބީ މައިދާނުން ގިނައިން ފެންނަން ފަށާފައެވެ.\nއެގޮތުން އިންތިޚާބުގައި ނަތީޖާނެރެ އުފެދޭ ސަރުކާރުތައް އެއްގަލެއްގެ މަތީގައި ދެމިއޮންނަނީ ކުޑަދުވަސްކޮޅަކަށެވެ. ބައިބައިވެ އެއްބަޔަކު އަނެއްބަޔަކާއި ދެކޮޅުވެ، ކުރިން އެކަހެރިކޮށްލި މީހުނާއި ގުޅި ސަރުކާރަށް ފާޑުކިޔާތަން ފެނުމަކީ އާދައެކެވެ.\nއެހެންކަމުން އިންތިޚާބެއް ކާމިޔާބުކުރާ ފަރާތަކަށް ދައުރު ފުރިހަމަކޮށްލެވޭނެކަމުގެ އުންމީދުކޮށްލަން ވެސް ހިތަށް އަރުވައި ނުލެވޭ ކަހަލައެވެ. އެކުގައި އުޅޭވަގުތު ކިތަންމެ ގޯހެއް ހެދިކަމުގައިވިޔަސް އެވާހަކައެއް ނުދައްކައެވެ. އިޞްލާޙަކަށް ވެސް ނޭދޭފަދައެވެ. ނަޞޭޙަތެއްވެސް ނުމެދޭމެއެވެ. ފެނުނަސް ނުފެންނަނީއެވެ. ފިތުނަވެ ވަކިވުމުން ނޫނީ އެކަހެރިކޮށްލުމުން ދޫހެލެންފަށަނީ އެކުގައި އުޅުނު ދުވަސްވަރު ހިންގި ޖަރީމާތަކާއި، ފަސާދައިގެ ދޮރު ހުޅުވާފައިވާ މިންވަރުގެ ބޮޑުކަން ރައްޔިތުންނަށް ހާމަކޮށްދިނުމަށެވެ. ދުވަހަކުވެސް ރައްޔިތުންނަށް ހެވެއް ނުލިބޭނެކަމަށާއި، ޤައުމު ފަނާކުރާކަމުގެ ހެކި ދައްކަމުންނެވެ.\nމިފަދައިން ބަސްތައް އަމުނާ ފަރާތްތަކުން ތިމާމެންގެ އަބުރާއި ޢިއްޒަތް އަމިއްލައަށް ރައްޔިތުންގެ ކުރިމަތީގައި ވެއްޔާއި މޮޑެލަނީ އެފަރާތްތަކުގެ ތޫނުފިލިކަމުން ހެއްޔެވެ؟ ނޫނީ ތިމާމެން މަސްއޫލުވާންޖެހޭ ރައްޔިތުންނަކީ ފިކުރު ނުކުރާ ބައެއްކަމަށް ދެކޭތީހެއްޔެވެ؟ މިފަދައިން ބަޔަކު ޢަމަލުކުރުމުގެ ސަބަބުން މިއަދު މިވަނީ ޤައުމުގެ ސިޔާސީ މައިދާނުގައި ހެޔޮލަފާ އިޚްލާޞްތެރި ބަޔަކު ނުވާކަމާއި، މިދާއިރާއަށް އެފަދަ ބަޔަކު ނުވެސް ވަންނާނޭކަމާއިމެދު ރައްޔިތުން ހިތުގެ އަޑިން ކަށަވަރުކުރާ ޙާލަތައް ކަންތައް ގޮސްފައެވެ.\nއެހެންކަމުން ރައްޔިތުން ސިޔާސީ މައިދާނުގައި މިއުޅޭ ފަރާތްތަކާއިމެދު އުންމީދެއްވެސް ނުކުރަނީއެވެ. ވާނީވެސް އެހެންތާއެވެ. އަންނަނީ އަމިއްލަ އެދުމުން ފޯވެގެން ފިތުނައާއި ފަސާދައިގެ ފޭރާން ލައިގެންނެވެ. ނަތީޖާއަކަށްވަނީ ރައްޔިތުން މާޔޫސްވެ، ހެވެއް ލިބެން ނެތްކަމަށް ނިންމައި ފަރުދީ ޒިންމާއާއި ދުރުވުމެވެ. އޭގެ ސަބަބުން ބިކަވެ ޙާލުގައިވެސް މިޖެހެނީ ނިކަމެތި ރައްޔިތުމީހާއެވެ. ވީމާ، މިހިރަ ކަންކަމާއިމެދު ދުރާލައި ފިކުރުކުރާ ބަޔަކަށް ދިވެހިން ވާން ނުވޭތޯއޭ އަޅޭގަނޑުގެ ހިތައް މިއަދު އަރައެވެ.